Hibalhidhoo massalaigai rishvathah demand kurane minister thah noonee fandiyaaruntha?\nޓޫރިޒަމް މިނިސްޓަރު އަލީ ވަހީދު -- ފޮޓޯ: ސީއެންއެމް\n28 އޮކްޓޯބަރ 20193ކޮމެންޓް\nހިބަޅިދޫ މައްސަލައިގާ ރިޝްވަތަށް ޑިމާންޑް ކުރަނީ މިނިސްޓަރު ތަ ނޫނީ ފަނޑިޔާރުންތަ؟\nރިސޯޓެއްގެ ގޮތުގައި ތަރައްގީކުރަން ދޫކުރި ބ. ހިބަޅިދޫގެ މައްސަލަ ކޯޓުން، ބިޒްނާސް މޯލްޑިވްސްއާ އެއްކޮޅަށް ނިންމަން ފަނޑިޔާރުން ރިޝްވަތަށް އެދުނު ކަމުގެ ތުހުމަތުތަކެއް މިވަނީ ފެންމަތިވެފަ އެވެ. ހުސްވި ހަފުތާތެރޭ މި މައްސަލަ ފެންމަތިވީ ރައްޔިތުންގެ މަޖިލީހުގެ މާލިއްޔަތު ކޮމިޓީގައި ޓޫރިޒަމް މިނިސްޓަރު އަލީ ވަހީދު ދެއްކެވި ވާހަކަތަކަކާ ގުޅިގެންނެވެ.\nދައުލަތުގެ ފަރާތުން ދިވެހިރާއްޖޭގެ ހައިކޯޓުގައި އިސްތިއުނާފުކޮށް ދައުލަތުން ވަކާލާތުކުރި ގޮތަށް މައްސަލަ ނިމިފައިވަނިކޮށް، ދައުލަތުގެ ނިންމުމާ ފުށުއަރާ ގޮތަކަށް އަލީ ވަހީދު ދެއްކެވި ވާހަކަތަކާއި ގުޅިގެން މައްސަލައިގެ އިތުރު ކުރިތަކެއް މިވަނީ ފަޅާފަ އެވެ.\nމި މައްސަލަ ފެށިގެން އައިގޮތަށް ބަލާއިރު މިއީ ކުރީގެ ނާއިބު ރައީސް އަހްމަދު އަދީބު އަބްދުލްޣަފޫރު ޓޫރިޒަމް މިނިސްޓަރަކަށް ހުންނެވިއިރު، 2014 ވަނަ އަހަރު ބިޒްނާސް މޯލްޑިވްސްއަށް ދޫކުރި ރަށެއްގެ މައްސަލަ އެވެ.\nޓޫރިޒަމް މިނިސްޓަރުކަމުން ނާއިބު ރައީސްކަމަށް އަދީބު ބަދަލުވިއިރުވެސް މި ރަށް އޮތީ ބިޒްނާސް މޯލްޑިވްސްއަށް ދޫކޮށްފަ އެވެ. މިއީ އެމްއެމްޕީއާރްސީ މެދުވެރިކޮށް ބޮޑެތި ޚިޔާނާތްތަކެއް ހިންގި ދުވަސްވަރެވެ. މި ރަށުގެ އެގްރީމެންޓް ރައީސް ޔާމީންގެ ސަރުކާރުން ބާތިލުކުރީ 2016 ވަނަ އަހަރު އެވެ.\nއެގްރީމަންޓް ބާތިލުކޮށްފައިވަނީ ރައީސް ޔާމީންގެ މައްޗަށް ޝަރީއަތް ކުރެވެމުންދާ މަނީ ލޯންޑަރިންގެ މައްސަލައިގާ، ރައީސް ޔާމީނަށް އެއް މިލިއަން ޑޮލަރު ދެއްވި ކަމަށް ޝަރީއަތުގައި ވިދާޅުވެފައިވާ ކުރީގެ ޓޫރިޒަމް މިނިސްޓަރު މޫސާ ޒަމީރު އެވެ. 26 ޖޫން 2016 ގައި މިނިސްޓަރު މޫސާ ޒަމީރު ސޮއިކުރައްވާ ފޮނުއްވި ސިޓީއަކުން އެގްރީމެންޓް ބާތިލުކުރިކަން އެންގިތާ ހަފުތާއެއްވެސް ނުވަނީސް ޓޫރިޒަމްގެ ގާނޫނަށް 18 ވަނަ ރައްޔިތުންގެ މަޖިލީހުން އިސްލާހުތަކެއްވެސް ގެނަ އެވެ. މި އިސްލާހުތައް ރައީސް ޔާމީން ތަސްދީގު ކުރައްވާފައިވަނީ 2016 ވަނަ އަހަރުގެ ޖުލައި މަހުގެ ތެރޭގަ އެވެ.\nޓޫރިޒަމް ގާނޫނަށް ގެނައި އިސްލާހާ އެކު ބިޒަނާސް މޯލްޑިވްސްގެ ފަރާތުން ރަށް އަލުން އަނބުރާ ހޯދުމަށް ސިވިލް ކޯޓަށް މައްސަލަ ހުށަހެޅި އެވެ. މި މައްސަލަ ސިވިލް ކޯޓުގައި ބެއްލެވީ ގާޒީ މުހައްމަދު ޙަލީމް އެވެ. މައްސަލަ ހުށަހެޅިތާ ހައެއްކަ މަސް ތެރޭ މައްސަލައިގެ ހުކުމްކޮށްފައިވަނީ އެ ރަށުގެ އެގްރީމަންޓް ބާތިލުކުރުމަށް ޓޫރިޒަމް މިނިސްޓްރީން ނިންމި ނިންމުމަކީ ބާތިލް ނިންމުމެއް ކަމަށް ކަނޑައަޅައި، ހުކުމް ކުރި ދުވަހުން ފެށިގެން 30 ދުވަހުގެ ތެރޭގައި ރަށް އަނބުރާ ބިޒްނާސް މޯލްޑިވްސްއާ ހަވާލުކުރުމަށެވެ. މި ހުކުމް ނެރުމާ ހަމައަށް މިކަމުގައި ޖާއިޒު ނޫން ކަމެއް ހިނގާފައިވާ ކަމަކަށް މައްސަލައިގެ ޚަސްމުން ކަމަށްވާ ދައުލަތަކުންވެސް އަދި ބިޒްނާސް މޯލްޑިވްސްގެ ފަރާތުންވެސް ބުނެފައެއް ނުވެ އެވެ.\nސިވިލް ކޯޓުގެ މި ހުކުމާ އެކު ދައުލަތުން މައްސަލަ ދިވެހިރާއްޖޭގެ ހައިކޯޓުގައި އިސްތިއުނާފު ކުރި އެވެ. އިސްތިއުނާފު ކުރެވުނު މި މައްސަލައިގެ އަޑު އެހުން ހައިކޯޓުގައި ފުރަތަމަ ބާއްވާފައިވަނީ 2017 ވަނަ އަހަރުގެ އޮގަސްޓް މަހުގެ ތެރޭގަ އެވެ. މި މައްސަލައިގެ ރިޔާސަތުގައި އިންނެވީ ހައިކޯޓުގެ ކުރީގެ އިސްފަނޑިޔާރު އަދި ފަހުން ރިޝްވަތުގެ މައްސަލައިގާ މަގާމުން ވަކިކުރި ސުޕްރީމް ކޯޓުގެ ފަނޑިޔާރު އަބްދުﷲ ދީދީ އެވެ.\nދިވެހިރާއްޖޭގެ ހައިކޯޓުން މި މައްސަލައިގެ އަޑުއެހުންތައް ނިންމާލައި، އެތައް ދުވަހެއްވީއިރު ވެސް ހުކުމެއް ނުކުރެ އެވެ. މި މައްސަލަ ވަކިގޮތަކަށް ނިންމަން ރިޝްވަތުގެ ހުށަހެޅުންތަކެއް ބިޒްނާސް މޯލްޑިވްސްއަށް ލިބުނު ކަމަށް ބުނާ ދުވަސްވަރަކީ މިއީ އެވެ. މިކަމާ ގުޅޭ ގޮތުން ބިޒްނާސް މޯލްޑިވްސްގެ މެނޭޖިން ޑިރެކްޓަރު މުހައްމަދު ރިޔާޒު މަޖިލީހަށް ފޮނުއްވާފައިވާ ސިޓީއެއްގައި ވިދާޅުވެފައިވާ ގޮތުގައި ނުދަންނަ ނަންބަރުތަކުން ގުޅައި، އޭނާއާ އެއްކޮޅަށް މައްސަލަ ނިންމަން ބޭނުންވާނަމަ ފަނޑިޔާރުން ފައިސާ ބޭނުންވާ ކަމަށް ބުނަމުންދިޔަ ކަމަށެވެ. ފަނޑިޔާރުންގެ ފަރާތުން ކަމަށް ބުނެ ބަޔަކު ބައްދަލުކުރަން އައި ކަމަށް ވެސް އޭނާ ބުނެފައިވެ އެވެ. އެ ހުށަހެޅުންތަކަށް އޭނާ އިންކާރު ކުރެއްވި ކަމަށްވެސް ސިޓީގައިވެ އެވެ.\nމަޖިލީހުގެ މާލިއްޔަތު ކޮމިޓީގައި ވާހަކަ ދައްކަވަމުން މިހާރުގެ ޓޫރިޒަމް މިނިސްޓަރު އަލީ ވަހީދު ވެސް ވަނީ އެކަން ފާހަގަ ކުރައްވާފަ އެވެ. ޓޫރިޒަމް މިނިސްޓްރީއަކީ މި މައްސަލައިގެ ޚަސްމަކަށްވާއިރު ދައުލަތުން އިސްތިއުނާފުކުރި ސަބަބުތަކާ ތައާރުޒުވާ ގޮތަށް ނަމަވެސް، އަލީ ވަހީދު ވިދާޅުވެފައިވަނީ ކޯޓަށް މިވެނި ވަރެއް ދެއްކުމަށް އަންގައި އެ ނުދެއްކުމުން ވިޔަފާރިވެރިން މާޔޫސްކޮށްލާ ނިޒާމު ބަލައި ނުގަނެވޭނެ ކަމަށެވެ. އަދި ހިބަޅިދޫ މައްސަލައިގައި ހައްގުތަކެއް ގެއްލިފައިވާ ކަމަށް އަލީ ވަހީދު ވިދާޅުވުމުން ސުވާލު އުފެދޭ ހިސާބަކީވެސް މިއީ އެވެ. ދައުލަތުން ވަކާލާތުކުރި ގޮތަށް މައްސަލަ ނިމުމުން ދައުލަތުން ވަކާލާތު ކުރި ކަންކަމާ ދެކޮޅަށް ބާރު ލިބޭ ފަދަ ތުހުމަތުތަކެއް ޓޫރިޒަމް މިނިސްޓަރު އަލީ ވަހީދު ކުރެއްވުމެވެ.\nދައުލަތުން ވަކާލާތު ކުރި ގޮތަށް ދައުލަތުގެ ހައްގެއް ޝަރީއަތް މެދުވެރިކޮށް ދައުލަތަށް ލިބުމުން އެކަމާ ދެކޮޅަށް ވަކާލާތު ކުރި މައްސަލައިގެ އަނެއް ޚަސްމާ އެއްކޮޅަށް ދައުލަތުގެ ވަޒީރު ވާހަކަ ދެއްކެވުމަކީ ސީރިއަސް މައްސަލަ އެކެވެ. މީގެ އިތުރުން ދައުލަތުން އެދުނު ގޮތަށް ދައުލަތާއި އެއްކޮޅަށް މި މައްސަލަ ކޯޓުން ހުކުމްކޮށްފައި ވަނިކޮށް، މައްސަލަ ސަރުކާރަށް ހުށަހަޅައިގެން ހައްލު ހޯދަން އުޅޭ ކަމަށް ބުނުމުން މިއުޅެނީ ކޮން ހައްލެއް ހޯދަންތޯވެސް ސުވާލު އުފެދެ އެވެ. އަދި މައްސަލައިގެ ކުރިތައް ފަޅައިގެން މިހާރު ގޮސްފައިވާ ހިސާބުން މި ރަށް ވަކި ފަރާތަކަށް ދޭން ޓުވަރިޒަމް މިނިސްޓަރު އަލީ ވަހީދު ބޭނުންފުޅުވަނީތޯ ނުވަތަ މި މައްސަލައިގާ ރިޝްވަތަށް އަސްލު ޑިމާންޑް ކުރަނީ ފަނޑިޔާރުންތޯ ނުވަތަ ޓޫރިޒަމް މިނިސްޓަރު އަލީ ވަހީދުތޯވެސް ސުވާލު އުފެދެ އެވެ.\nރިޝްވަތައް މުޅިގައުމުގަ ތިބި ސަރުކާރުގެ ގިނަ ވެރީން ޑިމާންޑުކުރޭ.. ކެފޭތަކުންނާއި ރެސް ޓޯރެން ޓު ރިސޯ ޓު އަދި ބޭރުގައުމުތަކުން ދިމާކޮއް ރިޝްވަތު ދިނުމައް އެދޭ. އެއީ ސަރުކާރުގެ އެކިއެކި ޕުރޮޖެކްޓުތަކާއި މުދާގަންނަން ކަންޑައަޅާފަ ހުންނަ ބަޖެ ޓުތައް އެކި ފަރާތްތަކައް ޗެނެލްކޮއްދީ ބިޑުތައއ ކާމިޔާބު ކޮއްދިނުމުގެ އަގު. ރާއްޖޭގައި ހިއުމަން ރިސޯސް ޑިޕާރޓުމަން ޓުގެ އޮފިސާ ލެވެލް ކުދީންވެސް ރިޝްވަތުނަގާ އެކި އެކި މީހުން އަތުން ވަޒީފާ ހޯދަދޭނެކަމުގެ ޔަގީންކަން ދިނުމައްފަހު. އެމްޑީއިންތައް ރިޝްވަތުނަގާ ޕާލިމެންޓު މެމްބަރުންގެ މުހުތާދު ފުއްދައި ދިނުމުގައި. އަދި ޕާލިމެން ޓު މެމްބަރުން އެމްޑީއިން އަތުން ރީޝްވަތު ނަގާ ކުންފުނިތަކުގެ އެމްޑީ މަގާމައަ އަންނަން. މި ހުރިހާކަމެއް ހުއް ޓުވޭނީ ރަނގަޅު ވެރިޔަކު ވެރިކަމައް އަހަރެމެންނައް ގެނެވުނު ޒަމާނަކުން.\nހިނި އަންނަނީ.. ތުހުމަތު ވަކި ބައެއްގެ ބޮލުގަ އަޅުވާފަ ދައުލަތުގެ މުދާގަނޑު އެހެން ދިމާލަކަށް ފުރުލާލުމުގެ މަސައްކަތެއްނޫންބާ؟!\nއަލީވަހީދު އަކީ ޑުރީމް މިނިސްޓަރ، ލެޓްސްގޯ ރިޔާޒު އަތުން މަންފާ ހޯދަމުންދާމީހެއް. މޮހޯގެ0ހިއްސާ ކޯޓުމެދުވެރިކޮއް ހޯދާފަ ރައް ލިބޭއިރައް މޮހޯއައް ށެއާދޭން ރާވާފަ އޮތީ..


Maurizio Sarri Chelsea Ge Coach Akah Vumaai Gaathah - Vaguthu\nމޮރީޒިއޯ ސަރީ ޗެލްސީގެ ކޯޗަކަށް ވުމާއި ގާތައް\nޗެލްސީގެ ކޯޗު އެންޓޯނިއޯ ކޮންޓޭ އެކްލަބުން އިސްތިއުފާ ދީފިނަމަ ނެޕޮލީގެ ކޯޗު މޮރީޒިއޯ ސަރީ ޗެލްސީ އާއި ގުޅުމާއި ގާތްކަމަށް ކަމަށް މީޑިއާ ރިޕޯޓްތައް ބުނެފިއެވެ.\nޗެލްސީ އާއި ހަވާލު ވުމުގެ ކުރިން އޭނާ ދޫކުރާއިރު ނެޕޯލީ އަށް ދައްކަން ޖެހޭ7މިލިއަން ޕައުންޑުވެސް ޗެލްސީ އިން ދައްކާނެ ކަމަށް މޮރީޒިއޯ އުއްމީދު ކުރާކަމަށް މީޑިއާ ރިޕޯޓްތައް ބުނެއެވެ.\nކުރީގެ ބާސެލޯނާގެ ކޯޗު ލުއިސް އެންރީކޭ ޗެލްސީ އަށް ގެންނަން އުޅުނު ކަމުގައި ވީނަމަވެސް އެންރީކޭ އެދޭ މުސާރަ ބޮޑު ވުމާއި ގުޅިގެން އޭނާ އަންނާނެ ކަމާއި މެދު ޝައްކުތަކެއް ވަނީ އުފެދިފައެވެ. މީގެ ސަބަބުން ކޮންޓޭ ޗެލްސީ ދޫކޮށްލައިފިނަމަ ދެން ޗެލްސީ އާއި ހަވާލު ވުމާއި އެންމެ ގާތީ މޮރީޒިއޯއެވެ.\nމޮރީޒިއޯ ސަރީ ނެޕޯލީ ދޫކޮށްލުމުން ދެން އެކްލަބާއި ހަވާލު ވާނީ ކާލޯށް އެންޗެލޯޓީ ކަމަށް ގިނަ ބަޔަކު ބުނެއެވެ، ހަމަ އެހެންމެ ނެޕޯލީ އާއި އެންޗެލޯޓީ ވެސް އަންނަނީ ވާހަކަ ދައްކަމުން ކަމަށް ބޭރު މީޑިއާ ތަކުން ބުނެއެވެ. މޮރީޒިއޯ ނެޕޯލީ އާއި ހަދާފައިވާ އެއްބަސްވުން ހަމަވަނީ 2020 ގައެވެ. ނަމަވެސް ނެޕީލީގެ ރައީސް ވަނީ ޓްވިޓާ ގައި ކޮށްފައިވާ ޕޯސްޓަކުން މޮރީޒިއޯ ކްލަބު ދޫކޮށްފައިވާކަމުގެ އިޝާރާތެއް ދީފައެވެ.\n" މޮރީޒިއޯ ނެޕޯލީ އަށް ކޮށްދީފައިވާ ކަންތައްތަކަށް އަހަރެން ޝުކުރު ދަންނަވަން، ހުރިހާ ތަނެއްގެ ހުރިހާ އެންމެން ލޯބިވާ ފަދަ ފުޓުބޯޅައެއް ތައާރަފު ކޮށްދިނުމުގެ ސަބަބުން މިސިޓީގެ ހުރިހާ އެންމެން ވެސް މޮރީޒިއޯ އަށް ތައުރީފު ކުރޭ، ޝުކުރިއްޔާ މޮރީޒިއޯ" ނެޕޯލީގެ ރައީސް އޮރެލިއޯޑެ ލޮރެންޓިސް ކުރި ޕޯސްޓްގައި ބުނެފައިވެއެވެ.\nރިޕޯޓުތައް ބުނާގޮތުން ޒެނިތުން ވަނީ މޮރީޒިއޯ ރަޝިޔާ އަށް ގެނައުމަށް 3.5 މިލިއަން ޕައުންޑު ދޭން އެއްބަސް ވެފައެވެ، ނަމަވެސް މޮރީޒިއޯ މިހުށަހެޅުން ގަބޫލު ނުކުރީ އޭނާ ޗެލްސީ އަށް ދާންބޭނުން ވުމުގެ ސަބަބުން ކަމަށް ވެސް ރިޕޯޓުތައް ބުނެއެވެ.\n1 ގަޑިއިރު ކުރިން 12\nލަންޑަން ޑާބީގައި އާސެނަލުން ޗެލްސީ ބަލިކޮށްފި\nކަލުމް ހަޑްސަންގެ ޓްރާންސްފާ މައްސަލައިިގައި ޗެލްސީން ރުޅިގަދަ ވެއްޖެ\nވީއޭއާރް އެހީއާއެކު ޓޮޓެންހަމްއިން ޗެލްސީ ބަލިކޮށްފި


ގޭގެއަށް ގޮސްގެން ކުނި ނަގާގޮތައް ހަމަޖައްސަވާނެކަމަށް މޭޔަރ ވިދާޅުވެއްޖެ - Male' City Council\nގޭގެއަށް ގޮސްގެން ކުނި ނަގާގޮތައް ހަމަޖައްސަވާނެކަމަށް މޭޔަރ ވިދާޅުވެއްޖެ\nކުރިންވެސް މާލޭ ސިޓީގައި ކުނި ނަގަމުން އައިގޮތަށް، ގޭގެއިން ކުނި ނަގާގޮތަށް ހަމަޖައްސަވަން ހުށަހަޅުއްވާނެކަމަށް މާލޭ ސިޓީގެ މޭޔަރ ޑރ. މުޙައްމަދު މުޢިއްޒު ވިދާޅުވެއްޖެއެވެ.\nމިހާރު ވެމްކޯއާއެކު ބައްދަލުވުމެއް ބޭއްވިފައިވާކަން ހާމަކުރައްވައި މޭޔަރ ވިދާޅުވީ މިއަދުގެ ކައުންސިލް ބައްދަލުވުމުގައިވެސް މިކަން މިގޮތަށް ކުރުމަށް ނިންމާފައިވާކަމަށެވެ. މިހެން ހެދުމުން އަގު ނުދީ ކުނިއުކާ މީހުން ގިނަވާނެކަން ވެމްކޯއިން ވިދާޅުވާކަން ހާމަކުރައްވައި އެހެންނަމަވެސް އެކަން ހަމަޖައްސަން ޖެހޭނީ ވެމްކޯއިން ކަމަށާއި، ފައިސާ ހޯދުމަށް ކުންފުނިން މަސައްކަތްކުރަންޖެހޭނެކަމަށް ވިދާޅުވިއެވެ. މިކަމުގެ ސަބަބުން އެތަން މޒ\nކައުންސިލްގެ ތަރައްޤީގެ ޕްލޭނަށް ޚިޔާލު ހޯދުމުގެ މާދަންނު ބައްދަލުވުގައި ރައްޔިތުންނާ މުޚާޠަބްކުރައްވައި ވާހަކަފުޅުދައްކަވަމުން މޭޔަރ ވިދާޅުވީ ގޭގެއިން ކުނި ނެގުމުގައި ކުރިންވެސް ޢަމަލުކުރަނީ މިގޮތަށްކަމަށްވިއަސް ކޮވިޑް – 19 ގެ ޙާލަތާ ގުޅިގެން ގޭގެއަށް ނުވަންނަގޮތް ހަމަޖައްސާފައިވަނީކަމަށެވެ. ނަމަވެސް މިހާރު ކޮވިޑް – 19 ގެ ޙާލަތަށްފަހު އާ ޢާއްމުޙާލަތަށް ބަދަލުވާއިރު މިކަމަކީވެސް ބަދަލުކުރަންޖެހޭ ކަމެއްކަމަށެވެ. ކުނިނެގުން އެގޮތަށް ބަދަލުކުރަންޖެހޭ މައިގަނޑު ސަބަބެއްކަމުގައި މޭޔަރ ވިދާޅުވީ މާލޭ ސިޓީގެ މަގުތަށް ކުނިވެފައި އޮންނާތީކަމަށެވެ. މިގޮތަށް މަގުތަށް ކުނިވެފައި އޮންނަން ދޫކޮށްނުލެވޭނެކަމަށެވެ. އެގޮތުން މިކަމަށް ރަނގަޅު ހައްލެއްގެންނަ ޖެހޭކަމަށެވެ. މިގޮތަށް ބަދަލުކުރާނީ މި ހިނގާ ސެޕްޓެމްބަރ މަހުގެ 21 ވަނަ ދުވަހުން ފެށިގެންކަމަށެވެ. މިކަމާބެހޭ ލިޔުން ވަރަށް އަވަހަށް ވެމްކޯއަށް ދާނެކަމަށް ވިދާޅުވިއެވެ. އަދި މިކަމާބެހޭ ބަންދަލުވުންތައް ބާއްވައިފިއެވެ.\nރޭގެ ބައްދަލުވުމުގައި ރައްޔިތުންގެތެރެއިން ޚިޔާލުފާޅުކުރެއްވި ބައެއް ބޭފުޅުން ވަނީ މިގޮތަށހުށަހެޅި ގިނަ ޚިޔާލުތަކަށް ތާޢީދުކުރައްވާފައެވެ. މާލޭ ސިޓީގެ ތަރައްޤީގެ ޕްލޭނާއި، ފައިނޭންޝަލް ޕްލޭނާއި، އަންނަ އަހަރަށް ލަފާކުރާ ބަޖެޓާއި، އެކްޝަން ޕްލޭނަށް ޚިޔާލު ހޯދުމުގެ މާފަންނު ރައްޔިތުންގެ ބައްދަލުވުން ރޭ ބޭއްވީ ތާޖުއްދީން ސްކޫލުގެ ހޯލުގައެވެ.


“ވެސްޓް ބީޗް – ތިޔަމަސް އެކްސް ފްޓްސަލް ޗެލެންޖް” ގައި ބައިވެރިވުމުގެ ފުރުސަތު ހުޅުވާލައިފި – Ungoofaaru\nބަނޑޭރިގަނޑު/ޙަބަރު/“ވެސްޓް ބީޗް – ތިޔަމަސް އެކްސް ފްޓްސަލް ޗެލެންޖް” ގައި ބައިވެރިވުމުގެ ފުރުސަތު ހުޅުވާލައިފި\nތިޔަމަސް އެކްސް އިން އުނގޫފާރުގެ ޒުވާނުންނަށް ފްޓްސަލް މުބާރާތެއް ބޭއްވުމަށް އިއުލާނުކޮށްފިއެވެ. މިމުބާރާތަކީ އުނގޫފާރުގެ ޒުވާނުންގެ މެދުގައި ފުޓުސަލް އާލާކުރުމާ އަދި ޒުވާނުން ފްޓްސެލަށް ޝައުގު ވެރިކުރުމާއި އުނގޫފާރުގެ ޒުވާނުންގެ މެދުގައި އޮންނަ އެކުވެރިކަން އިތުރަށް ބަދަހި ކުރުމުގެ ގޮތުން ތިޔަމަސް އެކްސް ޓީމް އިން ހިންގާ މުބާރާތެކެވެ.\nވެސްޓު ބީޗު ތިޔަމަސް އެކްސް ފުޓުސަލް ޗެލެންޖު ނަމުގައި ހިންގުމަށް ހަމަޖެހިފައިވާ މިމުބާރާތް ބޭއްވުމަށް ހަމަޖެހިފައިވަނީ އުނގޫފާރު އިޖުތިމާއީ މަރުކަޒުގެ ފުޓުސަލް ދަނޑުގައެވެ. މިމުބާރާތުގައި ބައިވެރިވުމަށް އެދޭ ފޯމް5މާޗު އިން ފެށިގެން ތިޔަމަސް އެކްސް ފޭސް ބުކް ޕޭޖްއިން ލިބެންހުންނާނެއެވެ. ބައިވެރިވުމަށް 1000 ރުފިޔާ ދައްކަންޖެހޭ މިމުބާރާތުގައި ބައިވެރި ވުމުގެ އެންމެ ފަހު ތާރީހަކީ 12 މާޗު 2019 ވާ އަންގާރަ ދުވަހުއެވެ. މިމުބާރާތް ފެށުމަށް ހަމަޖެހިފައިވަނީ 20 މާޗު 2019 ވާ ބުދަ ދުވަހުއެވެ. މުބާރާތުގެ ޗެމްޕިއަން ޓީމަށް 8000 ރުފިޔާ އަދި ރަނަރަޕް ޓީމަށް 2500 ރުފިޔާ ދިނުމަށް ވަނީ ހަމަޖެހިފައެވެ. މިމުބާރާތުގެ މެއިން ސްޕޮންސަރ އަކީ ވެސްޓް ބީޗެވެ.\nތިޔަމަސް އެކްސް ޓިމަކީ އުނގޫފާރުގެ ފުޓުބޯޅައިގައި އެންމެ ވަރުގަދަ އަދި އެންމެ ގިނަ ކާމިޔާބީތައް ހޯދާފައިވާ ޓީމެވެ. އެގޮތުން އުނގޫފާރުގައި ބޭއްވުނު ފުޓުބޯޅަ އަދި ފުޓުސަލް މުބާރާތްތަކުގައި ބައިވެރިވެ ގިނަ މުބާރާތްތަކެއްގެ ޗެމްޕިއަންކަން ވަނީ ހޯދާފައެވެ. އަދި ޒުވާނުން ކުޅުންތެރިން ތަމްރީނުކުރުމުގައި އިސްރޯލެއް އަދާކުރާ ޓީމެކެވެ.


Prabhas ah Siddharth Anand ge film eh - vNews.mv\nޕްރަބާސްއަށް ސިދާތް އާނަންދްގެ ފިލްމެއް!\nމަރިޔަމް ޝާހިދާ 30 January 2021, 15:40\nކާމިޔާބު ފިލްމު "ބާހޫބަލީ" އިން ބޮޑު މަޝްހޫރުކަމެއް ހޯދި ސައުތް އިންޑިއަން އެކްޓަރު ޕްރަބާސް، ޑައިރެކްޓަރު ސިދާތް އާނަންދްގެ ފިލްމަކަށް ސޮއިކުރަން އުޅޭކަމަށް އިންޑިއާގެ މީޑިއާގައި ވާހަކަދެކެވެން ފަށައިފިއެވެ.\nފިލްމު "ވޯ" އަދި "ބޭންގް ބޭންގް" ފަދަ އެކްޝަން ފިލްމުތައް ޑައިރެކްޓްކޮށްފައިވާ ސިދާތް މިވަގުތު މަސައްކަތް ކުރަމުންދަނީ އެކްޓަރު ޝާހްރުކް ޚާން އަދި ދީޕިކާ ޕަދުކޯން މުހިއްމު ރޯލުން ފެނިގެންދާ ފިލްމް "ޕަތާން" ގެ ޝޫޓިންގްގައެވެ.\nމިއަހަރުގެ ޖޫންމަހު މިފިލްމުގެ މަސައްކަތް ނިންމާލުމަށްފަހު، ބަތަލާ ދިޕިކާއާއެކު ރިތިކް ރޯޝަން ސޮއިކޮށްފައިވާ ފިލްމު "ފައިޓާ" ގެ މަސައްކަތް ފެށުމަށް ސިދާތްދަނީ ތައްޔާރުވަމުންނެވެ.\nޕްރަބާސްއާއެކު ސިދާތް ފެށުމަށް ވާހަކަ ދެކެވޭ ފިލްމަކީ މިއަހަރުތެރޭ ސިދާތްގެ މަސައްކަތް ފެށޭނެ3ވަނަ ފިލްމެވެ.\nމިވަގުތު ހައިދަރްއާބާދުގައި ފިލްމު "ސަލާރް" ގެ ޝޫޓިންގްގައި އަވަދިނެތި އުޅެމުންވެސް ޕްރަބާސްވަނީ ސިދާތް އާނަންދްއާއެކު އޭނާ ފަށަން އުޅޭ ފިލްމާ ގުޅޭގޮތުން މަޝްވަރާ ބައްދަލުވުންތަކެއް ބާއްވާފައެވެ.\nސިދާތްގެ ދެ ފިލްމެއްގެ މަސައްކަތް ހަލުވި ސްޕީޑްގައި ކުރއަށްދާއިރު އެކްޓަރު ޕްރަބާސްވެސް މިއަހަރުތެރޭ ވަރަށް ބޮޑެތި ފިލްމުތަކަކަށްވަނީ ސޮއިކޮށްފައެވެ.\nއެއީ މިހާރު ޝޫޓިންގް ކުރިއަށްދާ "ސަލާރް، އަދި ޕުރުޝް" ގެ އިތުރުން ނަގް އަޝްވިންގެ ވަކި ނަމެއް ހަމަޖެހިފައިނުވާ މެގަ ޕްރޮޖެކްޓެވެ.\nބެލެވޭގޮތުގައި ސިދާތްއާއެކު މަޝްވަރާތައް ކުރިއަށް ގެންގޮސްފައިވީ ނަމަވެސް މިދެފަރާތަށްވެސް އިތުރު ޕްރޮޖެކްޓެއް ފެށެން އަންނަނީ އަންނަ އަހަރުއެވެ. ސަބަބަކީ ޕްރަބާސްވެސް މިވަގުތު ބޮޑެތި ފިލްމުތަކެއްގެ ޝޫޓިންގްގައި އަވަދިނެތި އުޅުމެވެ.\nމިދިޔަ އަހަރު އިންޑިއާގެ ބޮލީވުޑަށް ރަސްމީކޮށް ތައާރަފްވެފައިވާ "ސާހޯ" ގެ އެކްޓަރަށް ސައުތް އިންޑިއާއިންވެސް ގިނަ ފިލްމީ ފުރުސަތުތަކެއް ލިބުނުނަމަވެސް ޚަބަރު ލިބޭގޮތުގައި އޭނާ ފެހި ސިގްނަލް ދީފައިވަނީ ސިދާތް އާނަންދުގެ ކުރިއަށް އޮތް ފިލްމަކަށެވެ.\nޕްރަބާސްގެ ދެން އެންމެ އަވަހަށް ނެރުމަށް ހަމަޖެހިފައިވަނީ ޔޫވީ ކްރިއޭޝަންއިން ނެރޭ ފިލްމު "ރާދޭ ޝްޔާމް" އެވެ.\nޕްރަބާސްއާއެކު މިފިލްމުން ފެނިގެންދަނީ ބަތަލާ ޕޫޖާ ހެޖްއެވެ.


Maali Hedhigen Ulhunu Meeheh Gaiga Alifaan Roave Fihijje - Vaguthu\nމާލި ހެދިގެން އުޅެނިކޮށް ފިހުނު ޒުވާނާ - ފޮޓޯ: ޑޯން ސްކައި\nށ.ޅައިމަގުގައި މިއަދު ބޮޑު އީދު ފާހަގަކުރަން ކޯޑި ކުޅުނު ވަގުތު ކަފަ މާލި ހެދިގެން އުޅުނު މީހެއްގެ ގައިގަ އަލިފާން ރޯވެ ފިހިއްޖެއެވެ.\nޅައިމަގުން "ވަގުތު" އަށް މައުލޫމާތު ދިން މީހަކު ބުނީ މާލި ހެދިގެން ހުރި ވިއްސަކަށް އަހަރުގެ ޒުވާނެއްގެ ގައިގަ މިއަދު ހަވީރު އަލިފާން ރޯވީ ސިނގިރޭޓް ބޯން އުޅެނިކޮށް ކަމަށެވެ. އޭނާއަށް ސިނގިރޭޓް ރޯކޮށްދިނީ އެހެން މީހެކެވެ.\nއަލިފާން ރޯވުމުގެ ސަބަބުން ފިހުނު މީހާއަށް ޅައިމަހު ސިއްހީ މަރުކަޒުގައި އަންނަނީ ފަރުވާ ދެމުންނެވެ. އޭނާގެ ހަށިގަނޑު ވިއްސަކަށް އިންސައްތަ ވަނީ ފިހިފައެވެ. އޭނާގެ ހާލު ސީރިއަސް ނޫންކަމަށް ސިއްހީ މަރުކަޒުން މައުލޫމާތު ދެއެވެ.\nކޮވިޑް-19 އާއި ގުޅިގެން އީދު ކުޅިވަރުތައް ކުޅުމުގައި ރައްކާތެރިކަމުގެ ފިޔަވަޅުތައް އަޅަން އެޗްޕީއޭ އިން އިލްތިމާސް ކޮށްފައި އޮތް ނަމަވެސް ގިނަ ރަށްރަށުގައި އާއްމު އުސޫލުން އީދު ފާހަގަ ކުރުމުގެ ހަރަކާތްތައް ކުރިއަށް އެބަގެންދެއެވެ.\nޖުލައި 22, 2021 01:11\nހިތާމަ ހުރި ކަމެއް ތިރަށަށް ކިޔާފަވާ ނަންވެސް ސަރުކާރުން ބަދަލުކުރަންއެބަޖެހޭ އެނަންނޫން އެހެންނަމެއް ރަށްޔަތުން އަމިއްލަޔަށްވެސް ކިޔަންއެބަޖެހޭ މިސާލަކަށް ރީތިމަގު ރަސްމަގު މިހިރީވެސް ކިޔާލަންރީތި ނަން.\nޖުލައި 22, 2021 08:25\nތި ޅައިމަގުގައި ހިންގާފާނެ ކޮށް މެ ކަ މެއްވެސް... ސިގިރެޓް ބޮވިފަ ހުންނާނެ މިހާރު\nޖުލައި 22, 2021 06:13\nކޮބާ ދެން ބަޔަކު ވިސްނާ ޢިބުރަތް ލިބިގަންނަން ވެއްޖެއެއް ނޫންތޯ މި މިކަ މުން؟\nޖުލައި 22, 2021 07:44\nއަލިފާނާ ނުކުޅެ ކުޅިވަރެއް ވެސް ނުކުޅެވޭދޯ؟\nޖުލައި 22, 2021 07:48\nއީދު ފާޅުކުރުމުގެ ނަމުގެ މިހާރުގެ ޒުވާނުންގެ އަމަލުތައް ވަނީ ހައްދުން ނެއްޓިފަ.އަންހެނުން ފިރިހެން ހެދިގެން ، ފިރިހެނުން އަންހެން ހެދިގެން އީދު ފާހަގަކުރުން އެއީ އަހަރުމެން ދަންނަ ކަމެއް ނޫން.މަމެން ކުޑައިރު ސާފުފެން ނޫން އެއްޗެއް ގަޔަށް ނުޖަހާނެ.ނަމަވެސް މިއަދު ތޯ.ކުލަ ޖެހުން ވެސް އޮންނަނީ އިންޑިޔާގެ ކުލަ ފެސްޓިވަލްތަކުގަ ކަންކުރާގޮތަށް.ފިހުނު ޒުވާނާއަށް އަވަސް ޝިފާއެއް މިންވަރުކުރައްވާށި.އާމީން.ވ.ވެދުން\nޖުލައި 22, 2021 08:46\nހިތާމް ހުރި ކަމެއް! ސަގާފަތޭ ކިޔައިގެން ކޮޗެއް ދައްކަން އުޅޭބައެއްބާ!\nޖުލައި 22, 2021 13:11\nބުރާންތި ކަ މުން ނޭގުނުދޯ ކަފައަކީ އަލިފާން ވަރަށް ފަސޭހައިން ހިފައި ފެތުރިގަންނަ އެއްޗެއްކަ މެއް.


ކަނޑިންމަ ރިޒޯޓުން ޖުމްލަ 46 މީހުން ކޮވިޑަށް ޕޮޒިޓިވްވެއްޖެ\nNovember 04, 2020 12:12:10\nދ.އަތޮޅުގައި ހިންގާ ކަޑިންމަ ރިޒޯޓް\nދ. އަތޮޅުގައި ހިންގަމުން އަންނަ ކަޑިންމަ ރިޒޯޓްއިން އިތުރު 27 މީހަކު ކޮވިޑް-19 އަށް ޕޮޒިޓިވްވެފައިވާ ކަމަށް ހެލްތު އިމަޖަންސީ އޮޕަރޭޝަން ސެންޓާ (އެޗްއީއޯސީ) އިން ހާމަކޮށްފިއެވެ.\nއެޗްއީއޯސީ އިން މައުލޫމާތު ދީފައިވާ ގޮތުގައި ކުރިން ޕޮޒިޓިވްވި 17 މީހުންނާއެކު، މިހާރު ޖުމްލަ 46 މީހަކު އެ ރިޒޯޓުންވަނީ ޕޮޒިޓިވްވެފައެވެ. މިއީ އެ ރިޒޯޓުން ނެގުނު 176 ސާމްޕަލްގެ ތެރެއިން ޕޮޒިޓިވްވެފައިވާ މީހުންނެވެ.\nކަޑިންމަ ރިޒޯޓްއިން ބަލިވެގެން ދ.އަތޮޅު ހޮސްޕިޓަލަށް ގެންދެވުނު 60 އަހަރުގެ ދިވެއްސަކު މަރުވެފައިވާއިރު، އޭނާގެ ފަރާތުން ކޮވިޑްގެ އަލާމާތްތައް ފެނި، ޓެސްޓު ކުރުމަށްފަހު، ކޮވިޑަށް ޕޮޒިޓިވްވެފައިވާތީ އެއީ ކޮވިޑްގެ މަރެއްކަމަށް އެޗްޕީއޭއިން ވަނީ 31 އޮކްޓޯބަރުގައި އިއުލާންކޮށްފައެވެ. މި މީހާ ހޮސްޕިޓަލަށް ގެންދިޔައީ ބަލިވެ އުޅޭތާ ދެތިން ދުވަސް ފަހުންނެވެ.\nއަދި އެ ރިޒޯޓުގައި ބަލީގެ އަލާމަތްތައް ހުރި މީހުން ތިބި ކަމުގެ ރިޕޯޓް ލިބިގެން ދ. އަތޮޅު ހޮސްޕިޓަލްގެ ޓީމެއް އެރަށަށް ފޮނުވަން އުޅުމުން އެކަމަށް އެއްބާރުލުން ލިބިފައިނުވާ ކަމުގެ ވާހަކަތަކެއް ވަނީ ފެތުރިފައެވެ. އެހެން ނަމަވެސް އެވަގުތު އަލާމާތްތައް ހުރި މީހަކު ރިސޯޓުގައި ނެތް ކަމުގެ މައުލޫމާތު ލިބުނު ކަމަށާއި އަދި ހޮސްޕިޓަލާއި ރިސޯޓާ ދެމެދު މިކަމުގެ މުއާމަލާތްތަކެއް ހިނގާފައިވާ ކަމަށް އެޗްއީއޯސީއިން ވަނީ ރޭ ހާމަކޮށްފައެވެ.\nކަޑިންމަ ރިޒޯޓަށް އަރާ ފޭބުން މަނާކޮށްފައިވާއިރު، ފުރަން ބޭނުންވާ ޓޫރިސްޓުންނަށް ރިޒޯޓު ދޫކޮށް ދެވޭނީ ކޮވިޑް ޖެހިފައިވާ މީހަކާއި ކޮންޓެކްޓް ވެފައި ނުވާނަމަ، ޕީސީއާރު ޓެސްޓު ހެދުމަށްފަހު ނެގެޓިވްނަމަ ކަމަށް އެޗްއީއޯސީއިން ވަނީ ހާމަކޮށްފައެވެ.\nކޮވިޑް-19 އެޗްއީއޯސީ ކަނޑިންމަ ރިޒޯޓް\nNovember 27, 2020 15:44:00\nބިދޭސީންގެ ވެސް އެންޓިބޮޑީ ސަރވޭ ހަދަން ނިންމައިފި\nNovember 06, 2020 08:46:08\nކަނޑިންމަ އިން މީހަކުވި މައްސަލަ ފުލުހަށް\nSeptember 10, 2020 11:20:59\nOctober 11, 2020 13:13:03\nވިލިމާލެ ކުޑަކުދިންގެ ހިޔާއިން ދެ ކުއްޖަކު ކޮވިޑަށް ޕޮޒިޓިވްވެއްޖެ


ޢީދު ދުވަހު އެ ނެގި ފޯރި, ވަރަށް ހަނދާންވޭދޯ؟ – ދަނބިދޫ.ކޮމް\nފުރަތަމަ ސަފުހާ / ހަބަރު / ޢީދު ދުވަހު އެ ނެގި ފޯރި, ވަރަށް ހަނދާންވޭދޯ؟\nއިބްރާހިމް ސިހާމް 25-05-2020\tހަބަރު Comments Off on ޢީދު ދުވަހު އެ ނެގި ފޯރި, ވަރަށް ހަނދާންވޭދޯ؟ 1,521 ފަހަރު މި ލިޔުން ކިޔާފައި\nފިޠުރު ޢީދު ދުވަހު ދަަނބިިދޫޫގައި އެއް ޖަމާޢަތެއްގައި ޢީދު ނަމާދު ކުރުމަށްފަހު އެންމެން އެކީ އެއްތަނެއްގައި ތިބެ ސައި ބުއިމަށްފަހު އެލިބެނީ ހާދަ ބޮޑު ހިތްހަމަ ޖެހުމެކެވެ. ކުޑެއް ބޮޑެއް ނެތި ރަށުގެ ހުރިހާ އެންމެންވެސް ބައިވެރިވާނީ އުފަލާއެކުގަ އެވެ. ދެން މި އޮތީ އެއްގެއިން އަނެއް ގެޔަށް ސައިބުއިމުގެ ކަންތަށް ފެށިފައެވެ.\nކޮންމެ އަހަރެއްގަ ވެސް ޢީދުގައި ބޮޑު ދައިތަމެންގޭގައި އަބަދުވެސް ހެނދުނުގެ ސައި ލިބެން ހުންނާނެ އެވެ. އެގެއިން ކޮންމެހެންވެސް ސައި ނުބޮއެ ހިތްހަމަ ނުޖެހޭނެއެވެ. ޢާއިލާގެ ގާތް ތިމާގެ ގޭގެ އަށް ޒިޔާރަތް ކޮށް, ޢީދު ސަލާމް ކޮށް އަވަދިވެ ވޭއިރު އޮންނާނީ ނެވައެއް ޖަހާ ބޮޑުވެފަ އެވެ. ދެން ދުއްވައި ގަނެެެވޭނީ ދުވަހުގެ ޚާއްސަ ކުޅިވަރުތައް ކުުޅުމަށްށެވެ. ކުޅިވަރުތައް ކުޅުމުގައި ޅަފުރައިގެ ޒުވާން ކުދި ބޮޑު އެންމެން ބައިވެރިވާނެއެވެ. އޭގެ ތެރެއިން އެންމެ ފާހަގަ ކޮށްލެވެނީ “އިނދެ, ނީންދެ” (ކައިވެނިކޮށްގެން އުޅޭ މީހުންނާއި, ކައިވެނި ނުކޮށް ހުއްސަރި ބައިކޮށް ތިބޭ މީހުން) ގެ ވޮލީ އަދި ތިންމުގޯލިީގެ ވާދަވެރިި މެޗްތަކެވެ. އެކި ދިމާލުން ހަން އެއްކޮށްގެން ބޮސް ކުޅޭ ކުދިންނާއި, ވަޅަށް ބޯޅަލާގެ ފޯރިގަދަވެ ރަށުގެ އެކި ދިމާލުން މީހުން ގަޔަށް ވެލިޖެހުމަށް ފަހު އެކަކު އަނެކަކާ އަތުނުވުމަށް ދުވާތަން ފެނެއެވެ.\nއަހަރެންވެސް އަތުގައި އޮންނަ ކެމެރާ ހިފައިގެން ބަލަނީ ކުޅޭ ކުޅިވަރުތަކުގެ ރީތި ފޮޓޯތައް ނެގޭތޯއެވެ. އަހަރެންގެ ވާޖިބަކީ އެކި ސަބަބުތަކާ ހެެދި ރަަށަށް ނާދެވުނު މީހުނަށް ރަށުގައި ކުޅޭ ޢީދު ކުޅިވަރުތަކުގެ ފޮޮޓޯތަކާއި, ވީޑިއޯ ނަގައި މީސްމީޑިޔާ އަށް ދޫކޮށްލުމެވެ. މެންދުރު ނަމާދު ބަންގި އަށް ކުޅިވަރުތަށް ނިމެއެވެ. ދެން މިއޮތީ މެންދުރު ނަމާދު ކޮށްގެން ގޭގެއަށް ކާން ދިޔުމެވެ. އެއްގެއިން ކައިގެން އަނެއްގެޔަށްށެވެ. ދެގެޔަކުން ކެވޭއިރަށް ހުންނާނީ ބަނޑު ފުރި ހިރީ ނުލެވޭ ވަރުވެފައެވެ. އިނދެ,ނީންދެ ފިރިހެނުންގެެ ފުޓުބޯޅަ މެޗެއް ހަވީރު ކުޅޭނެއެވެ. މި މެޗުގައި ކުރީގެ ރަށުގައި ނަން ވިދާލާފަަަަަަަަައި ތިބި ފުޓުބޯޅަ ކުޅުންތެރިންގެ ކުޅުންވެސް ފެނިގެންދާނެވެ.\nބައެއް ރަށްތަކުގައި ޢީދުގައި ކުލަ ޖަހާ މަޖާނެގި ކަމުގައިވިޔަސްް ދަނބިދޫގައި އެހެން ރަށްތަކަައި ޚިލާފަަށް ފެންކުޅި ކުޅޭނީ ޝައްވާލު މަހުގެ ހަރޯދަ ނިމި އެއާ ވިދިގެން އަންނަ ދުވަހުގައެވެ. ފިޠުރު ޢީދުގައި ކުޅިވަރުގެ ގިނަ ހަރަކާތްތަކެއް ނެތްކަމުގައިވިޔަސް އަލްޚާ ޢީދުގައި ފޯރިގަދަވެފަ މަޖާވާނެއެވެ.\nކޮވިޑު ނަވާރައިގެ ސަބަބުން މިޢީީީދުގައިި ބައެއް އާދަތައް ވަނީ ބަަަަަަަަަަަަަަަަދަލުވެފައެވެ. ކުޅިވަރު ތަކާއި ސުޓޭޖު ސޯޯ ނުބޭއްވުނުު ކަމުގައި ވިޔަސް މި ހާލުތުގައި ޢީދު ފާހަގަ ކުރަން ޖެހިފައި މިވަނީ ގޭގައި ތިބެއެވެ.\nފަހަތައް ލައިލަތުލް ޤަދުރިވިލޭރެގެ މަތިވެރިކަމާއި މާތްކަން..\nކުރިއަށް ލ.އަތޮޅު އިސްދޫގައިި ހުންނަ ބޮޑު ހައްތެއްޔަށް އަަަަަަަަަަަރާފިންތަ؟\nދަނބިދޫ ފުޓުބޯޅަ ޓީމު ދަތުރުކުރި ޑިންގީއާއި އިތުރު ޑިންގީއެއް ޖެހި5މީހަކު ޒަހަމްވެއްޖެ


ޅެންވެރީންގެ ބަހާރު ކާމިޔާބުކަމާއެކު ނިމިއްޖެ – ދިވެހިބަހުގެ އެކެޑަމީ\nBy ދިވެހިބަހުގެ އެކެޑަމީ ޖެނުއަރީ 22, 2015 0Comments\nދިވެހިރާއްޖޭގެ 26ވަނަ ޅެންވެރީންގެ ދުވަސް ޤައުމީ ފެންވަރުގައި ފާހަގަކުރަން ޅެންވެރީންގެ ބަހާރުގެ ނަމުގައި ދިވެހިބަހުގެ އެކެޑަމީން ބޭއްވި ޚާއްޞަ ރަސްމިއްޔާތު ވަރަށް ކާމިޔާބުކަމާއެކު ނިމިއްޖެއެވެ.\nމި ބަހާރު އޮތީ މާލޭ ޖުމުހޫރީ މައިދާނުގައެވެ. ޅެންވެރީންގެ ބަހާރު ޝަރަފްވެރިކޮށްދެއްވީ ނިޝާން ޣާޒީގެ ޢިއްޒަތުގެ ވެރިޔާ، ރައީސް އަލްއުސްތާޛު މައުމޫނު ޢަބްދުލް ޤައްޔޫމާއި އެމަނިކުފާނުގެ އަނބިކަނބަލުން އަލްފާޟިލާ ނަޝްރީނާ އިބްރާހީމެވެ. މި ރަސްމިއްޔާތުގައި މިނިސްޓަރ އޮފް އެޑިޔުކޭޝަން އޮނަރަބަލް ޑރ. އައިޝަތު ޝިހާމާއި އެމިނިސްޓްރީގެ ބައެއް ޑެޕިޔުޓީ މިނިސްޓަރުންވެސް ބައިވެރިވެވަޑައިގަތެވެ.\nމި ބަހާރުގައި ގިނަޢަދަދެއްގެ ޅެންވެރީން ބައިވެރިވެ އުފާފާޅުކުރިއެވެ. މީގެތެރޭގައި ޅެންވެރިކަމުގެ ރޮނގުން ހިތްވަރުދިނުމުގެ އިނާމު ލިބިވަޑައިިގެން ތިއްބެވި ބައެއްބޭފުޅުންނާއި ޅެންވެރިކަމުގެ ރޮނގުން ޝަރަފްވެރިކަމުގެ އިނާމު ލިބިވަޑައިގެންފައި ތިއްބެވި ބޭފުޅުން ވެސް ހިމެނެއެވެ. މި ރަސްމިއްޔާތުގައި ދިވެހި މަޝްހޫރު ލަވަކިޔުންތެރީން ރާއްޖޭގެ ފުންނާބު އުސް ޝާޢިރުންގެ ބައެއް ޅެންތައް މިޔުޒިކާއެކު ހުށަހެޅިއެވެ. ވަކީން ޚާއްޞަކޮށް މި ބަހާރުގައި ގިނަޢަދަދެއްގެ ދިވެހި ޅެންވެރީން ސަމާސާ އަދަބުގެ ވީޑިޔޯ ލަވައެއް ވެސް ހުށަހެޅުއްވިއެވެ. މި ބަހާރުގައި މާލޭގެ މަދަރުސާތަކުގެ ގިނަޢަދަދެއްގެ ދަރިވަރުންނާއި މުދައްރިސުން ވެސް ބައިވެރިވިއެވެ.\nމި ބަހާރު ކާމިޔާބުކަމާއެކު ނިމުނީ ވަރަށް ގިނަ ފަރާތްތަކެއްގެ ފުރިހަމަ އެހީތެރިކަން ލިބިގެންނެވެ. ޚާއްޞަކޮށް ދިވެހިރާއްޖޭގެ ޤައުމީ ދިފާޢީ ބާރު، މޯލްޑިވްސް ސްކައުޓު އެސޯސިއޭޝަން، މޯލްޑިވްސް މިޔުޒިކް އެސޯސިއޭޝަނާއި އެންސީއޭއާއި ވީޓީވީއާއި އެމްޕީއެލްގެ ފަރާތުން ލިބުނީ އާދަޔާ ޚިލާފް އެހީތެރިކަމެކެވެ. އެހެންކަމުން އެމުވައްސަސާތަކުގެ އިސްވެރީންނަށާއި މުވައްޒަފުންނަށް ނުހަނު އިޙުތިރާމާއެކު ޝުކުރުދަންނަވަމެވެ.\nފެބްރުއަރީ 16, 2015\nނިޝާން ޢިއްޒަތްދީނުގެ ޢިއްޒަތުގެ ވެރިޔާ އަލްއުސްތާޛު ޢަބްދުﷲ ޙަމީދު ދެމިއޮތުމުގެ ޢާލަމަށް ދަތުރު ކުރެއްވުމާ ގުޅިގެން ރަސްމީ ގޮތުން ތައުބީނުގެ ޖަލްސާއެއް ބާއްވައިފި


Azheem Ge Mi Report 2021 Vana Aharuge 1 Vana! - Vaguthu\n"ވަގުތު" ނޫހުގައި ޝާއިއު ކުރި ރިޕޯޓުތަކުގެ ތެރެއިން ދިވެހިން އެންމެ ގިނަ އިން ކިއާފައިވާ ތިން އާޓިކަލް.\n"ވަގުތު" ނޫހުގައި މަސައްކަތް ކުރާ ޒުވާން ނޫސްވެރިންގެ އެވްރެޖް އުމުރު، 30 އަހަރަށް ވުރެ ދަށުގައި އުޅުނަސް، މިދިޔަ އަހަރަކީ ވަރުގަދަ އެތައް ރިޕޯޓުތަކެއް ކިޔުންތެރިންނާ ހަމައަށް ގެނެސް ދިން އަހަރެކެވެ. ދިވެހިންގެ ތެރޭގައި "ވަގުތު" ގެ އެތައް ރިޕޯޓެއް ވަނީ މަގުބޫލުވެފައެވެ.\nރާއްޖޭގައި އެންމެ ގިނަ ބަޔަކު ކިޔާ، "ވަގުތު" ގައި ތިބި ނޫސްވެރިންނަކީ ހަބަރުތަކުގެ އިތުރުން މައުލޫމާތާއި އިންޓަވިއުތަކާއި ދިރާސާތަކުގެ މައްޗަށް ބިނާކޮށް ޝައުގުވެރިވަނިވި އެތައް ލިޔުންތަކެއް ލިޔަމުން އަންނަ ބައެކެވެ. އެއީ ރާއްޖޭގެ އެންމެ މޮޅު ނޫސްވެރިންނާއި އެޑިޓަރުންނާ "ފައިހަމަ"ކޮށްލެވޭ ވަރުގެ ލިޔުންތަކެކެވެ.\nމިދިޔަ އަހަރު އެންމެ ގިނަ ބަޔަކު ކީ "ވަގުތު 26 ތަހުގީގު: ކާށިދޫ ކަނޑުން ބަތަލަކަށް، ފަހަތުގައި މަސްތުވާތަކެތީގެ އަނދިރި ވިއުގައެއް!" އަކީ އޭގެ އެއް މިސާލެވެ. "ވަގުތު" ގެ މެނޭޖިން އެޑިޓަރު މުހައްމަދު އަޒްހީމް އަޒީޒް ލިޔުއްވި އެ ރިޕޯޓަކީ މިދިޔަ އަހަރު "ވަގުތު" ގެ އެއް ވަނައެވެ.\nތަހުގީގު ނޫސްވެރިކަމުގެ ދާއިރާ އިން އެވޯޑު ހާސިލް ކުރި އަޒްހީމް، ވަނީ މި ރިޕޯޓަށް ވިއްސަކަށް ދުވަސް ހޭދަ ކުރައްވައިފައެވެ. އެއީ ނޫސްވެރިކަމުގެ ހަޔާތުގައި އޭނާ ކުރެއްވި އެންމެ ބުރަ އެއް މަސައްކަތެވެ. އެއީ ކާމިޔާބު މަސައްކަތެއް ކަން އެނގެނީ ކިޔުންތެރިން އެ ރިޕޯޓު ބަލައިގަތީމައެވެ.\nKaashidhoo Kandun Bathalakah, Fahathugai Masthuvaa Thaketheege Andhiri Viuga Eh!https://t.co/oydCofY56N\n— Vaguthu Online (@VaguthuOnline) November 8, 2021\nމިދިޔަ އަހަރުގެ އޮކްޓޯބަރު 18 ވަނަ ދުވަހު ދިވެހިން ސިއްސުވާލި އެއް ހަބަރަކީ ކ. ކާށިދޫ ކަނޑަށް ޒުވާނަކު ވެއްޓި ގެއްލިގެން އުޅޭ ކަމުގެ ހަބަރަށެވެ. ކާށިދޫ ކަނޑަކީ ރާއްޖޭގައި އޮތް އެންމެ ވަރުގަދަ ކަނޑުތަކުގެ ތެރޭގައި ހިމެނޭ އެއް ކަނޑެވެ. އެކަމެއް ހިނގުމުގެ ކުރިން ވެސް ހިތްދަތި ހާދިސާތަކެއް އެ ދުވަހު ދިވެހިންނަށް އަޑު އިވުނެވެ. އެއީ ދިވެހި އެތައް ބަޔަކު ކަންބޮޑުވި ހާދިސާތަކެކެވެ.\n"އެތައް ބަޔަކަށް ސިހުން ގެނުވައި، އެތައް އާއިލާއެއް ރޮއްވާލި ހާދިސާތަކެއް އެދުވަހު ދިވެހީންނާ ކުރިމަތިވެގެން ދިޔައެވެ. މިގޮތުން ކާށިދޫ ކަނޑަށް ޒުވާނަކު ގެއްލިގެން އުޅޭ ވާހަކަވެސް އެ ދުވަހު ވެގެންދިޔައީ އެ ހިތްދަތިކަމުގެ ތެރެއަށް އިތުރުވި މާޔޫސް ކަމަކަށެވެ. ދެން ވާނީ ކިހިނެތް ކަމެއް ހިތަށް ގެންނާން ނޭނގި އުދާސްކަމެއްގެ ތެރޭގައި ކިތަންމެ މީހަކު ތިބެން ޖެހުނެވެ." ލައްކައަކަށް ވުރެ ގިނަ މީހުން ކިއާފައިވާ އަޒްހީމްގެ ރިޕޯޓު ފަށަމުން ލިޔެފައިވެއެވެ.\nކާށިދޫ ކަނޑަށް "ގެއްލުނީ" އުމުރުން 22 އަހަރުގެ އިބްރާހީމް ލީވާންއެވެ. ލީވާންއަކީ ސަޕްލައި ދޯންޏެއް ކަމަށްވާ "އެސްޓްރީޑް" ގެ ފަޅުވެރިއެކެވެ. އެދުވަހު ދަތުރުމަތީގައި އޭނާ ދޯނީގެ ފަހަތުކޮޅަށް ދިޔައީ އާދައިގެމަތީން ފާހަނާ ކޮށްލުމަށެވެ. އެއީ ކަނޑު ގަދަ، މޫސުން ވެސް ގޯސް ދުވަހެކެވެ.\nދޯނީގެ ފަހަތްކޮޅުގައި ހުރި ކަޅުހަމެއްގައި ހިފަހައްޓައިގެން ހުއްޓައި ކުއްލިއަކަށް ނެގި ބިޔަ ރާޅެއްގައި ލީވާން މޫދަށް ވެއްޓުނީ ކަމަށް ބުނެ ލީވާން ކިޔައިދެއެވެ. ކަނޑުވުމަށް ފަހު، ދެން ކަންތައްވި ގޮތާއި ރަށަށް އަރަންވެގެން ލީވާން ކުރި މަސައްކަތް ވެސް ކިޔައި ދިނެވެ. އެކަމަކު، "ވަގުތު"ން ކުރި ތަހުގީގުން އެނގުނު ގޮތުގައި ލީވާން ރަށަށް އެރީ އެހެން މަގްސަދެއްގައެވެ. އަޒްހީމް ލިޔުއްވި 5،067 ބަސް ހިމެނޭ މި ރިޕޯޓު ނިމޭ އިރު، އެ ހުރިހާ ތަފްސީލްތަކެއް ވެސް ސާފުވިއެވެ.\nއަޒްހީމްގެ ރިޕޯޓު މަގުބޫލުވެގެން ދިޔަ ގޮތް:\nމިދިޔަ އަހަރު އެންމެ ގިނަ ބަޔަކު ކީ ރިޕޯޓު.\nވެބްސައިޓުން ރިޕޯޓު ބެލި މީހުންގެ އަދަދު: 110،126\nރިޕޯޓަށް ކުރި ކޮމެންޓުގެ އަދަދު: 84\nފޭސްބުކް ޕޭޖްގައި ޝާއިއުކުރި ވީޑިއޯއަށް 34،000 ވިއުސް.\nވީޑިއޯއަށް 31 ކޮމެންޓު/ 341 ރިއެކްޝަން/ 218 ޝެއާ.\nފޭސްބުކް ޕޯސްޓަށް 90،542 ރީޗް/ 193 ރިއެކްޝަން/ 83 ކޮމެންޓް/ 141 ޝެއާ.\nއަޒްހީމް ވިދާޅުވީ ރިޕޯޓު ތައްޔާރު ކުރުމަށް ކާށިދޫއަށް ގޮސްގެން ބުރަ މަސައްކަތްތަކެއް ކޮށްފައި ވާނެ ކަމަށެވެ. އަދި ރިޕޯޓަށް މައުލޫމާތު ހޯދުމަށް އެކި ގޮތް ގޮތުން ޖުމްލަ 22 މީހުންގެ އިންޓަވިއު ނަގާފައިވާ އިރު، ރިޕޯޓު ބިނާވެފައި ވަނީ އިންޓަވިއުތަކުން ލިބުނު މައުލޫމާތުގެ އަލީގައި ކަމަށް ވިދާޅުވިއެވެ.\n"ރިޕޯޓު ބިނާވެފައި ވަނީ އިންޓަވިއުތަކުން ލިބުނު މައުލޫމާތުގެ އަލީގައި ވަގުތު 26 ޓީމުން އަމަލީ ގޮތުން ހިންގި ތަހުގީގުގެ ތެރެއިން." ނޫހުގައި ފެށުނީއްސުރެ މަސައްކަތް ކުރައްވަމުން އަންނަ އަޒްހީމް ވިދާޅުވިއެވެ.\nއަޒްހީމް ވިދާޅުވި ގޮތުގައި ތަހުގީގު ރިޕޯޓެއް ލިޔުމުގައި އެންމެ މުހިންމު ކަމަކީ މައުލޫމާތު އެއް ކުރުމެވެ. އަދި އެއަށްފަހު، މައުލޫމާތުގެ ސައްހަކަން ކަށަވަރު ކުރުން ކަމަށް ވެސް އޭނާ ވިދާޅުވިއެވެ.\nރިޕޯޓުގައި ލީވާންއާ ހަވާލާދީ ބުނި ގޮތުގައި ކަނޑުމަތީގައި ދެގަޑިއިރު ހޭދަކުރަން ޖެހުމުގެ ސަބަބުން ބައެއް ފަހަރު ބަނޑުހައިވެގެންނާއި ކަރު ހިއްކާތީ ލޮނު ފެން ވެސް ބޮއެފައިވެއެވެ. އެކަމަކު، ރަށުގެ ގިނަ ބަޔަކު ލީވާންގެ ވާހަކަތައް ގަބޫލެއް ނުކުރެއެވެ. މިކަމުގައި ގާތްގަނޑަކަށް އެންމެންވެސް ބުނަމުން އަންނަނީ ލީވާނު ހެދީ ދޮގު ކަމާއި، އޭނާ ގަސްތުގައި ރަށް ކައިރިޔަށް ފުންމާލީ ކަމަށެވެ. "ވަގުތު 26" އިން ހޯދި ހޯދުންތަކުން ވެސް ލީވާން ފުންމާލީ މަސްތުވާތަކެތި ރަށަށް އެތެރެ ކުރުމުގެ ބޭނުމުގައި ކަން ކަށަވަރުވިއެވެ.\n"ވަގުތަށް" ކޮމެންޓް ކުރި ގިނަ މީހުން ވެސް ލީވާންގެ ވާހަކަތައް ގަބޫލެއް ނުކުރެއެވެ. އަދި "ވަގުތު 26" ތަހުގީގު ޓީމުން ކުރި ބުރަ މަސައްކަތަށް އެތައް ބަޔަކު ތައުރީފް ވެސް ކުރިއެވެ. އެތަނުން އެކަކު ބުނީ ކާށިދޫ ކަނޑުގައި ދެ ގަޑިއިރު ފެތޭނެ އެއްވެސް ދިވެއްސަކު ހުރެދާނެ ކަމަށް ނުބެލެވޭ ކަމަށެވެ.\n"ކާށިދޫ ކަނޑުގައި ދެ ގަޑިއިރު ފެތޭނެ މީހަކު ނުހުންނާނެ ކަން ނޭނގެ. އެއީ ރާއްޖޭގެ ދެވަނަ އަށް އެންމެ ގަދަ ކަނޑު. ވައި މަޑުއިރު ވެސް އެ ކަނޑު ވަރަށް މަޑު ނުވާނެ. އަނެއްކާ އެހާމެ ފުން ކަނޑެއް. ކާށިދޫ މީހުން ވެސް ގަދައިރު ދަތުރުކޮށްލަން ނުކެރޭ ވާހަކަ ބުނާނެ،" އެކަކު ކުރި ކޮމެންޓުގައިވެއެވެ.\n"ދިވެހި ނޫސްވެރިކަމުގައި މިފެންވަރުގެ ގިނަ ރިޕޯޓް ކިޔުންތެރިން ބޭނުން، ސާބަހޭ ވަގުތުނޫސް" އަލީ ނަމުގައި އެ ރިޕޯޓަށް ކޮމެންޓު ކުރި މީހަކު ލިޔެފައިވެއެވެ.\n"މި ގައުމުގެ ފުލުހުން ލަދުގަންނަން ޖެހޭނެ. މި މައްސަލަ ތަހުގީގުނުކޮށް ތިބެން ތި ޖެހުނީ ވެސް ފެންވަރު ނެތީމަ. މި ފެންވަރުގެ ތަހުގީގެއްކޮށްލާނެ ފެންވަރު ވެސް ނެތް ފުލުހުންގެ. ޖީސީ އިން ކިރިޔަ ކިރޔާ ފާސްވެފައި ތިބި ލަޓޯ ފަޓޯ މީހުން ތި ތަންތަނުގައި ތި ތިބެނީ. މި މީހުން ލައިގެން ކޮން މަސްތުވާތަކެއްޗެއް ހުއްޓުވޭނީ. މިއީ އަދި ބިރު ވެސް ގަންނަ ބައެއް ކުށްވެރިން ދެކެ. އެހެންވީމަ ވެސް އަނގަ ނަގައިގެން ހުންނަން ދޯ ޖެހޭނީ،" ފުލުހުންނަށް ފާޑު ކިޔައި ކިޔުންތެރިއަކު ކުރި ކޮމެންޓެއްގައިވެއެވެ.\nމިދިޔަ އަހަރު "ވަގުތު" ގައި ވަރަށް ގިނަ ހަބަރުތަކާއި ރިޕޯޓުތައް ވާނީ ޝާއިއުކޮށްފައެވެ. އޭގެ ތެރެއިން ދެ ވަނަ އަށް އެންމެ ގިނަ ބަޔަކު ބެލި ރިޕޯޓަކީ "ވަގުތު" ގެ ކުރީގެ ނޫސްވެރިޔާ ހުސެއިން އަރުބާން ފައްވާޒް ލިޔުނު "މިޝްކާގެ މަރު ސަހަރާ އިން ފެނުނު މަންޒަރުން ހިތް ކުދިކުދި!"އެވެ. މި ރިޕޯޓު ކީ މީހުންގެ އަދަދު 72،604 އަށް އަރައެވެ.\nތިން ވަނަ އަށް އެންމެ ގިނަ ބަޔަކު ކީ ރިޕޯޓަކީ އަޒްހީމް ލިޔުއްވި "މޫދު އަޑިން ފައުޒާން ފެނުނު ހުސޭނުގެ ދުލުން އެ ހިތްދަތި ވަގުތުކޮޅު"އެވެ. އެ ރިޕޯޓު ކީ މީހުންގެ އަދަދު 56،959 އަށް އަރައެވެ.\nޖެނުއަރީ 1, 2022 14:24\nވަގުތު ޒިންދާބާދު މިހާރު އައުޓް ވަގުތު ޒިންދާބާދު މިހާރު އައުޓް ވަގުތު ޒިންދާބާދު މިހާރު އައުޓް ވަގުތު ޒިންދާބާދު މިހާރު އައުޓް ވަގުތު ޒިންދާބާދު މިހާރު އައުޓް ވަގުތު ޒިންދާބާދު މިހާރު އައުޓް ވަގުތު ޒިންދާބާދު މިހާރު އައުޓް ވަގުތު ޒިންދާބާދު މިހާރު އައުޓް ވަގުތު ޒިންދާބާދު މިހާރު އައުޓް ވަގުތު ޒިންދާބާދު މިހާރު އައުޓް ވަގުތު ޒިންދާބާދު މިހާރު އައުޓް ވަގުތު ޒިންދާބާދު މިހާރު އައުޓް ވަގުތު ޒިންދާބާދު މިހާރު އައުޓް ވަގުތު ޒިންދާބާދު މިހާރު އައުޓް ވަގުތު ޒިންދާބާދު މިހާރު އައުޓް ވަގުތު ޒިންދާބާދު މިހާރު އައުޓް ވަގުތު ޒިންދާބާދު މިހާރު އައުޓް ވަގުތު ޒިންދާބާދު މިހާރު އައުޓް ވަގުތު ޒިންދާބާދު މިހާރު އައުޓް ވަގުތު ޒިންދާބާދު މިހާރު އައުޓް ވަގުތު ޒިންދާބާދު މިހާރު އައުޓް ވަގުތު ޒިންދާބާދު މިހާރު އައުޓް ވަގުތު ޒިންދާބާދު މިހާރު އައުޓް ވަގުތު ޒިންދާބާދު މިހާރު އައުޓް ވަގުތު ޒިންދާބާދު މިހާރު އައުޓް ވަގުތު ޒިންދާބާދު މިހާރު އައުޓް ވަގުތު ޒިންދާބާދު މިހާރު އައުޓް\nޖެނުއަރީ 1, 2022 15:38\nމީ ކީކޭ ކިޔާ މީހެއް\nޖެނުއަރީ 1, 2022 20:14\nތިނަދޫ ކައުންސިލާއި ގުޅޭގޮތުންވެސް އެބަޖެހޭ ތިކަހަލަ ރިޕޯޓެއްހަދައި ރައްޔިތުންނާށް ހަގީގަތްހާމަކުރަން.\nތަން ހިގަނީ ހުންގާނެއް ނެތް އޮޑިއެއް ހެން. އެއްވެސްކަހަލަ ދިރުމެއްނެތް މުއައްސަސާއަކަށްވެ ރައީސްގެ ކެޕޭސިޓީއާއި ގުޅޭގޮތުން މީހުން ސުވާލު އުފައްދާ. ޥީމާ ރައްޔިތުންނަށް މިކަން ސާފުުކޮށްދީބަލަ.\nޖެނުއަރީ 1, 2022 22:05\nފުލުސް އޮފީހުގެ އިންވެސްޓިގޭޝަން އޮފިސަރުންނަށް ބޭނުންވަނީ ހަޤީގަތުގައި އަޒްހީމް ފަދަ ފެންވަރުގެ އައި.އޯ އިން. ކާށިދޫ ލީވާން ގެ ކޭސްއަށް އެ ކޭސް ބެލުމަށް ހަވާލްވެހުރި އައި.އޯއިންނަށް އިތުރަށް ހޯދަންޖެހޭ މައުލޫމާތެއް ނެތޭ ބުނާހާވެސް ފުރިހަމައަށް އަޒްހީމްގެ ރިޕޯރޓްގައި ތަފްސީލްތައް އެބަހުރި. ތިޔައީ ފުރިހަމަ އެހާމެ ކެރޭ ފިސާރި ގަޓްހުރި އުއްމީދީ ރިޕޯރޓަރެއް. (ކެރޭ އަދި ގަޓްހުރި ކަމަށް މި ބުނީ ޑްރަގްއާއި ގުޅޭ ބޮޑު ނެޓްވޯރކެއް އޮތް އަދި މައްސަލައިގެ މުޅި މަލަމަތި ބަދަލުކޮށް ގުދުރަތީ ކާރިޘާއެއްގެ ސުރުހީއަޅައިގެން އާއްމުންނާއި މީޑިއާގެ ހަމްދަރުދީގެ ނިވަލުގައި ފިލާ އޮއްވާ އަޒްހީމްގެ ބުރަމަސައްކަތާއި ގަދަ ހިތްވަރުން މައްސަލައިގެ އެންމެ ފުނަށް ފީނާ ހަޤީގީ އަސްލު މައްސަލަ ތިލަކުރުވައި އެއްވެސް ޖެހިލިމެއް ނެތި މީޑިއާއަށް ހުރިހާ ތަފްސީލްތައް ހެއްކާއެކު ހާމަކޮށްފައި ވާތީ.) ސާބަހޭ އަޒްހީމް އަދި ވަގުތު ޓީމް. ތިގޮތުގައި ކުރިއަށް ދިއުމަށް ހިތްވަރުދެން. 👏👏👏\nޖެނުއަރީ 2, 2022 10:34\nޖެނުއަރީ 13, 2022 09:05\nވ. ފުރިހަމަ ރިޕޯޓެއް. އަދި ރާއްޖޭގެ ނޫހަކުން މިހާ ރީތިކޮށް ގެނެސްދީފައި މިހާ ފުރިހަމަ މަޢުލޫމާތުތަކާކާއެކު ނެރުނު ރިޕޯޓެއް ނުކިޔަން. އަސްލު ވެއްޖެ ނޫސްވެރިން ހުރިހާ ކުދިންވެސް މިގޮތަށް ޚަބަރުތައް ނެރެން އިންވެސްޓިގޭޓިވް ޖާނަލިޒަމް ކުރިއަށް ނެރިގެން އެހެން މައްސަލަތައްވެސް ބަލަން.. ވަރަށް ރިސްކީ ކަމެއް މީ އަސްލު އެކަމް ހާދަ ފުރިހަމަ ލިޔުމެކޭ... ދިވެހި ނޫސްވެރިއެއް ލިޔެފައި އޮތް ރިޕޯޓެއް ކިޔާފަ ފަޚުރުވެރިވި ފުރަތަމަ ފަހަރު މީ... ވ. އުފާވޭ ބުރަ މަސައްކަތްކުރާ ހިތްރުގަދަ ނޫސްވެރިން އުޅޭތީ... ދޮގު ޚަބަރަށްވުރެ ދިރާސާ ކޮށްގެން ރައްޔިތުންނާއި ހިސާބަށް މަޢުލޫމާތު ފޯރުވައިދޭން މަސައްކަތްކުރާ ހުރިހާ އެންމެނަށް ޝުކުރިއްޔާ...


169 meehun alah positive, balin faseyhavee 19 meehun - vNews.mv\n169 މީހުން އަލަށް ޕޮޒިޓިވް، ބަލިން ފަސޭހަވީ 19 މީހުން\nސައިފް އަޒްހަރު 20 July 2021, 22:38\nއެކްޓިވް ކޭސްގެ އަދަދު 2،619 އަށް މައްޗަށް\nކޮވިޑްބައްޔާ ގުޅިގެން ހޮސްޕިޓަލްތަކުގައި ފަރުވާދޭ މީހުންގެ އަދަދު 8 އަށް ތިރިއަށް\nރާއްޖެއިން 169 މީހުން ކޮވިޑް ބައްޔަށް އަލަށް ޕޮޒިޓިވްވެއްޖެއެވެ.\nހެލްތު ޕްރޮޓެކްޝަން އޭޖެންސީން ބުނީ، އިއްޔެގެ ހަވީރު 6:00 އިން ފެށިގެން މިއަދުގެ ހަވީރު 6:00 ގެ ނިޔަލަށް، ވޭތުވެދިޔަ 24 ގަޑިއިރުގެ ތެރޭގައި ޓެސްޓު ކުރެވުނީ 4،932 ސާމްޕަލް ކަމަށާއި، އޭގެތެރެއިން ޕޮޒިޓިވްވީ 169 ސާމްޕަލް ކަމަށެވެ.\nއަލަށް ޕޮޒިޓިވްވި މީހުންގެ ތެރެއިން 24 މީހަކު ނިސްބަތްވަނީ ގްރޭޓަރ މާލެ ސަރަހައްދަށެވެ. 127 މީހަކު ނިސްބަތްވަނީ އަތޮޅުތެރޭގެ ރަށްތަކަށެވެ. 15 މީހުން ނިސްބަތްވަނީ ރިސޯޓްތަކަށެވެ.3މީހަކު ނިސްބަތްވަނީ ކަނޑުމަތީގެ އުޅަނދަކަށެވެ.\nއަލަށް ޕޮޒިޓިވްވި 169 މީހުންނާއެކު، މިހާތަނަށް ކޮވިޑް-19 އަށް ރާއްޖެއިން ޕޮޒިޓިވްވި ކަމަށް ރެކޯޑު ކުރެވުނު މީހުންގެ ޖުމްލަ އަދަދުވަނީ 76،188 އަށް އަރާފައެވެ.\nއެޗްޕީއޭއިން ބުނެފައިވަނީ، ވޭތުވެދިޔަ 24 ގަޑިއިރުގެ ތެރޭގައި ރާއްޖެއިން 19 މީހުން ބަލިން ފަސޭހަވެފައިވާ ކަމަށެވެ. މިއާއެކު، ރާއްޖެއިން މިހާތަނަށް ބަލިން ފަސޭހަވި މީހުންގެ އަދަދުވަނީ 73،340 އަށް އަރާފައެވެ.\nއެކްޓިވް ކޭސަސްގެ އަދަދު މިހާރުވަނީ 2،619 ގައެވެ. މީގެތެރެއިން 8 މީހަކަށް ހޮސްޕިޓަލްތަކުގައި އެޑްމިޓްކޮށްގެން ފަރުވާދެމުން ގެންދާ ކަމަށް އެޗްޕީއޭއިން ބުނެފައި ވެއެވެ.\nކޮވިޑްބަލީގައި ރޭ މެންދަމު އުމުރުން 91 އަހަރުގެ މީހަކު މަރުވެ، މިބަލީގައި ރާއްޖެއިން މިހާތަނަށް މަރުވި މީހުންގެ އަދަދުވަނީ 217 އަށް އަރާފައެވެ.\nކޮރޯނާވައިރަސް މަރު ސިއްހަތު އެޗް.ޕީ.އޭ ރާއްޖެ


Sevilla balikoh Real2vana ah | Mihaaru\nސެވިއްޔާ ބަލިކޮށް ރެއާލް ދެ ވަނަ އަށް\n23 ސެޕްޓެމްބަރ 2019 - 08:352comments\nމެޑްރިޑް (ސެޕްޓެމްބަރު 23) - ސްޕެނިޝް ލީގުގައި ރޭ ރަށުންބޭރުގައި 1-0 އިން ސެވިއްޔާ ބަލިކޮށް ރެއާލް މެޑްރިޑް ލީގުގެ ދެ ވަނަ އަށް ޖެހިލައިފި އެވެ.\nރޭގެ މެޗުން މޮޅުވެގެން ސެވިއްޔާ އަށް ލީގުގެ އެއް ވަނަ އަށް އެރުމުގެ ފުރުސަތު އޮތެވެ. އެކަމަކު އެ ޓީމު ބަލިވުމުން ފުރުސަތުގެ ބޭނުން ހިފީ އަލަވޭސް އަތުން 2-0 އިން މޮޅުވި އެތުލެޓިކް ބިލްބާއޯ އެވެ. ފަސް މެޗުން 11 ޕޮއިންޓާ އެކު ބިލްބާއޯ އެއް ވަނައިގައި އޮތްއިރު، ދެ ވަނައިގައި އޮތް ރެއާލަށް ވެސް ވަނީ 11 ޕޮއިންޓް ލިބިފަ އެވެ.\nމިދިޔަ ހަފުތާގައި ޗެމްޕިއަންސް ލީގުގައި ޕީއެސްޖީ އަތުން 3-0 އިން ބަލިވުމުން ރެއާލަށް ކޮންމެވެސް ވަރެއްގެ ޕްރެޝަރެއް އޮއްވައި ރޭގެ މެޗުގައި އެ ޓީމުން ވަނީ ޖުމްލަކޮށް ރަނގަޅު ކުޅުމެއް ދައްކައިފަ އެވެ. އަދި ހާއްސަކޮށް ރެއާލްގެ ޑިފެންޑަރުން ވަނީ ސެވިއްޔާގެ އެޓޭކް ހުއްޓުވުމުގައި ތަފާތު ދައްކައިފަ އެވެ.\nމެޗުގެ ހަމައެކަނި ގޯލު 64 ވަނަ މިނިޓްގައި ޖެހީ ކަރީމް ބެންޒެމާ އެވެ. ރެއާލުގެ ފުލްބެކް ޑެނީ ކާވަހާލް ހަމަޖެހިލާފައި ނަގައިދިން ހުރަހަކުން ބެންޒެމާ މި ލަނޑު ޖެހީ ބޮލުންނެވެ. މެޗުގެ ފުރަތަމަ ހާފްގައި ރެއާލުގެ އެޑެން ހަޒާޑް ޖެހި ބޯޅައެއް ސެވިއްޔާގެ ގޯލްކީޕަރު ތޯމަސް ވަސްލިކް ވަނީ މަތަކޮށްފަ އެވެ.\nރޭގެ މެޗުގެ ކުރިން ރެއާލުގެ ކޯޗު ޒިނެދިން ޒިދާން ބުނީ މީޑިއާގައި ރެއާލަށް ކުރިމަތިވެފައިވާ ފާޑުކިޔުންތަކާ މެދު ރައްދު ދޭން ޖެހޭނީ ރަނގަޅު ކުޅުމެއް ދަުޑިމަތީގައި ދައްކައިގެން ކަމަށެވެ. މެޗަށް ފަހު ޒިދާން ބުނީ އެކަން ކުރަން މިއީ ފެށުމެއްގެ ގޮތުގައި ދެކޭ ކަމަށެވެ.\n"އަހަރެމެންނަށް މިއީ އުނދަގޫ ވަގުތުތަކެއް. ވަރަށް ގިނަ ފާޑުކިޔުންތައް އަންނަނީ އަމާޒުވަމުން. މި ހުރިހާ ކަމަަކަށް ޖަވާބުދޭން އަހަރެން ހުރިއިރު ކުޅުންތެރިން މި ކަމުގައި އަހަންނަށް އެހީވެދޭން ތިބިކަން މި މެޗުން ފެނިގެން ގޮސްފި،" ޒިދާން ބުންޏެވެ.\nސެވިއްޔާގެ ކޯޗަކަށް ހުރީ މިދިޔަ އަހަރު ޒިދާން ރެއާލް ދޫކޮށްލުމުން އެ ޓީމާ ހަވާލުވި ހުލެން ލޮޕެޓެގީ އެވެ. ސްޕެއިންގެ ކޯޗަކަށް ވެސް ކުރިން ހުރި ލޮޕެޓެގީ އަށް ރެއާލުގައި އެދެވޭ މަސައްކަތެއް ނުކުރެވި ހަތަރު މަސް ތެރޭގައި ވަނީ މަގާމުން ވަކިކޮށްފަ އެވެ. ލޮޕެޓެގީ ބުނީ ރޭގެ މެޗުގައި ސެވިއްޔާ އަށް ޕޮއިންޓެއް ވެސް ނުލިބުނީ ލިބުނު ފުރުސަތުތަކުގެ ބޭނުން ނުހިފުމުން ކަމަށެވެ.\nހުރިހާ ޓީމެއް ބޭނުންވާނީ ރެއާލް ބަލިވާން: ޒިދާން


ސުޕްރީމްކޯޓުގެ އޮޑިޓެއް ޖޭއެސްސީން ހަދަނީ ސުޕްރީމްކޯޓުގެ އޮޑިޓެއް ޖޭއެސްސީން ހަދަނީ\nސުޕްރީމްކޯޓުގެ ސްޓެރެޓީޖިކް އޮޑިޓެއް ހެދުމަށް ޖުޑީޝަލް ސަރވިސް ކޮމިޝަނުން (ޖޭއެސްސީން) ނިންމައިފިއެވެ.\nޖޭއެސްސީން ނެރުނު ބަޔާނެއްގައި ބުނެފައިވަނީ ސުޕްރީމްކޯޓްގެ އިދާރީ ހިންގުމުގެ ނިޒާމާއި މާލީ ކަންކަން ހިގަމުންދާ ގޮތް ބެލުމަށްޓަކައި އެ ކޯޓްގެ ސްޓެރެޓީޖިކް އޮޑިޓެއް ހެދުމަށް ނިންމާފައިވާކަމަށެވެ. އަދި މި އޮޑިޓް ހަދާނީ ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަންގެ އިންޓަރނަލް އޮޑިޓް ޔުނިޓުންކަމަށްވެސް ޖޭއެސްސީން ބުނެއެވެ.\nމި އޮޑިޓް ހެދުމަށް ކޮމިޝަނުން ނިންމާފައިވަނީ މިއަދު ބޭއްވި ކޮމިޝަންގެ ބައްދަލުވުމުގައެވެ. މީގެއިތުރުން ޖޭއެސްސީން ނިންމި ނިންމުންތަކުގައި5މެޖިސްޓްރޭޓެއްގެ ސުލޫކީ މައްސަލަތަކެއް ބެލުމަށްވެސް ވަނީ ނިންމާފައެވެ.\nއެގޮތުން ކޮމިޝަނުން ބަލަން ނިންމާފައިވަނީ ކ ޖުޑީޝަލް ދާއިރާގެ އިސްމެޖިސްޓްރޭޓް އަބްދުލްލަތީފު ހަމީދާއި ނިލަންދޫ ކޯޓްގެ މެޖިސްޓްރޭޓް އަބްދުލްއަޒީޒު މޫސާއާއި ގއ. ކޮނޑޭ ކޯޓްގެ އިސް މެޖިސްޓްރޭޓް މުހައްމަދު އިބްރާހިމާއި ގދ މަޑެވެލި ކޯޓްގެ އިސް މެޖިސްޓްރޭޓް ޝާތިރު ހަސަންގެ އިތުރުން ދަރަވަންދޫ ކޯޓްގެ އިސް މެޖިސްޓްރޭޓް އަހްމަދު ލަތީފުގެ މައްސަލައެވެ.\nމީގެއިތުރުން މެޖިސްޓްރޭޓް ކޯޓްތަކަށް 14 މެޖިސްޓްރޭޓުން ހޯދުމަށް ކުރި އިއުލާނާއި ގުޅިގެން އެކަށީގެންވާ މިންވަރަށް މީހުން ކުރިމަތިލާފައި ނުވާތީ އަލުން އެ އެއިއުލާންކުރުމަށްވެސް ކޮމިޝަންގެ ބައްދަލުވުމުގައި ވަނީ ނިންމާފައެވެ،


Dr Afrashim avahaara kohlee alhugadhuge kaafa dhehkevi vaahakatha dhahkavaigen: Raees Nasheed\nރައީސް މުހައްމަދު ނަޝީދު، އަދި އަވަހާރަކޮށްލާފައިވަނީ ކުރީގެ މަޖިލީސް މެންބަރު ދީނީ އިލްމުވެރިޔާ ޑރ. އަފްރަޝީމް އަލީ --\nދީނީ އިލްމުވެރިޔާ ޑރ. އަފްރަޝީމް އަލީ އަހަވާރަކޮށްލީ، ރައީސް މުހައްމަދު ނަޝީދުގެ ކާފާފުޅު ދެއްކެވި ވާހަކަތައް ދައްކަވައިގެން ކަމަށް އެމަނިކުފާނު ވިދާޅުވެއްޖެ އެވެ.\nރައީސް ނަޝީދަށް އާންމުން ސުވާލު ކުރުމުގެ ފުރުސަތު ދިނުމުގެ ގޮތުން "އާސްކް ސްޕީކާ" ގެ ނަމުގައި ކުރިއަށް ގެންދިޔަ ޕްރަގްރާމްގައި ވާހަކަދައްކަވަމުން ރައީސް ނަޝީދު ވިދާޅުވީ ޑރ. އަފްރާޝީމް އަވަހާރަކޮށްލީ އެމަނިކުފާނުގެ ކާފަ ދެއްކެވި ވާހަކަތައް ދައްކަވައިގެން ކަމަށެވެ.\nއެމަނިކުފާނުގެ ގޭގައި ސޮލަވާތްފުޅު ކިޔަވާ، މާލޫދޫ ކިޔާ ކަމަށާ ޒިޔާރަތެއް ހުރިއްޔާ ހުރަސްކުރާއިރު ހަމްދު އަޅާ ކުރިން ނަދުރު ބުނެ ހެދި ކަމަށް ވިދާޅުވިއެވެ. ނަމަވެސް އެކަންކަން ބަދަލުވެ އިސްލާމްދީން މިހާރު އެހެން ގޮތަކަށް ދައްކަން މަސައްކަތް ފަށާފައިވާ ކަމަށް ނަޝީދު ވިދާޅުވިއެވެ.\nރައީސް ނަޝީދު ވިދާޅުވީ އެކަން ފެށިގެން އައީ ރަައީސް މައުމޫން ވެރިކަމަށް ވަޑައިގެންނެވި ހިސާބުން ކަމަށެވެ.\n"އަޅުގަނޑުގެ ކާފަ ދެއްކި ވާހަކަ ދައްކައިގެން ޑރ. އަފްރާޝިމް މަރާލީ. މިސާލަކަށް އަޅުގަނޑުމެން ގޭގައި ސޮލަވާތްފުޅު ކިޔަވާ، މާލޫދޫ ކިޔާ، އަދި އަޅުގަނޑުމެން ޒިޔާރަތެއް ހުރިއްޔާ ހުރަސްކުރާއިރު ހަމްދު އަޅާ އަދި އަޅުގަނޑުމެން ނަދުރު ބުނެވެސް ހަދަން، ޒިކުރުވެސް އަޅުގަނޑުމެން ކިޔަން. އެ ކަންތައްތަކަކީ ޒަމާނުއްސުރެ އަޅުގަނޑުމެން ކުރިއްސުރެ ފަށައިގެން އަޅުގަނޑުމެންގެ ތެރޭގައި ކުރެވެމުން އައި ކަންތައްތައް. ފަހުން އައިސް ރާއްޖެއަށް، ހާއްސަކޮށް ރައީސް މައުމޫން ވެރިކަމަށް ވަޑައިގަތުމާއެކީގައި އިސްލާމްދީން ދީން އޮންނަ ގޮތް ކަމަށް އައު ގޮތަކަށް ވާހަކަދައްކަވަން ފައްޓަވައިިފި. މިއީ އޭ އަނެއްކާވެސް އިސްލާމްދީން އޮތް ގޮތަކީ." ރައީސް ނަޝީދު ވިދާޅުވިއެވެ.\nރައީސް ނަޝީދު ވިދާޅުވީ އޭގެ ދިހަ ވަރަކަށް އަހަރު ފަހުން އަނެއްކާވެސް ދީނުގެ ކަންކަން އެހެން ގޮތަކަށް ބުނެދޭން މަސައްކަތް ކޮށްފައިވާ ކަމަށެވެ. އެމަނިކުފާނު ވިދާޅުވީ ދީނީ އިލްމުވެރިން ހަމަ ދައްކާހާ ވާހަކައަކަށް ތަބާވާން ވަރަށް އުނދަގޫވާނެ ކަމަށެވެ. އެއީ އެމަނިކުފާނުގެ ކާފަ ވިދާޅުވެ ދެއްވާފައި ހުރި ވާހަކަތަކާ ފުށު އަރާތީ ކަމަށް ވިދާޅުވިއެވެ.\n"ދެން އެހެން ތިބެފައި އަޅުގަނޑުމެން ކައިރީގައި އެއްޗެއް ބުނާތަނުން އެހައި އަވަހަށް ބޯ ނުލެނބޭތީވެ އެހެން އަދި އިސްލާން ދީނުގައި އޮތް ކަމަށް އެބޭފުޅުން އެހެން ކިޔުއްވި އެއް ކަމަކު އަޅުގަނޑުމެންނަށް އުނދަގޫވެގެން މި އުޅެނީ އަޅުގަނޑުމެން ނަމާދު ކުރާ ގޮތާއި، އަޅުގަނޑުމެން ރޯދަ ހިފާ ގޮތާއި، ޒަކާތް ދޭ ގޮތާއި، އަޅުގަނޑުމެން އިސްލާމް ދީނުގެ ރުކުންތައް އަދާ ކުރަމުން މިގެންދާ ގޮތް އެއީ ގޯސް ގޮތެއް ކަމަށް ވިދާޅުވެ ވާހަކަ ދެއްކެވިޔަސް ވަރަށް އުނދަގޫވާނެ އެމަަގަށް ތަބާވާން"\nނަޝީދު ރޭ ވެސް ވިދާޅުވީ އެމަނިކުފާނަކީ އިސްލާމްދީނާ ދުރު މީހެއް ނޫން ކަމަށެވެ. އަދި އެމަނިކުފާނަކީ ދީނާ ދުރު މީހެއް ކަމަށް ދަންނަ އެެއްވެސް މީހަކު އެކަން ގަބޫލުނުކުރާނެ ކަމަށެވެ.\n"އަޅުގަނޑަކީ އެއްވެސް ހާލެއްގައި އިސްލާމްދީނާ ދުރު މީހެއް ނޫން. އަދި އަޅުގަނޑު ދަންނަ މީހަކުވެސް އެގޮތަށް އެ ވާހަކައެއް ނުބުނާނެ." ނަޝީދު ވިދާޅުވިއެވެ.\nޑރ. އަފްރާޝިމް އަވަހާރަކޮށްލި ގޮތާއި ގުޅޭގޮތުން ކުރިންވެސް ރައީސް ނަޝީދު ވަނީ ވާހަކަފުޅު ދައްކަވާފައެވެ. ނަޝީދު އޭރު ވިދާޅުވީ އެކަން ކުރީ ބޭރު ބައެއް ކަމަށާ އެކަން ކުރުމަށްފަހު އެމީހުން ރާއްޖެއިން ފުރައިގެން ގޮސްފައިވާ ކަމަށެވެ. އަދި އެ މައުލޫމާތު އެމަނިކުފާނާއި ހިއްސާ ކުރެއްވީ ބޭރުގެ ބައެއް ގައުމުތަކުގެ އިންޓެލިޖެންސުން ކަމަށް ވިދާޅުވިއެވެެ.\nއަފްރާޝިމް އަވަހާރަކޮށްލި ހާދިސާ ތަހުގީގު ކުރުމަށްފަހު ރިޔާސީ ކޮމިޝަނުން ނެރުނު ރިޕޯޓްގަައި ބުނެފައިވަނީ އެއީ ހަރުކަށި ފިކުރުގެ ބަޔަކު ކޮށްފައިވާ ކަމެއް ކަމަށެވެ. އެ ރިޕޯޓް ރައީސް އޮފީހުން އާންމުކޮށްފައިވާއިރު އެ ރިޕޯޓްގައިވާ ވާހަކަތައް ގަބޫލުނުކުރާ ކަމަށް އަފްރާޝިމްގެ އާއިލާއިން ވަނީ ބުނެފައެވެ.\nރައީސް މުހައްމަދު ނަޝީދު ދީނީ އިލްމުވެރިން ޑރ. އަފްރާޝީމް އަލީ + އަފްރާޝީމް ރިޕޯޓް


އުތުރުތިލަފަޅުގައި ބަނދަރެއް އަޅަނީ އިންޑިއާގެ ކަނޑުގެ ލަޝްކަރުގެ އުޅަނދުތައް ބަނދަރުކުރުމަށް: އުމަރު\nއަހްމަދު އަޒާން 21 ފެބްރުއަރީ 2021\nއުތުރުތިލަފަޅުގައި އިންޑިއާއިން އެޅުމަށް ހަމަޖެހިފައިވާ ޑޮކްޔާޑަކީ އިންޑިއާގެ ކަނޑުގެ ލަޝްކަރުގެ އުޅަނދުތައް ބަނދަރުކުރުމަށާއި މަރާމާތުކުރުމަށް އަދި އިންޑިއާ ސިފައިންގެ ރާއްޖެ ސަރަހައްދުގައި ބޭތިއްބުމަށް މަގުފަހިކުރުމަށް އަޅާ ތަނެއް ކަމުގައި ކުރީގެ ހޯމް މިނިސްޓަރު އުމަރު ނަސީރު ވިދާޅުވެއްޖެއެވެ.\nއިންޑިއާ އިން ލޯނެއް ނަގައިގެން އުތުރތިލަފަޅުގައި ޑޮކްޔާޑަކާއި ބަނދަރެއް ތަރައްޤީ ކުރުމަށް ސަރުކާރުން އިންޑިއާ އާއި އެކު އެއްބަސްވުމެއްގައި ސޮއި ކުރުމާއި ގުޅިގެން އުމަރު ފޭސްބުކްގައި އާންމު ކުރެއްވި މެސެޖެއްގައި ވިދާޅުވީ، އެ ޕްރޮޖެކްޓުގެ ސަބަބުން ސަރަހައްދުގައި އިންޑިޔާގެ ސިފައިންނާ މަނަވަރު ތައް އަބަދުމެ ތިބުމުގެ ފުރުސަތު ހުޅުވިގެން ދާނެ ކަމަށެވެ.\nއަދި ޚާރިޖީ ގުޅުމުގެ ތެރެއިން އެހެން ޤައުމު ތަކާ ދިފާޢީ ގުޅުން ބަދަހި ކުރަންވާނީ ދިވެހިރާއްޖޭގެ މިނިވަން ކަމާ ސިޔާދަތަށް ބުރުލެއް ނާރާގޮތަށް ކަމަށް އުމަރު ވިދާޅުވިއެވެ. މީގެ އިތުރުން އުމަރު ވިދާޅުވީއިންޑިޔާ ކަޑުގެ 'ގޭޓް ކީޕަރު' ގެ ހައިސިއްޔަތުން މި ސަރަހައްދާ ދުނިޔޭގެ މަސްލަހަތަށްވެސް ބުރޫ ނާރާ ގޮތަށްކަމަށް އުމަރު ވިދާޅުވިއެވެ.\nއުމަރު ފާހަގަކުރެއްވި ގޮތުގައި އުތުރުތިލަފަޅާއި އެކު ރާއްޖޭގެ4ސަރަހައްދެއްގައި އިންޑިއާ ސިފައިން މިހާރުވަނީ އެކި ނަންނަމުގައި ބައިތިއްބާފައެވެ. މިގޮތުން އައްޑޫ، ލ.ކައްދޫ، ހދ.ހަނިމާދޫ ގައި އެމީހުންގެ އުޅަނދުތަކާއެކު ޤާއިމްކޮށްފައި ތިބިކަން އުމަރު ފާހަގަކުރެއްވިއެވެ.\nދިވެހިރާއްޖޭގެ މިނިވަންކަން މިހާރު ދަނީ މަޑުމަޑުން ގެއްލެމުން ކަމަށާއި އުމަރުގެ ވެރިކަމެއްގައި އިންޑިއާ ހުރިހާ ސިފައިން މި ޤައުމުން ފޮނުވާލެވޭނެ ކަމަށް އުމަރު ވިދާޅުވިއެވެ.\nއުތުރުތިލަފަޅު އެއްބަސްވުމުގައި މިއަދު ސަރުކާރުން ސޮއިކޮށްފައިވާއިރު، އެ އެއްބަސްވުމުގެ ދަށުން އިންޑިއާ ސިފައިންނަށް އެތަނުގައި ޤާއިމްވެގެން ތިބެވޭނެއެވެ. އެހެން ނަމަވެސް، ސަރުކާރުން ދަނީ އެތަނުގައި ތިބޭނީ އިންޑިއާ ސިފައިން ނޫން ކަމަށާއި އިންޑިއާގެ ޓެކްނިކަލް ފަރާތްތަށް ކަމަށް ބުނެފައެވެ. އަދި އެ ޓެކްނިކަލް ފަރާތްތައް ނިސްބަތްވަނީ އިންޑިއާގެ ކޮން މުއައްސަސާއަކަށްތޯ ސުވާލުކުރުމުން އެމްއެންޑީއެފްއަކަށް އެ ސުވާލަށް ޖަވާބު ދެވިފައިނުވެއެވެ.\nއަރުޝީފަށް ނެގީ 21/02/2021 14:35\nއެންމެފަހުން އަޕްޑޭޓްކުރީ 21/02/2021 14:35\nމުހައްމަދު މުޒައްޔިން ނާޒިމް 47 މިނެޓު ކުރިން


މަޤާމުގެ މަސައްކަތް ކުރުމުގެ ހުނަރު/ ޤާބިލުކަން ސާބިތުކޮށްދިނުމާއެކު މަޤާމުގެ މަސައްކަތާ ގުޅޭ ދާއިރާ (ޖިއޮގްރަފީ، ކާޓޮގްރަފީ، ޖީއައިއެސް، ކޮމްޕިއުޓަރ ޕްރޮގްރާމިންގ އަދި ޑޭޓާބޭސް މެނޭޖްމަންޓް) އަކުން:\nދިވެހި ރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލުކޮށްފައިވުމާއެކު، މަޤާމުގެ މަސައްކަތުގެ ދާއިރާއެއްގައި2އަހަރު ދުވަހުގެ މަސައްކަތުގެ ތަޖުރިބާ ލިބިފައި ވުން، ނުވަތަ\nދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް5ގެ ސަނަދެއް ހާސިލުކޮށްފައިވުން. ނުވަތަ\nދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލުކޮށްފައިވުމާއެކު، ގުޅުން ހުރި އެހެން ދާއިރާއަކުން ލެވެލް4ނުވަތަ އެއަށްވުރެ މަތީ ސަނަދެއް ހާސިލުކޮށްފައިވުން.\nރާއްޖޭގައި ޤުދުރާތީގޮތުން އުފެދިފައިވާ ތަންތަނުގެ ނަންތަކުގެ އިންފޮމޭޝަން ސިސްޓަމެއްގައި ހިމެނޭ ޑޭޓާތައް އަޕްޑޭޓްކޮށް ބެލެހެއްޓުން.\nމެޕްތަކާއި އޭރިއަލް ފޮޓޯތައް ބޭނުންވާ ފަރާތްތަކަށް ފޯރުކޮށްދިނުމަށް ބޭނުންވާ އިމޭޖިންގް ޕްރޮސެސިންގ މަސައްކަތްކުރުން.\nޖީއައިއެސް އެޕްލިކޭޝަންތައް ބޭނުންކުރުމާއި، އެންޖީއައިއެސްއާބެހޭގޮތުން ސަރުކާރުގެ އޮފީސްތަކައް ޓްރޭނިނިންގ ރާވައި ހިންގުމުގައި އެހީތެރިވުން.\nސެކްޝަނުން އެތާގެ މުވައްޒަފުންނަށް ހިންގާ ކުރުމުއްދަތުގެ އިންހައުސް ޓްރެއިނިންގ ރާވައި ހިންގުމުގައި އެހީތެރިވުން.\nޖީއައިއެސްއާ ބެހޭގޮތުން ހޭލުންތެރިކުރުމުގެ ޕުރޮގުރާމުތައް ރާވައި ހިންގުމުގައި އެހީތެރިވުން\nމިނިސްޓްރީގެ ސެކްޝަންތަކަސް ފޮނުވަންޖެހޭ މެމޯ ޑްރާފްޓްކޮށް ފޮނުވުމާއި މެމޯ ފައިލްކޮށް ބެލެހެއްޓުން.\nއެހެން އޮފީސްތަކާ ގުޅިގެން ކުރަންޖެހޭ މަސައްކަތްތަށް ކުރުން\nސެކްޝަނަށް އަންނަ ސިޓީތަކާއި ސެކްޝަނުން ބޭރަށްފޮނުވަންޖެހޭ ސިޓީތައް އެންޓަރކޮށް ބެލެހެއްޓުން.\nއިތުރު މަޢުލޫމާތު ސާފުކުރެއްވުމަށް މިމިނިސްޓްރީގެ ނަންބަރު 3004265 ފޯނަށް ގުޅުއްވުން އެދެމެވެ.\nމާރިޗު މަހުގެ ތެރޭގައި މޯލްޑިވްސް ލޭންޑް އެންޑް ސާރވޭ އޮތޯރިޓީގައި ބޭއްވޭނެއެވެ.\nމަސައްކަތާ ގުޅުން ހުރި ތަޢުލީމީ ސެޓްފިކެޓް ލިބިފައި ނުވާނަމަ، މޯލްޑިވްސް ކޮލިފިކޭޝަން އޮތޯރިޓީން ސެޓްފިކެޓްގެ ލެވެލް އެނގޭނެ ލިޔުމެއް ހުށަހެޅުން (ކޮލިފިކޭޝަން އެސެސްމަންޓް ރިޕޯޓް)\nވަޒީފާ އަދާކުރިކަމުގެ ލިޔުންތައް\nވަޒީފާގެ ދާއިރާއާ ގުޅޭ ކުރުމުއްދަތުގެ ކޯހާއި ވާރކްޝޮޕް، ސެމިނަރ ފަދަ ތަމްރީނު ޕްރޮގްރާމުތަކުގެ ސެޓްފިކެޓް ނުވަތަ ބައިވެރިވި ކަމުގެ ލިޔުންތަކާއި އަދި ސީވީ ފިޔަވައި އެޕްލިކޭޝަން ފޯމާއެކު ހުށަހަޅާ ހުރިހާ ލިޔުންތަކުގެ ކޮޕީ.\n26 ޖުމާދަލްއާޚިރާ 1436


އާޖެންޓީނާ އަނެއްކާވެސް އެއްވަރު، ބްރެޒިލުން ރިކޯޑު ދަމަހައްޓައިފި\nވޯލްޑް ކަޕް - ދެކުނު އެމެރިކާ ކޮލިފައިން\nކޮލަމްބިއާ އާއި އާޖެންޓީނާ އެއްވަރުވީ 2-2 ގެ ނަތީޖާއަކުން\nޕަރަގުއާއީ އަތުން ބްރެޒިލް މޮޅުވީ 2-0 ގެ ނަތީޖާއަކުން\n9 ޖޫން 2021 | ބުދަ 11:06\nކޮލަމްބިއާ އާއި އާޖެންޓީނާ ބައްދަލުކުރި މެޗުގެ ތެރެއިން: މި މެޗު އެއްވަރުވީ 2-2 ން\nދެކުނު އެމެރިކާގެ ފީފާ ވޯލްޑް ކަޕް ކޮލިފައިން ބުރުގައި ބުދަ ދުވަހުގެ ފަތިހު ކުޅުނު މެޗުން ކޮލަމްބިއާ އާއި އާޖެންޓީނާ އެއްވަރުވިއިރު، ޕަރަގުއާއީ ބަލިކޮށް ބްރެޒިލުން ކޮލިފައިންގައި ސައްތައިން ސައްތަ ރިކޯޑު ދަމަހައްޓައިފިއެވެ.\nކޮލަމްބިއާ އާއި އާޖެންޓީނާ ބައްދަލުކުރި މެޗު އެއްވަރުވީ 2-2 ގެ ނަތީޖާއަކުންނެވެ.\nކޮލަމްބިއާގައި ކުޅުނު މި މެޗުގައި އާޖެންޓީނާއިން ވަނީ ފުރަތަމަ އަށް މިނެޓު ތެރޭ ދެ ލަނޑުގެ ލީޑެއް ނަގާފައެވެ. އެގޮތުން މެޗުގެ ތިންވަނަ މިނެޓުގައި ކްރިސްޓިއަން ރޮމޭރޯ އާޖެންޓީނާއަށް ލީޑު ނަގައިފިންއިރު، އޭގެ ފަސް މިނެޓު ފަހުން އާޖެންޓީނާގެ ލީޑު ފުޅާކޮށްދިނީ ލެއަންޑްރޯ ޕަރޭޑޭސްއެވެ.\nއެކަމަކު މެޗުގެ ދެވަނަ ހާފުގައި ކޮލަމްބިއާއިން ކުޅުން ރަނގަޅުކުރިއިރު، މި ހާފު ފަށައިގެން ހަވަނަ މިނެޓުގައި އެ ގައުމުން ވަނީ ލަނޑެއް ޖަހައި ފަރަގު ކުޑަކޮށްފައެވެ. ލިބުނު ޕެނަލްޓީއަކުން މި ލަނޑު ކާމިޔާބުކޮށްދިނީ ލުއިސް މުރިއެލްއެވެ. އަދި މެޗުގެ އިތުރު ވަގުތުގައި މިހޭލް ބޯހާ ވަނީ ލަނޑެއް ޖަހައި، ކޮލަމްބިއާއަށް ނަތީޖާ އެއްވަރުކޮށްދީފައެވެ،\nޕަރަގުއާއީ އާއި ބްރެޒިލް ބައްދަލުކުރި މެޗުގެ ތެރެއިން: މި މެޗުން ބްރެޒިލް މޮޅުވީ 2-0 ން - ގެޓީ އިމޭޖަސް\nމީގެ އިތުރުން ކޮލިފައިންގައި ބުދަ ދުވަހުގެ ފަތިހު ޕަރަގުއާއީ އަތުން ބްރެޒިލް މޮޅުވީ 2-0 ގެ ނަތީޖާއަކުންނެވެ.\nޕަރަގުއާއީ ކުޅުނު މި މެޗުގައި ބްރެޒުލުން މޮޅު ކުޅުމެއް ދެއްކިއިރު، މެޗުގެ ވަރަށް ކުރީކޮޅު އެ ގައުމުން ވަނީ ލީޑު ނަގާފައެވެ. މެޗު ފަށައިގެން ހަތަރުވަނަ މިނެޓުގައި މި ލަނޑު ކާމިޔާބުކޮށްދިނީ ނޭމާއެވެ. އަދި މެޗުގެ އިތުރު ވަގުތުގައި ބްރެޒިލުން ލީޑު ފުޅާކުރިއިރު، މި ލަނޑު އެ ގައުމަށް ކާމިޔާބުކޮށްދިނީ ލޫކަސް ޕަކޭޓާއެވެ.\nމި ނަތީޖާތަކާއެކު ބްރެޒިލް އެއްވަނައިގައި އޮތީ މިހާތަނަށް ކުޅުނު ހަ މެޗުންވެސް މޮޅުވެ 18 ޕޮއިންޓާއެކުއެވެ. އާޖެންޓީނާއިން ކޮލިފައިންގައި އެންމެ ފަހުން ކުޅުނު ދެ މެޗުންވެސް އެއްވަރުވެފައިވާއިރު، އެ ގައުމު ދެވަނައިގައި އޮތީ ހަ މެޗުން 12 ޕޮއިންޓާއެކުއެވެ. އަދި ތިންވަނައިގައި އޮތް އެކުއެޑޯ ވަނީ ބުދަ ދުވަހުގެ ފަތިހު ޕެރޫ އަތުން 2-1 ގެ ނަތީޖާއަކުން ބަލިވެފައެވެ. އެއާއެކު އެކުއެޑޯއަށް ހަ މެޗުން ލިބިފައިވަނީ ނުވަ ޕޮއިންޓެވެ.\nއެކުއެޑޯ ބަލިކޮށް ބްރެޒިލަށް ހަތަރު ޕޮއިންޓުގެ ލީޑެއް\nޗިލީން އާޖެންޓީނާއާ އެއްވަރުކޮށްފި\nޖަރުމަން ބަލިވިއިރު، ސްޕެއިނާއި އިންގްލެންޑަށް މޮޅެއް\nޕޯޗުގަލް، ބެލްޖިއަމް އަދި ނެދަލެންޑްސަށް މޮޅެއް


Dhiaaru pay medhuverikoh faseyha kamaaeku zakaai dhekkeyne | Mihaaru\nޢަޞުރު · 15:38\nދިރާގުގެ ކަސްޓަމަރުންނަށް މިހާރު ދިރާގު ޕޭ މެދުވެރިކޮށް ވެސް ޒަކާތް ދެއްކޭނެ\nދިރާގު ޕޭ މެދުވެރިކޮށް ފަސޭހަކަމާއެކު ޒަކާތް ދެއްކޭނެ\n29 މެއި 2018 - 17:022comments\nދިރާގު ވެބްސައިޓް އަދި ދިރާގުން މި ރޯދަމަހަށް ހާއްސަކޮށްގެން ދިރާގުން ތައާރަފު ކުރި “ramadanmv” މޯބައިލް އެޕްލިކޭޝަން މެދުވެރިކޮށް "ދިރާގު ޕޭ" ގެ ކަސްޓަމަރުންނަށް ފަސޭހަ ކަމާއެކު ފިތުރު ޒަކާތް ދެއްކޭނެ ގޮތް ހަމަޖައްސައިފި އެވެ. އެހެން ކަމުން ދިރާގު ޕޯސްޓްޕެއިޑް ކަސްޓަމަރުންނަށް ވެސް މިހާރު ދިރާގު މެދުވެރިކޮށް ފިތުރު ޒަކާތް ދެއްކޭނެ އެވެ.\nދިރާގު ޕޭ މެދުވެރިކޮށް ޒަކާތް ދައްކާނެ ގޮތަކީ، ދިރާގު ވެބްސައިޓަށް ވަނުމަށްފަހު، ދިރާގު ޕޭ ޕޯޓަލްގެ އިސްތިހާރު ބެނާ އަށް ފިތާލުމަށްފަހު، ޕޯޓަލް ހުޅުވުމުން އެ މީހަކު ޒަކާތް ދައްކާވަރުގެ ތަފްސީލު ފުރިހަމަކޮށްލާނީ އެވެ. އެއަށްފަހު ދިރާގު ޕޭ ވޮލެޓް ނަންބަރު އަދި ޕާސްވޯޑް ޖެހުމުން ޒަކާތް ދައްކާ ނިމުނީ އެވެ. ޒަކާތް ދެއްކުމަށްފަހު ވަގުތުން ކަސްޓަމަރަށް ޒަކާތް ދެއްކުނު ކަމުގެ ރަސީދެއް އޮންލައިންކޮށް އަދި އެސްއެމްއެސްއަކުން ލިބޭނެ އެވެ.\nދިރާގު “ramadanmv” އެޕް މެދުވެރިކޮށް ޒަކާތް ދައްކާނަމަ އެޕްލިކޭޝަން ގެ “zakat” ޖަހާފައިވާ ޓެބަށް ފިތާލާނީ އެވެ. އަދި ދިރާގު ޕޭ ޕޯޓަލް ހުޅުވުމުން ކުރިއަށްގެންދަންވީ އެވެ.\nއެ ކުންފުނިން ބުނީ ދިރާގު ޕޭ ޕޯޓަލް މެދުވެރިކޮށް މިއަދުން ފެށިގެން އަންނަ މަހުގެ ދިހަ ވަނަ ދުވަހުގެ ނިޔަލަށް ފިތުރު ޒަކާތް ދެއްކޭނެ ކަމަށެވެ. އަދި އެ އޮންލައިން ޕޯޓަލް މެދުވެރިކޮށް އަމިއްލަ މީހާގެ އިތުރުން އެހެން މީހުންގެ ނަމުގައި ވެސް ފިތުރު ޒަކާތް ދެއްކޭނެ ކަމަށް ވެސް ދިރާގުން ބުންޏެވެ.\nއެ ކުންފުނިން ވަނީ އެހެން އަހަރުތަކެކޭ އެއްފަދައިން މި އަހަރު ވެސް ޕްރިޕެއިޑް މެދުވެރިކޮށް އެސްއެމްއެސް ފޮނުވައިގެން ޒަކާތް ދެއްކޭނެ މަގު ހިލޭ ފަހި ކޮށްދީފަ އެވެ. އެ ހިދުމަތް ހޯދުމަށް ގުޅަން ޖެހެނީ #8*123* އަށެވެ.\n"ދިރާގު ޕޭ އެކައުންޓެއް ގާއިމުކުރުމަކީ ދިރާގު ޕޭގެ އެޕް ނުވަތަ މޯބައިލް ފޯނުގެ ޔޫއެސްއެސްޑީ #777* މެނޫ ބޭނުންކޮށްގެން އުނދަގުލަކާ ނުލައި ރަޖިސްޓްރީކޮށްލެވޭ ހިދުމަތެއް. އަދި އެކައުންޓަށް ފައިސާ ޖަމާކުރުމަށް ދިރާގުގެ ކޮންމެ ހިދުމަތް ދޭ އައުޓްލެޓެއް ނުވަތަ ކަނޑައެޅިފައިވާ ދިރާގު ޕޭ އޭޖެންޓް ފިހާރައަކަށް ގޮސް ރީލޯޑް ކުރާ އުސޫލުން ކޮށްލެވޭނެ،" ދިރާގުން ބުންޏެވެ.\nދިރާގު ޕޭގެ އެންމެ މުހިއްމު އެއް ސިފައަކީ ދިރާގު ނޫން ނެޓްވޯކެއްގައި އުޅޭ ކަސްޓަމަރަކަށް ވެސް ފަސޭހަކަމާއެކު ފައިސާ ފޮނުވައި އެހެން ނެޓްވާކްތަކުގެ ކަސްޓަމަރުންނަށް ވެސް އޭޖެންޓް މެދުވެރިކޮށް ފައިސާ ނެގޭނެ ގޮތް ހަމަޖެހިފައިވުމެވެ. މީގެ އިތުރުން މޯލްޑިވްސް އިސްލާމިކް ބޭންކްގެ ކަސްޓަމަރުންނަށް ދިރާގު ވެބްސައިޓް މެދުވެރިކޮށް ދިރާގު ޕޭ ވޮލެޓަށް ފައިސާ ޖަމާކުރެވެ އެވެ. އަދި އޭގެ އިތުރުން، ފަހި ޕޭ އެޕް، ފަސޭހަ ރިޗާޖް އަދި ރެޕިޑް ރީޗާޖް ފަދަ އެޕްލިކޭޝަންތައް މެދުވެރިކޮށް ވެސް ދިރާގު ޕޭ ވޮލެޓަށް ފައިސާ ޖަމާކުރެވެ އެވެ.\nއިތުރު ލިޔުންތައް ދިރާގު ޒަކާތް ރޯދަ މަސް 2018


ހަފްތާ ނަޞޭޙަތް -46 (ދުލުގެ ނިޢުމަތް) 29-08-2013 - ޖަމްޢިއްޔަތުއްސަލަފް މީޑިއާ: މިއީ ޖަމްޢިއްޔަތުއްސަލަފުގެ 46 ވަނަ ހަފްތާ ނަޞޭޙަތެވެ. މި ހަފްތާގައި ވާހަކަފުޅު ދެއްކެވީ އައްޝައިޚް މުޙައްމަދު ޝަމްޢޫނު އެވެ. މައުޟޫއަކީ "ދުލުގެ ނިޢުމަތް" މިއެވެ... އިތުރަށް\nހަފްތާ ނަޞޭޙަތް -45 (ހެޔޮކަމުގައި ދެމިހުރުން) 15-08-2013 - ޖަމްޢިއްޔަތުއްސަލަފް މީޑިއާ: މިއީ ޖަމްޢިއްޔަތުއްސަލަފުގެ 45 ވަނަ ހަފްތާ ނަޞޭޙަތެވެ. މި ހަފްތާގައި ވާހަކަފުޅު ދެއްކެވީ އައްޝައިޚް ޙަސަން މޫސާ ފިކުރީ އެވެ. މައުޟޫއަކީ "ހެޔޮކަމުގައި ދެމިހުރުން" މިއެވެ... އިތުރަށް\nހަފްތާ ނަޞޭޙަތް -44 (ހެޔޮކަންކަމުގައި ދެމިހުރުން) 01-08-2013 - ޖަމްޢިއްޔަތުއްސަލަފް މީޑިއާ: މިއީ ޖަމްޢިއްޔަތުއްސަލަފުގެ 44 ވަނަ ހަފްތާ ނަޞޭޙަތެވެ. މި ހަފްތާގައި ވާހަކަފުޅު ދެއްކެވީ އައްޝައިޚް ޙުސެއިން ޢަބްދުﷲ ސަޢީދު އެވެ. މައުޟޫއަކީ "ހެޔޮކަންކަމުގައި ދެމިހުރުން" މިއެވެ... އިތުރަށް


އޭއޭއޭގެ ކުދިންނަށް ބޭރުން ކޯސް ފުރިހަމަކުރެވޭނެ ގޮތް ހަމަޖައްސައިދޭނަން- ނަހުލާ - AO News\nއޭޝިއަން އެކަޑަމީ އޮފް އެއޮރޮނޯޓިކްސް (އޭއޭއޭ) އިން އައްޑޫ ސިޓީގައި ހިންގާ ފްލައިން ސްކޫލުގެ ދަރިވަރުންނަށް ބޭރުގެ ސްކޫލަކުން ކޯސް ފުރިހަމަ ކުރެވޭނެ އިންތިޒާމް ހަމަޖައްސާނެ ކަމަށް ޓްރާންސްޕޯޓް މިނިސްޓަރު އައިޝަތު ނަހުލާ ވިދާޅުވެއްޖެ އެވެ.\nމިނިސްޓަރު ނަހުލާ ވިދާޅުވީ، ފްލައިން ސްކޫލުން ކުދިންގެ ފްލައިން އަވާޒް ނިންމައިދީ، ކޯސް ފުރިހަމަކޮށްދޭތޯ ބަލަން ނުތިބޭނެ ކަމަށެވެ. އަދި ކުދިންގެ ރިކުއެސްޓާއެކު، ޗެކް ރިޕަބްލިކްގެ ފްލައިން ސްކޫލަކާއި އަދި ބޭރުގެ އެހެން ސްކޫލަކާ އެކުވެސް ކުދިންގެ ކޯހުގެ ނުނިމި ހުރި ބައި ނިންމޭނެ ގޮތެއް އޮތްތޯ ބަލަމުން އަންނަ ކަމަށް މިނިސްޓަރު ވިދާޅުވި އެވެ.\nއޭއޭއޭ ގެ ދަރިވަރުންގެ އަތުން ބޮޑެތި ފީތައް ނެގުމާއި، ކޯހުގެ މުއްދަތު ދަންމައި، އުދުހުމުގެ ތަމްރީންތަކަށް ފުރުސަތު ނުލިބި ބޮޑު ހަރަދެއް ހިނގާ މައްސަލަ އެ ސްކޫލުގެ ދަރިވަރުން ސަރުކާރުގެ ސަމާލު ކަމަށް ގެނެސްފައިވާއިރު މިއަދުގެ ބައްދަލުވުމުގައި ހަޔާ އެޑިއުކޭޝަން މިނިސްޓަރު ޑރ. ހަސަން އިބްރާހިމް ވިދާޅުވީ، ކުދިންގެ ކޯސް ފުރިހަމަ ކުރުމަށް ކުރެވެން ހުރި ކަންތައްތައް ބަލަމުން އަންނަ ކަމަށެވެ.\nއެގޮތުން މިހާރު އެ ސްކޫލުގައި ކިޔަވަމުން އަންނަ ދަރިވަރުންނަށް އެހެން ފްލައިން ސްކޫލަކުން ކޯހުގެ ބާކީ އޮތް ބައި ފުރިހަމަ ކުރެވޭނެތޯ ބަލަމުން އަންނަ ކަމަށް މިނިސްޓަރ ވިދާޅުވިއެވެ.\n“ނަމަވެސް އެކަން ކުރުމަށްޓަކައި ކުދިން މިހާރު ކޯސް ފުރިހަމަކޮށްފައިވާ މިންވަރާއި ކޯހުގެ ނުނިމި އޮތް މިންވަރު ދެނެގަންނަން ޖެހޭ. އަދި އެ މައުލޫމާތު ފޯރުކޮށްދިނުމަށް ފްލައިން ސްކޫލުގައި އެއް ފަހަރަށް ވުރެ ގިނަ ފަހަރު ވާނީ އެދިފައި، ނަމަވެސް އެބޭފުޅުން އެތަނުގައި އެކަން ކުރައްވާ ކަމަކަށް ނުވާތީ އެ މައުލޫމާތު އަޅުގަނޑުމެންނަކަށް ނުލިބުނު. އެ މައުލޫމަތު އަޅުގަނޑުމެން ބޭނުންވީ މައިގަނޑު ދެ ސަބަބަކަށް. ފުރަތަމަ ސަބަބަކީ، ކުއްޖާގެ ނިމިފަ ހުރި ބައި އަޅުގަނޑުމެން ދެނެގަތުން، އަނެއް ސަބަބަކީ ކުއްޖާގެ ބާކީ އޮތް މުއްދަތު އަޅުގަނޑުމެން ދެނެގަތުން. މި ދެ މައުލޫމާތު ބޭނުންވާ ސަބަބަބީ އެހެން ފްލައިން ސްކޫލެއް ކައިރީ އަޅުގަނޑުމެން ކުއްޖާއަށް އޭނަ ކިޔަވާ ނިންމާފައި ހުރި ބަޔަށް ކްރެޑިޓް ލިބިދާނެތޯ އަހަން،” މިނިސްޓަރު ވިދާޅުވި އެވެ.\nމީގެ އިތުރުން މިނިސްޓަރު ވިދާޅުވީ ދަރިވަރުންނަށް ކޯހުގެ ބާކީ އޮތް ބަޔަށް ފުރުސަތު ދެވިދާނެތޯ މިހާރު ރާއްޖެއިން ބޭރުގެ ސިވިލް އޭވިއޭޝަން އޮތޯރިޓީތަކާއި ފްލައިން ސްކޫލުތަކާ މަޝްވަރާ ކުރައްވަވާ ކަމަށެވެ. މީގެ އިތުރުން ފްލައިން ސްކޫލުގެ ދަރިވަރުންނަށް ދީފައިވާ ލޯނަށް ލުއިއެއް ދިނުމަށް ވެސް ސަރުކާރުން ނިންމާފައިވާ ކަމަށާއި ކޯސް ނިމުނުތާ ހަ މަސް ފަހުން ލޯނު ދައްކާ ގޮތަށް މުއްދަތު ފަސްކޮށްދީފައިވާ ކަމަށް މިނިސްޓަރ ޙަސަން ވިދާޅުވިއެވެ.\nމި މައްސަލަ ބެލުމަށް ރައްޔިތުން މަޖިލީހުގެ ގައުމީ ތަރައްގީ އާއި ތަރިކައިގެ ކޮމިޓީ ބައެއް މެންބަރުން ވެސް ދާދި ފަހުން ވަނީ އައްޑޫއަށް ވަޑައިގެން ފްލައިން ސްކޫލުގެ މެނޭޖްމަންޓާއި ދަރިވަރުން އަދި ގަން އެއާޕޯޓްސް ކޮމްޕެނީއާ ބައްދަލުކުރައްވައިފަ އެވެ.


MDN ge Report akee terrorism ge amaleh: MP Saleem\nމަޝްހޫރު ވިޔަފާރިވެރިޔާ އަދި އޭދަފުށީ ދާއިރާގެ މެންބަރު އަހުމަދު ސަލީމް މިރޭގެ ޖަލްސާގައި ވާހަކަ ދައްކަވަނީ -- މުހައްމަދު އަނަމް | އަވަސް\nއިސްލާމްދީނާއި މާތް ﷲ ގެ ރަސޫލާއަށް ނިސްބަތްކޮށް ފުރައްސާރަކޮށް މޯލްޑިވްސް ޑިމޮކްރަސީ ނެޓްވޯކް (އެމްޑީއެން) ނެރުނު ރިޕޯޓަކީ ޓެރަރިޒަމްގެ އަމަލެއް ކަމަށާއި އެކަން ކުރި މީހުންނަށް ޓެރަރިޒަމް ގާނޫނުގައިވާ އަދަބު ދޭންޖެހޭ ކަމަށް މަޝްހޫރު ވިޔަފާރިވެރިޔާ އަދި އޭދަފުށީ ދާއިރާގެ މެންބަރު އަހުމަދު ސަލީމް ވިދާޅުވެއްޖެ އެވެ.\n"އަންނަނީ އަންނަނީ" މި ނަމުގައި އިިދިކޮޅު ކޯލިޝަނުން މިރޭ ބޭއްވި އެއްވުމުގައި ވާހަކަފުޅު ދައްކަވަމުން ސަލީމް ވިދާޅުވީ އެމްޑީއެންގެ ރިޕޯޓަކީ މިހާތަނަށް ރާއްޖޭގައި ބަޔަކު ހިންގި އެންމެ ބޮޑު ޖަރީމާ ކަމަށެވެ. މީގެ ކުރިން ވެސް ޣައިރު މުސްލިމުން އިސްލާމްދީނާ ދެކޮޅަށް ތަފާތު ކަންކަން ރާއްޖޭގައި ކޮށްފައިވާ ކަމަށާ ނަމަވެސް އެމްޑީއެންގެ ރިޕޯޓަކީ މި ގައުމުގައި ބަޔަކު އިސްލާމް ދީނާ ދެކޮޅަށް ހިންގި އެންމެ ބޮޑު ޖަރީމާ ކަމަށް އޭނާ ވިދާޅުވި އެވެ.\nޕީޕީއެމްގެ ނާއިބު ރައީސްގެ މަގާމުގައި ހުންނެވި ސަލީމް ވިދާޅުވީ މި ސަރުކާރުން ދާދި ފަހުން ޓެރަރިޒަމްގެ ގާނޫނަށް އިސްލާހުތަކެއް ގެނެސްފައިވާ ކަމަށެވެ. އެ އިސްލާހުތަކަށް ވިސްނާލުމުން އެމްޑީއެމުން ކޮށްފައިވާ ކުށުގެ ބޮޑުކަން ވެސް އެނގޭ ކަމަށާއި އެ ރިޕޯޓަކީ އިޔެ ތަސްދީގު ކުރި ޓެރަރިޒަމްގެ ގާނޫނަށް ރަނގަޅަށް ފެތޭ ކުށެއް ކަމަށެވެ.\nސަލީމް ވިދާޅުވީ ރާއްޖޭގައި ބަޔަކަށް މިވަރުގެ ޖަރީމާއެއް ހިންގަން ކެރުނީ އެކަމަށް ވާގި ދޭނެ "ބޮޑުން" ގެ ބަޔަކު ތިބުމުން ކަމަށާއި އެހެން ނަމަވދސް އިސްލާމް ދީނާ ދެކޮޅަށް ކުރާ ކޮންމެ ކަމަކާ ދެކޮޅަށް ތެދުވާން ދިވެހިން ތިބީ ތައްޔާރަށް ކަމަށެވެ.\n"ދީނަށްޓަކައި މަރުވާން، ގުރުބާންވާން މި ތިބީ ރެޑީގައި. ކީއްކުރަންތޯ އަޅުގަނޑުމެން މި ދުނިޔޭގައި ތިބެންވީއެއް. ކޮންމެވެސް ދުވަހަކުން ރުވެގެން މާތްﷲގެ ހަޒުރަތަށް ދާންޖެހޭ." ވިޔަފާރިވެރިޔާ ސަލީމް ވިދާޅުވި އެވެ.\nސަލީމް ވަނީ އަންނަ ހުކުރު ދުވަހު ހުކުރު ނަމާދަށްފަހު މުޅި ރާއްޖޭގައި މިކަމާ ދެކޮޅަށް އަޑު އުފުލަން ގޮވާލައްވާފަ އެވެ.\nރާއްޖޭގައި އިސްލާމްދީން އޮތް ގޮތުގެ މައްޗަށް ކަމަށް ބުނެ އެމްޑީއެންއިން ނެރުނު ރިޕޯޓްގައި އިސްލާމްދީނާއި މާތް ﷲ ގެ ރަސޫލާއަށް ފުރައްސާރަ ކުރި މައްސަލާގައި ގާނޫނީ ގޮތުން އަޅަންޖެހޭ ފިޔަވަޅުތައް އަޅުއްވަމުން ގެންދަވާނެ ކަމަށް ރައީސް ސޯލިހު ވަނީ ވިދާޅުވެފަ އެވެ.\nއަހުމަދު ސަލީމް (ރެޑްވޭވް) ދީނަށް ފުރައްސާރަ ކުރުން ޕީޕީއެމް + އޭދަފުށި އިދިކޮޅު ފަރާތްތައް ޕޮލިޓިކްސް މޯޑިވިއަން ޑިމޮކްރަސީ ނެޓްވޯކް ޝަހިންދާ އިސްމާއީލް\nކުއްލި މައްސަލަ ވެއްދީ އެމްޑީއެންގެ މައްސަލަ އޮއްބާލަން: އިދިކޮޅު


Ras Online - ބޯހިމެނުމުގައި ބޭނުންކުރާ ކަރުދާސްތައް ޓެސްޓްކުރަން ފަށައިފި\nއަހުމަދު މަސްނޫމް9ޑިސެމްބަރު 2021 - 12:43\nއަންނަ އަހަރު އޮންނަ ބޯހިމެނުމުގެ ޕްރޮގްރާމަށް ތައްޔާރުވުމުގެ ގޮތުން ބޯހިމެނުމުގައި ބޭނުންކުރާ ސުވާލު ކަރުދާސްތައް ޓެސްޓްކުރަން ފަށައިފިއެވެ.\nމޯލްޑިވްސް ބިއުރޯ އޮފް ސްޓެޓިސްޓިކުން ބުނީ މި ކަރުދާސްތައް ޓެސްޓުކުރުމަށްޓަކައި އެ އިދާރާގެ މުވައްޒަފުން މާލެ، ހުޅުމާލެ، އަދި ވިލިމާލޭގައި މިއަދުން ފެށިގެން ހަރަކާތްތެރިވާނެކަމަށެވެ.\nތަފާސް ހިސާބާ ބެހޭ ޤައުމީ އިދާރާއިން ބުނީ، މިއީ ބޯހިމެނުމުގެ ޕްރޮގްރާމަށް ތައްޔާރުވުމުގެ ގޮތުން އެޕްރޮގްރާމްގައި ބޭނުންކުރުމަށް ނިންމާފައިވާ ސުވާލުތައް ޓެސްޓުކޮށް މަޢުލޫމާތު ނެގޭ މިންވަރު ދެނެގަތުމަށް ކުރިއަށްގެންދާ ޙަރަކާތެއް ކަމަށެވެ. މިކަމުގެ މަޤްސަދަކީ ބޯހިމެނުމުގެ ކުރިން ސުވާލުކަރުދާސް އިތުރަށް ރަނގަޅުކޮށް ފައިނަލްކުރުންކަމަށް ސްޓެޓިސްޓިކްސް ބިއުރޯއިން ބުނެއެވެ.\nމިއީ ރައްޔިތުންގެ ދިރިއުޅުމުގެ ޙާލަތާއި ޤައުމުގެ ޢާއްމު ޙާލަތު ދެނެގަތުމަށް ކުރިއަށްގެންދާ ޙަރަކާތަކަށްވާތީ މިކަމުގައި ޢާއްމުންގެ އެއްބާރުލުން ވީހާވެސް ބޮޑަކަށް ދެއްވުމަށް ބިއުރޯއިން ވަނީ އިލްތިމާސްކޮށްފައެވެ.\nމި މަސައްކަތުގައި ޙަރަކާތްތެރިވާނީ ސްޓެޓިސްޓިކްސް ބިއުރޯގެ މުވައްޒަފުން ކަމަށާއި، އޮފީސް ކާޑާއި މިކަމާ ގުޅޭ ސަރކިއުލާރ މުވައްޒަފުންގެ އަތުގައި އޮންނާނެކަމަށް ސްޓެޓިސްޓިކްސް ބިއުރޯއިން ހާމަކޮށްގައި ވެއެވެ.\nއެންމެ ފަހުން ރާއްޖޭގައި ބޯހިމަނާފައިވަނީ 2014 ވަނަ އަހަރުގައެވެ. ތަފާސްހިސާބާ ބެހޭ ޤައުމީ އިދާރާއިން މިހާރު އަންނަނީ އަންނަ 2022 ވަނަ އަހަރު ކުރިއަށްގެންދިޔުމަށް ހަމަޖެހިފައިވާ ބޯހިމެނުމުގެ މަސައްކަތަށެވެ. ބޯހިމެނުން ކުރިއަށްގެންދިޔުމަށް ހަމަޖެހިފައިވަނީ އަންނަ އަހަރުގެ ސެޕްޓެމްބަރު މަހުގެ 17 ވަނަ ދުވަހުގައެވެ.


Kuru vaahaka: Inthizaaru - vNews.mv\nވީނިއުސް 15 March 2021, 15:41\nނިދާން އުޅެއުޅެ ނިދޭ ގޮތެއް ނުވިއެވެ. ހަމަ އުނދަގޫ ވަނީއެވެ. ކީއްވެ ކަމެއް ނޭނގެއެވެ. ޔަގީނުން ވެސް ގޯސްކަމެއް ނުކުރަމެވެ. މީހަކު ނުރުހޭ ކަމެއްވެސް ނުކުރަމެވެ. ދެން ނުނިދޭންވީ ކީއްވެ ހެއްޔެވެ؟ ވިސްނަން އޮވެވުނީ ކިހައި އިރަކު ކަމެއް ނޭނގެއެވެ. އިރުތަކެއް ފަހުން ހަނދާންވީ މިއަދު މެންދުރު ނަހުދާ ދެއްކި ވާހަކަތަކެވެ.\nނަހުދާއަކީ އަހަރެންގެ އެކުވެރިއެކެވެ. ގާތްކަމަށް ވުރެ ގާތް މީހެކެވެ. އަހަރެންގެ އިތުބާރު ލިބިފައި ދެތިން މީހުންގެ ތެރެއިން އެކަކެވެ. ނަހުދާ ގާތުގައި މިއަދު އެ ގެއަށް ދާނަމޭ ބުނެވުނެވެ. އެ ޔަގީންކަން އޭނާއަށް ދެވުނެވެ. ނަމަވެސް އެކަން ހަނދާނުން ކައްސާލީއެވެ. ހަމަ އެއްގޮތަކަށް ވެސް ހަނދާން ނުވީއެވެ.\nފޯނު ނެގުމަށްފަހު، އަހަރެން ނަހުދާއަށް ގުޅާލީމެވެ.\n" ކޮބާ؟ ހަނދާންވެއްޖެ ދޯ؟" ފޯނު ނެގުމާއެކު ވާހަކަ ފެށީ ނަހުދާއެވެ.\n"ވަރަށް ބޮޑަށް ސޮރީ. ހަމަ ހަނދާން ނެތުނީ" އަހަރެން މަޢާފަށް އެދުނީމެވެ.\n"އަހަރެންނަށް ކުރިންވެސް އެނގެޔޭ ވާނީ ތިހެންކަން. މި ގެއަށް އަންނަން ވެއްޖެނަމަ ރީހާނު ހަނދާން ނެތޭނެ. އަހަރެންގެ މަންމަމެން ދެކެ މިހާރު ރީހާނު ބިރުގަނޭ ވިއްޔާ" ނަހުދާ ދެއްކި ވާހަކަތައް އަހަރެން މެދުކަނޑުވާލީމެވެ.\n"ނޫން. ތިހެން ނުބުނޭ. އަހަރެން ގަސްތުގައި ކުރިކަމެއް ނޫން. ހަމަ ހަނދާން ނެތުނީ"\n"އެހެންވިއްޔާ ދެން ކޮން އިރަކުން އަންނާނީ؟" އަހަރެންގެ ވާހަކަ ހުއްޓުވަމުން ނަހުދާ ސުވާލުކުރިއެވެ.\n"މިހާރު ދާންވީތަ؟" އަހަރެން ވެސް ކުރީ ސުވާލެކެވެ.\n"އާނ!. ކެރެންޏާ ހަމަ އަންނަންވީ" ނަހުދާގެ ޖަވާބު މާ އަވަސްވެފައި ކުރެވެ. އަހަރެން ވިސްނައިލީމެވެ.\n"މި އޮތް ދަންވަރު ތި ގެއަށް. އޭރު މަންމަމެން ބުނާނީ ކީކޭ؟"\n"މަންމަ... މަންމަމެން އުފާވާނީނު. އަހަރެން ރީހާނާ ގުޅުމަކީ މަންމަމެން ވަރަށް ބޭނުންވާ ކަމެއް. އެ ވާހަކަ ދައްކާވަރުން ރީހާނު ގެންނަން ވެސް މި އުޅެނީ. މަންމަމެން ހީކުރަނީ އަހަރެންނާއި ރީހާނާ މައްސަލަ ޖެހިގެން އުޅެނީ ކަމަށް" ނަހުދާ އޮޅުން ފިލުވައިދިނެވެ.\n"މަށަށް ކުރިން ވެސް ހީވި ތިޔަ ކަހަލަ ކަމެއް ހެން. އެހެން ނޫންނަމަ މާ ވަރަކުން ތި ގެއަށް އަހަރެން ގެންދާކަށް ނޫޅޭނަން ދޯ؟" ނަހުދާ ދޭ ޖަވާބެއް ބެލުމަށް އަހަރެން ދޯގެ ސުވާލެއް ކޮށްލީމެވެ.\n"ނޫން... އަހަރެން ވެސް ބޭނުން ރީހާނު މި ގެއަށް ގެންނަން. އެކަމަކު އުޅޭލެއް ބުރަވީމާ އެހައި ގިނައިން ދައުވަތު ނުދެނީ. އަހަރެންގެ ފަރާތުން އުނދަގޫ ނުޖައްސަން ވެގެން އެކަމަށް ނޭދެނީ." ނަހުދާގެ ޖަވާބު ވަރަށް ސާފެވެ.\n"އަޅެ ނަހުދާ ބުނެބަލަ! އަހަރެން މި ނޫން ގޮތަކަށް ހުރެއްޖެ ނަމަ އަހަރެން ތި ގެއަށް ގެންދާނަންތަ؟" އަހަރެން ބޭނުންވީ ނަހުދާއަށް އުނދަގޫ ކޮށްލާށެވެ.\n"ދެން ކުރާ ސުވާލު. ތި ސުވާލުކުރޭ މިގެއަށް އައިސް. މިހާރު ތި އަންނަނީ ދޯ؟" ނަހުދާ ބޭނުންވާ ގޮތް އޭނާ ހާމަކުރިއެވެ.\n"ކިތައް މިނެޓުތަ ތި ދެނީ؟" އަހަރެން އެހީމެވެ.\n"ބަރާބަރު5މިނެޓު. އެންމެ މިނެޓެއް ލަސްވިޔަސް މިގެއަކަށް ނުވައްދާނަން. އޭރުން ޖެހޭނީ އެނބުރިދާން. އޯކޭތަ؟" ހިނިތުންވުމާއެކު ނަހުދާ ކަނޑައެޅީ ސަމާސާ ޝަރުތެކެވެ. އެ ޝަރުތަށް އަހަރެން އާނއެކޭ ބުނީމެވެ.\nއަހަރެން އަވަސްވެގަތީމެވެ. ނަހުދާ ބުނި ވަގުތުކޮޅު ތެރޭގައި އެ ގެއަށް ދެވިދާނޭ ހިތައެވެ. ބާރު ބޮޑު މަޖީދީ މަގުން އިރަށް އަހަރެން މިސްރާބު ޖެހީމެވެ. ދެތިން މިނެޓު ނުވަނީސް ޒިކުރާ މިސްކިތާ ހަމައަށް އަހަރެންނަށް ދެވުނެވެ. ދެން ވީގޮތެއް ނޭނގުނެވެ.\nހޭ އެރިއިރު އަހަރެން އޮތީ ހޮސްޕިޓަލުގައެވެ. އޭރު މަންމައާއި ބައްޕަ އަހަރެންގެ ދެފަރާތުގައި ތިއްބެވެ.\n"އަހަރެންނަށް ކިހިނެއް ވީ؟" ވަރުދެރަވެފައިވާ އަހަރެންނަށް ކޮށްލެވުނީ ސުވާލެކެވެ. އެ ސުވާލު ކުރި އިރުވެސް ބޮލަށް ބަރުކަން ފާހަގަކުރެވުނެވެ. ބޮލުގައި އޮޅާފައިވާ ބެންޑޭޖުން މުޅި މޫނު ކަހަލަ ގޮތަކަށް ފޮރުވާފައިވާހެން ވެސް ހީވިއެވެ. ބައެއް ފަހަރު ހަރަކާތްކުރުމަށް ހަށިގަނޑު ލޮޑުވެފައިވާހެން ވެސް ހީވިއެވެ.\n"އިހަށް ރެސްޓްކޮށްލާ ދަރިފުޅާ" ބައްޕަގެ މޫނުމަތިން ފެނުނު މާސްޔޫސްކަމުން އެތައް ޖަވާބެއް އަހަރެންނަށް ލިބުނެވެ. އިރުތަކަކު ވިސްނަން އޮތުމަށް ފަހު އަހަރެން ދެ ލޯ މަރާލީމެވެ. ވީގޮތް ހަނދާނަށް ގެނެވޭތޯއެވެ.\nވެރިވެފައިވާ ނުތަނަވަސްކަމާއެކު ވަރަށް ތަތްކޮށް އަނެއްކާ ވެސް އަހަރެންނަށް ކޮށްލެވުނީ ސުވާލުތަކެކެވެ.\n"ކޮބާ ނަހުދާ؟ މިހާރު ގަޑިން ކިހައި އިރެއް؟ އޭނާ ނާދޭތަ؟"\n"ނަހުދާ އެބަ އާދޭ. މިހާރު އެހަރަ 10 ޖަހަނީ.." އަހަރެންނަށް ޖަވާބު ދިނީ މަންމައެވެ. އެ ޖަވާބާއެކު އަހަރެން ފުން ނޭވާއެއް ލީމެވެ.\nކުށްލިއަކަށް މެއަށް އެރީ ތަދެކެވެ. ބުރަކަށި ހީވީ ފިހުނުހެނެވެ. ލާން އުޅުނު ނޭވާ ވެސް ހުއްޓުނީއެވެ. އަހަރެންނަށް އިހުސާސް ކުރެވުނީ ދެނެވެ. ދެން ވީގޮތެއް ނޭނގުނެވެ. ވޭނާ ތަދާއެކު އެތައް ގަޑިއިރެއް ހޭދަކުރަން ޖެހުނުކަން އެނގުނީ މާ ފަހުންނެވެ.\nއަހަރެން ނަހުދާއާ ދިމާވީ ޖެހިގެން އައި ދުވަހުއެވެ. އެދުވަހު ނަހުދާ ރުއެވެ. ގިސްލިއެވެ. އަހަރެންނަށް އެހެން ދިމާވީ އޭނާގެ ސަބަބުން ކަމަށް ބުންޏެވެ. އަހަރެންގެ ހިތާމާގައި ވެސް ބައިވެރިވިއެވެ. ނަހުދާގެ މުޅި ޢާއިލާ ވެސް އަހަރެންނަށް ހަމްދަރުދީވިއެވެ. އެ ހަމްދަރުދީން އަހަރެންގެ ހިތަށް ލިބުނީ އުފަލެވެ. އަރާމާއި ހިތްހަމަ ޖެހުމެވެ. ލިބިގެން ދިޔައީ ފާރުވެ ހަލާކުވެފައިވާ ހަށިގަނޑަށް އަވަސް ފަރުވާއެވެ.\nނަމަވެސް ޔަގީންވާ އެއް ކަމެއް އޮތެވެ. އެއީ ކޮޅަށް ހުންނަން އަހަރެންނަށް އުނދަގޫވުމެވެ. މައިބަދައަށް ލިބުނު އަނިޔާއިން ދެ ބަދައެއް ހަލާކުވެފައިވުމުގެ ސަބަބުންނެވެ. އަހަރެންނަށް އިޚްތިޔާރުކުރަން މަޖުބޫރުވީ ފުރޮޅުލީ ގޮނޑިއެވެ. ގިނަ ވަގުތު އިންނަން ޖެހުނީ އެ ގޮނޑީގައެވެ. އަމިއްލަ ހާލައިގެން ނޫޅެވޭ މީހަކަށް އަހަރެންވިއްޔޭ ހިތަށް އެރިއެވެ. އެކަމަކު އުންމީދު ކަނޑައެއް ނުލަމެވެ. އަދި ފަހުން ރަނގަޅުވާނެކަމަށް ވިސްނީމެވެ.\nއެތައް ދުވަހަކަށް ފަހު އަހަރެންގެ މޫނު ރަނގަޅު ވިއެވެ. މޫނުމަތީ އޮތް ބެންޑޭޖު ނަގައި އަހަރެންގެ މޫނު އަހަރެންނަށް ދެއްކިއެވެ. އެއީ ހަމަ އަހަރެން ހެއްޔެވެ؟ މުޅި މީހާގެ ސިފަ ވަނީ ބަދަލުވެފައެވެ. އެއް ކޮލުގެ މަސްގަނޑު އޮތީ ވަޅު ވަދެފައެވެ. ކަނާތު ލޮލުގެ މަތީ ބުމައިގައި ބޮޑު ލަކުނެއް ހުއްޓެވެ. ދަތްދޮޅިން ވެސް ބައެއް ވަނީ ވަކިވެފައެވެ. އަމިއްލަ ސޫރަ ފެނިފައި މާޔޫސްވިއެވެ. ނަހުދާ ހިތަށް އަރާނީ ކީކޭ ހެއްޔެވެ؟ އޭނާ އަހަރެންނާ އެކު އުޅެން ބޭނުންވާނެ ހެއްޔެވެ؟ އަހަރެންގެ މިހާލާއެކު ދިރިއުޅެފާނެ ހެއްޔެވެ؟\nމާ ގިނަ ދުވަސްތަކެއް ނުވެއެވެ. ނަހުދާ ބަދަލުވެއްޖެއެވެ. އަހަރެންނަށް ގޮވާލަން އައި އައުން މަދުވެއްޖެއެވެ. އަހަރެން ގުޅިޔަސް ފޯނު ނަގަން އުނދަގޫ ވެއްޖެއެވެ. ބައެއް ފަހަރު ކުރިމަތީ ނުބުނި ނަމަވެސް އޭނާ ބިޒީކަން ހަނދާން ކޮށްދެން ފެށިއެވެ. ފަހުން ގުޅާނެކަމަށް ބުނެ ފޯނު ބާއްވަން ފެށިއެވެ. ނަމަވެސް އެ ފަހެއް ނައެވެ. އެ ބިޒީކަމެއް ނުކެނޑުނެވެ. އެންމެ ފަހުން އަހަރެންނަށް މަޖުބޫރުވީއެވެ. އަހަރެން ދެކެ ފޫހިވީތޯ ސުވާލުކުރަން ޖެހުނީއެވެ.\nމައްސަލައެއް ނެތެވެ. އަހަރެން އެއްބަސް ވަމެވެ. މިއަދު އަހަރެންނަކީ ނުކުޅެދޭ މީހެކެވެ. ނަހުދާ ބޭނުންވާ ހުރިހާ ކަމެއް ކޮށްދެވޭ މީހަކަށް ނުވެދާނެއެވެ. ނަމަވެސް މި ހިތުން ނަހުދާއަށް ދެވިފައި އޮތް ލޯބިން ކުޑަވެސް މިންވަރެއް އުންޏެއް ނުވެއެވެ. އަދި ނުވެސް ވާނެއެވެ. ނަމަވެސް ކުރިން އުޅުނު ގޮތަށް ތެދުވެ ހިނގުމަކީ އުނދަގޫ ކަމަކަށް ވެދާނެއެވެ. ކުރިން ދެއްކި ހުރިހާ ވާހަކަތަކެއް ތެދުކުރަން ފަސޭހަ ނުވެދާނެއެވެ. އެ ހުވަފެންތައް ހަގީގަތަކަށް ހަދަން ދަތިވެދާނެއެވެ. ނަމަވެސް މި ހިތް މަރެއް ނުވެއެވެ. މިހިތުގައި ޖަހަމުންދާ ވިންދެއް ނުހުއްޓެއެވެ. ހުއްޓިގެން އުޅެނީ ނަހުދާގެ ހިތުގައި އަހަރެންނަށް ޓަކައި ޖެހި ލޯބީގެ ވިންދެއެވެ. ގެއްލިގެން އުޅެނީ އެ ހިތުން އަހަންނަށް ދިން ޖާގައެވެ. ކުރާނެ ކަމެއް ނެތެވެ. މިއީ ތަގުދީރެވެ.\nއަހަރެން އަވަސް އަރުވާލައިގެން މަގުމައްޗަށް ނުކުތީ ނަހުދާ ބުނެގެންނެވެ. ވަގުތު ކަނޑައަޅައި އެ ގެއަށް ދިއުމަށް ދަޢުވަތު ދިނީ ނަހުދާއެވެ. ވަގުތަށް ނުދެވިއްޖެނަމަ ދެން ހަދާނެ ގޮތްވެސް ބުނީ ނަހުދާއެވެ. މި ކަންކަން ނަހުދާގެ ހަނދާނަކު ނެތެވެ. އެ ހުރިހާ ކަމެއް ބިންވަޅު ނެގިފައި ވަނީ އަހަރެންގެ ހިތުގައެވެ. އެހެން ނޫންނަމަ މިއަދު ނަހުދާއަކަށް އަހަރެން ހުތުރެއް ނުވީހެވެ. އަހަރެންނާ ދުރަކަށް ނުހިނގީހެވެ. އަހަރެންގެ ބޭނުން ކެނޑިގެނެއް ނޫޅުނީހެވެ. ލޯތްބަކީ ހަމައެކަނި ޖިސްމު ކަމަކަށް ނުބެލީހެވެ. އިޝްގަކީ ބޭރުފުށުގެ ސޫރަކަމަކަށް ނުނިންމީހެވެ.\nއަހަރެންގެ ނުކުޅެދުންތެރި ޙަޔާތް މި ގޮތުގައި ހޭދަކުރަމުންދާތާ 11 އަހަރު ވަނީއެވެ. އަދިވެސް މި ހިތުގައި ޖަހަނީ ނަހުދާގެ ވިންދެވެ. މި ހިތުގައި ކުރެހިފައި ވަނީ ނަހުދާގެ ލޯތްބެއެވެ. މި ހިތަށް އުފާވެރިކަން ލިބިގެން ދަނީ ނަހުދާގެ ހަނދާން ތަކުންނެވެ. ނަމަވެސް އެއީ މާޒީކަން އަހަންނަށް އެނގެއެވެ. ނަހުދާއަކީ އެހެން މީހެއްގެ އަންބެއްކަން ވެސް އެނގެއެވެ. އެއީ ކުއްޖެއްގެ މަންމަކަން ވެސް އެނގެއެވެ. ނަމަވެސް މިހިތުގައި އޮތް ލޯތްބެއް ނުފިލިއެވެ. އެ ލޯބި ބަލެއް ނުވިއެވެ. އެ ލޯބި ފޫއްސެއް ވެސް ނުވިއެވެ.\nލޯތްބަކީ ހާދަހާ ތަފާތު އެއްޗެކެވެ. އެކި މީހުންނަށް އެ ލޯބިން ލިބެނީ އެކި ރަހައެވެ. ބައެއް މީހުންނަށް އެ ލޯބި ވެވެނީ ލޯމަތީ ފެންނަން ހުންނަ ސޫރަ ދެކެވެ. ސޫރަ ބަދަލުވާއިރަށް ބައެއް ފަހަރު ލޯބި ވެސް ބަދަލުވެއެވެ. ނަހުދާއަށް ވީ އެހެންނެވެ. އަހަރެންނަށް ވީ އެހެނެއް ނޫނެވެ. ނަހުދާ ދުރަށް ދިޔުމުން އެ ލޯބިން މި ހިތުގައި ފޮޅުނު މާތައްވީ އިތުރެވެ. އެ ހަނދާންތަކުން ބިނާކުރެވުނު އުންމީދުގެ ގަނޑުވަރު ވީ އުހެވެ. އެ މާޒީން ދުވަމުން ދިޔަ ވަސް ވީ ގަދައެވެ. އެހެންވެ މިހާރު ވެސް އިންތިޒާރު ކުރެވެނީއެވެ. އެއީ ދެމިގެންވާ އިންތިޒާރެއްކަމަށް ގަބޫލުކުރެވެނީއެވެ.


BREAKING: Covid19 Jehigen Raajje In Ithuru Meehaku Maruvejje\nކޮވިޑް19 ޖެހިގެން ރާއްޖެއިން އިތުރު މީހަކު މަރުވެއްޖެ\nކޮވިޑް19 އަށް މީހުން ޓެސްޓު ކުރުމާއި ސާމްޕަލް ނެގުމުގައި ހަރަކާތްތެރިވާ މީހެއް ---\nރާއްޖެއިން ކޮވިޑް19 ޖެހިގެން ފަރުވާ ހޯދަމުން ދިޔަ މީހަކު މަރުވެއްޖެއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ކޮށްފައިވާ ޓްވީޓެއްގައި މިއަދު ބުނީ މަރުވި މީހާއަކީ ބަންގްލަދޭޝް ރައްޔިތެއް ކަމަށެވެ. އުމުރުން 58 އަހަރުގެ އެ ފިރިހެން މީހާ މަރުވީ ޓްރީޓޮޕް ހޮސްޕިޓަލުގައި ފަރުވާ ދެމުން ދަނިކޮށް ކަމަށްވެސް އެޗްޕީއޭ އިން ވަނީ ބުނެފައެވެ.\nއިއްޔެ އެކަނިވެސް ރާއްޖެއިން ވަނީ 101 މީހަކު ކޮވިޑް19 އަށް ޕޮޒިޓިވްވެފައެވެ. ޕޮޒިޓިވްވި މީހުންގެ ތެރޭގައި ހިމެނެނީ ބަންގްލަދޭޝް އަށް ނިސްބަތްވާ 72 މީހުން އަދި އިންޑިޔާއަށް ނިސްބަތްވާ 21 މީހުންގެ އިތުރުން 8 ދިވެހިންނެވެ.\nރާއްޖެއިން މި ބައްޔަށް ޕޮޒިޓިވްވި މީހުންގެ ޖުމްލަ އަދަދު މިހާރު ވަނީ 1773 އަށް އަރާފައެވެ. މި ބައްޔަށް ޕޮޒިޓިވްވި މީހުންގެ ތެރެއިން 453 މީހުން ރަނގަޅުވެފައިވާއިރު ފަސް މީހަކު ވަނީ މަރުވެފައެވެ. އަދި 12 މީހަކަށް އަންނަނީ ހޮސްޕިޓަލުގައި ފަރުވާ ދެމުންނެވެ.


Player profile: Marco Verratti | Mihaaru\nއިޓަލީގެ މުހިންމު ކުޅުންތެރިޔާ މާކޯ ވެރާޓީ. --ފޮޓޯ:އޭއެފްޕީ\n08 ޖޫން 2021 - 15:15\nއުފަން ދުވަސް: ނޮވެމްބަރު 5، 1992\nއިސްކޮޅު:5ފޫޓް5އިންޗި\nކުޅޭ މަގާމު: މިޑްފީލްޑާ\nޔޫރޯ 2012 އަށް ތައްޔާރު ވުމަށް އިޓަލީން އެކުލަވާލީ ޕްރިލިމިނަރީ ސްކޮޑްގައި، ވެރާޓީ ހިމެނުނެވެ. އޭރު އޭނާ ކުޅެމުން ދިޔައީ އިޓަލީގެ ދެ ވަނަ ޑިވިޝަންގައި، ކްލަބު ޕެސްކާރާ އަށެވެ. އިޓަލީގެ ދެ ވަނަ ޑިވިޝަންގައި ކުޅެމުން ދިޔަ ކުޅުންތެރިންގެ ތެރެއިން އޭރު ސްކޮޑްގައި ހިމެނުނު ހަމައެކަނި ކުޅުންތެރިޔަކީ ވެރާޓީ އެވެ.\nއެ އަހަރު އޭނާ ބަދަލުވީ ޕީއެސްޖީއަށެވެ. އިންޓަނޭޝަނަލް މީޑިއާތަކަށް ވެރާޓީ ފާހަގަވީ އޭގެ ފަހުންނެވެ. އޭނާ އަކީ މިހާރު އިޓަލީގެ ގައުމީ ޓީމުގެ މިޑްފީލްޑްގެ ހިތެވެ. ކޯޗް ރޮބާޓޯ މަންޗިނީގެ ޕޮޒެޝަން އަދި ޕާސިން ގޭމްގައި މުޅި ގޭމް ކުޅުވާ ކުޅުންތެރިޔަކީ ވެރާޓީ އެވެ. ޕީއެސްޖީގައި އޭނާ ދައްކަމުންދާ ކުޅުމާ އެކު ބޮޑެތި ކްލަބުތަކުގެ ޝައުގުވެރިކަން ވަނީ އޭނާ އަށް ހުއްޓިފަ އެވެ. ބާސެލޯނާ އިން އޭނާ ގަންދަން މަސައްކަތް ކުރި އެވެ.\nއިޓަލީގެ ގައުމީ ޓީމަށް ވެރާޓީ އެންމެ ފުރަތަމަ މެޗެއް ކުޅުނީ، އޯގަސްޓް 2012 ގައި އެވެ. އިންގްލެންޑާ ދެކޮޅަށް އިޓަލީ ކުޅުނު މެޗުގަ އެވެ. ޔޫއެފާ 21 އަހަރުން ދަށުގެ ޔޫރޯ ފުޓްބޯޅަ މުބާރާތުގެ ފައިނަލަށް ދަތުރު ކުރި އިޓަލީގެ ޓީމުގައި ވެރާޓީ ހިމެނުނެވެ. އެ މުބާރާތުގެ އޯލް ސްޓާ ޓީމަށް އޭނާ ހޮވުނެވެ.\nވެރާޓީގެ ޕާސިން ސްޓައިލް އާއި މިޑްފީލްޑްގައި އޭނާ ކުޅުމުގެ ސްޓައިލް އެންމެ ވައްތަރީ، އިޓަލީގެ ލެޖެންޑް އެންޑްރެއާ ޕިރްލޯގެ ކުޅުމުގެ ސްޓައިލްއާ ކަމަށް އިޓަލީގެ މީޑިއާތަކުން ސިފަ ކުރެ އެވެ. ނަމަވެސް އޭނާ ރޯލް މޮޑެލްއެއްގެ ގޮތުގައި ބެލީ އިޓަލީގެ ކުރިގެ ފޯވަޑް އެލެސެންޑްރޯ ޑެލް ޕިއޭރޯ އެވެ.\nޔޫރޯއާ ކުރިމަތިލާއިރު، ވެރާޓީގެ ފިޓްނަސްއަށް ވަނީ އަސަރު ކޮށްފަ އެވެ. އޭޕްރިލް މަހު ކޮވިޑް-19 އަށް ޕޮޒިޓިވްވެ، ދެ ހަފުތާއަށް ކުޅުމާ ދުރަށް ދާން ޖެހުނެވެ. އަދި އޭގެ ފަހުން ކަކުލަށް އަނިޔާއެއް ލިބުނެވެ. ނަމަވެސް މިހާރު ވަނީ ރިކަވާވެފަ އެވެ. ޔޫރޯގައި އިޓަލީގެ ޓީމުގައި އޭނާގެ ދައުރު ބޮޑުވާނެ ކަމަށް ބެލެވެ އެވެ.\nއިޓަލީގެ ގައުމީ ޓީމް ކުޅުންތެރިންގެ ޕްރޮފައިލް


SunOnline: Lukaku aai Pogba ah ves hushaelhumeh adhi naadhey: Solsjaer\nޢަބްދުﷲ އައިމަން 10 Jul 2019, 13:06\nމެންޗެސްޓާ ޔުނައިޓެޑުގެ ދެ ކުޅުންތެރިން ކަމަށްވާ ޕޯލް ޕޮގްބާއާއި ރޮމެލޫ ލުކާކޫ --- ފޮޓޯ/ އޭޕީ\nމެންޗެސްޓާ ޔުނައިޓެޑުގެ ފޯވާޑް ރޯމެލޫ ލުކާކޫއާއި މިޑްފީލްޑަރު ޕޯލް ޕޮގްބާއަށް އެއްވެސް ހުށައެޅުމެއް މިހާތަނަށް އައިސްފައި ނުވާ ކަމަށް އެ ޓީމުގެ ކޯޗު އޮލެ ގުނަ ސޮލްޝެޔާ ބުނެފި އެވެ.\nއުމުރުން 26 އަހަރުގެ ޕޮގްބާ މެންޗެސްޓާ ޔުނައިޓެޑް ދޫކޮށް ދާން ބޭނުންވާ ކަމަށް އޭނަގެ އެޖެންޓް މިނޯ ރަޔޯލާ ބުނި ބުނުމާ އެކު ޔޫރޮޕުގެ ބޮޑެތި ބައެއް ކުލަބުތަކުން އަންނަނީ އޭނައަށް ފާރަލަމުންނެވެ. އެގޮތުން ސްޕެއިންގެ ރެއާލް މެޑްރިޑާއި ޕޮގްބާގެ ކުރީގެ ކުލަބު ޔުވެންޓަސްއިން ވެސް އަންނަނީ ޕޮގްބާގެ ހާލަތު ވަރަށް ގާތުން ބަލަމުންނެވެ.\nވޭތުވެ ދިޔަ ސީޒަނުގައި ޔުނައިޓެޑަށް ކުރިމަތިވި ނާކާމިޔާބީއާ އެކު އެ ޓީމަށް ބޮޑެތި ބަދަލުތަކެއް ގެނައުމަށް ކުޅުންތެރިން ހޯދަމުން އަންނަ އިރު އެ ޓީމަށް މިދިޔަ ސީޒަނުގައި ގުޅުނު ލުކާކޫ ވެސް އެ ޓީމު ދޫކޮށްލާނެ ކަމުގެ އަޑު ވަނީ ފެތުރިފަ އެވެ. ބައެއް ރިޕޯޓުތައް ބުނާ ގޮތުން ލުކާކޫ އަންނަ ސީޒަނުގައި އިންޓަ މިލާންއަށް ދާން ވަނީ މިހާރު އެއްބަސްވެފަ އެވެ.\nކަން މިހެން އޮތް ނަމަވެސް މި ދެ ކުޅުންތެރިން ވެސް މިހާރު އަންނަނީ މެންޗެސްޓާ ޔުނައިޓެޑުގެ ޕްރި ސީޒަން ފަރިތަކުރުން ތަކުގައި ބައިވެރިވަމުންނެެވެ. އެ ޓީމުގެ ކޯޗު ސޮލްޝަޔާ ވެސް މީގެ ކުރިން މި ދެ ކުޅުންތެރިން ދޫކޮށްލަން ބޭނުން ނުވާ ކަމަށް ބުނެފައިވާ އިރު އޭނާ ބުނީ މިހާތަނަށް އެއްވެސް ކުލަބަކުން އެ ދެ ކުޅުންތެރިންނަށް ބިޑު ކޮށްފައި ނުވާ ކަމަށެވެ.\n"ފަހަކަށް އައިސް ޔުނައިޓެޑުގެ ވަރަށް ގިނަ ކުޅުންތެރިންގެ ޓްރާންސްފާއާ ބެހޭ ގޮތުން އަންނަނީ އެކި އެކި ޔޯލަ ވާހަކަތަކެއް ފެތުރެމުން،" ސޮލްޝަޔާ ބުންޏެވެ.\n"އަހަރެން ގަބޫލު ކުރާ ގޮތުގައި އެއީ ހަމަ ދެކެވޭ ހަގީގަތެއް ނެތް ވާހަކަތަކެއް. އެއްވެސް ކުޅުންތެރިޔަކު އަދި ކުލަބު ދޫކުރާން ނިންމި ވާހަކައެއް ހިއްސާކޮށްފައެއް ނުވޭ،"\nސޮލްޝަޔާ ބުނީ މީޑިއާ ތަކުން ޔުނައިޓެޑާއި ޕޮގްބާއާ ދެމެދުގައި މައްސަލަތަކެއް ހުރިކަން ފާހަގަ ކުރުމަކީ ބަލައިގަނެވޭނެ ކަމެއް ނޫން ކަމަށެވެ. އަދި މީޑިއާއިން ޕޮގްބާއާ ދެކޮޅަށް އެޖެންޑާއެއް ގެންގުޅޭކަން ވެސް ސޮލްޝަޔާ ވަނީ ފާހަގަ ކޮށްފަ އެވެ.\nމީގެ އިތުރުން ޕޮގްބާއަށާއި ލުކާކޫ އަކީ ޓީމަށް ވަރަށް މުހިއްމު ދެ ކުޅުންތެރިން ކަމަށާއި އޭގެން އެއްވެސް ކުޅުންތެރިއަކަށް އެހެން ކުލަބަކުން ހުށައެޅުމެއް މިހާތަނަށް އައިސްފައި ނުވާ ކަމަށް ވެސް ކޯޗު ވަނީ ބުނެފަ އެވެ.\nޕޮޗެޓީނޯ ވަކިކޮށް ޓޮޓެންހަމްގެ އައު ކޯޗަކަށް މޮރީނިއޯ\nކިޑްސް ފެސްޓިވަލުގައި ބައިވެރިވުމަށް ޓޫރޭ ރާއްޖެ އަންނަނީ\nއިޓަލީ، ސްޕެއިން އަދި ސްވިޒަލެންޑަށް ބޮޑު މޮޅެއް


(15 މާރިޗު 2020 އާ ގުޅޭ)\nދާރިއަންގެ ގައިގާ ބާރަށް ބައްދާލުމާއެކު ހޭޒަލްގެ މައްޗަށް ރައްކާތެރުވުމަށް އެދުނެވެ. ދެކުދީން ވެސް ބަލައިގެން އުޅުމަށް ބުންޏެވެ. ބައްޕަގެ ހިތްބިރުގަތުމުގެ މައްޗަށް ދާރިއަންގެ އިތުބާރު އެ ބައްޕައަށް ދިނެވެ. ﷲ އިރާދަކުރެއްވިއްޔާ އަޅުކަން ފުރިހަމަކޮށް އެނބުރި އަންނާނީ އަނބިމީހާއާއެކު ކަމަށް ދާރިއަން ބުންޏެވެ.\nގޭތެރެއަށް ވެރިވެފައި އޮތީ ހިމޭންކަމެވެ. ސިޓިންރޫމަށް ނަޒަރު ހިންގާލުމާއެކު ފުންނޭވާއެއް ރިޒްވާނު ދޫކޮށްލިއެވެ. އެވަގުތު ބަދިގެ ފަރާތުން ސާއިރާ ހުރެ އާދެއެވެ. އޭނާގެ އަތުގައިވި ފިނި ފެންތަށި ރިޒްވާނަށް ދިއްކޮށްލިއެވެ. އަދި ފިރިމީހާގެ ގާތުގައި ސާއިރާ އިށީނދެއްޖެއެވެ.\n"އެކުދީންނާ މެދުތަ ތިވިސްނަނީ" ސާއިރާއަށް އެނގިހުރެ އަހާލިއެވެ.\n"ހޭޒަލް ގޮވައިގެން ޙައްޖަށްދާން ދާރިއަން ބޭނުންވެދާނެއެކޭ އެއްފަހަރު ވެސް ހީނުކުރަން، ޒުވާން އުމުރުގައި ކުރުން ރަނގަޅުވިޔަސް، މިހާރުގެ ޒުވާން ކުދީންގެ އެފަދަ ވިސްނުމެއް ނުހުރޭ... ހުރިހާ ކަމަކަށްފަހު ދިނީ ކަންކަން އަންނާނީ، މައިންބަފައިން ބާރުއެޅިޔަސް ބޮޑެތިވީމަ އެމީހުންނަށް ވެސް ގަދަކަމުން ދަރީންލައްވާ ކަންކަން އޮންނަނީ ނުކުރެވިފައި، އަހަރެން ހަމަ ހައިރާންވޭ! ދާރިއަންގެ އެ ހުންނަނީ ކާކުގެ ގޮތެއްބާއޭ އަހަރެން ހިތަށް އަރާ، އެއީ ހަމަ އޭނާއަށް ހޭޒަލް ކަމުދާތީ އުޅޭގޮތްބާއޭ ސުވާލު އުފެދޭ، ހާދައޭ ރަނގަޅީ ހޭޒަލްއަށް، އަހަންނަށް އެނގޭ އެ ދެކުދީންގެ ދެމެދުގައި އޮތް ގުޅުން މުޅިއަކުން ރަނގަޅެއްނޫންކަން، ހިތަށް އަރާ އެނބުރި އަންނައިރު ހުރިހާކަމެއް ބަދަލުވާނެނަމައޭ... ސާއިރާ! ހޭޒަލްއަށް ލިއަމްގެ މަތިން ހަނދާންނައްތާނުލެވޭނެތަ؟" ފެންތަށީގައި ހިފަހައްޓާލައިގެން އިނދެ ރިޒްވާނު ވާހަކަދެއްކިއެވެ.\n"ލިއަމްއާއި ދާރިއަންއަކީ މުޅިން ތަފާތު މިޒާޖެއްގެ ދެމީހުން، ލިއަމްއަކީ ގޯސް ކުއްޖެއްނޫން، އޭނާ އަހަރެމެންނަށް އިޙްތިރާމްކުރި، ޒެއްލުގެ އުފަލާމެދު އޭނާ އަބަދުވެސް ވިސްނާ، އެކަމަކު ކީއްކުރާނީ، އޭނާއަށް މަގުއޮޅުނީ، އޭނާ ވެސް ކައިވެންޏަށްފަހު ޢާއިލާއާއެކު އުޅުނުނަމަ އެހެނެއްނުވީހޭ އަހަރެންގެ ހިތް ބުނޭ، އޭރުން އޭނާއަށް މަގުދައްކާނޭ ބަޔަކު ގާތުގައި ތިބޭނެ، ދެރައީ ނުވާންވީ ހުރިހާކަމެއް ހިނގައިދިޔަފަހުން ލިއަމްއަށް ވިސްނުނީމަ، އެއްވެސް އަންހެނަކަށް ކެތްކުރަން ފަސޭހައެއްނުވާނެ އެފަދަ ވިޔާނުދާ ޢަމަލުތަކެއް ފިރިމީހާ ހިންގައިފިކަން އެނގުނީމަ، ޒެއްލުއަކީ" ސާއިރާއަށް އިނދެވުނީ ޚިޔާލުތަކުގެ ތެރެއަށް ގެއްލިފައި އިނދެވުނު ހެންނެވެ.\n"އަހަރެން މިހާރު ބޭނުމެއްނޫން ހޭޒަލްއާއި ދާރިއަންގެ ދިރިއުޅުމަށް އޭނާގެ ހިޔަނި އެޅޭކަށް، އެ ދެކުދީންނަށް އަވަހަށް ދަރިއަކު ލިބެން ވަރަށް އެދެވޭ، މިހާރު އެންމެ ބޮޑަށް ދުޢާކުރެވެނީ އެ ދުވަސް ދުށުމަށް، އަހަރެންގެ ހޭޒަލް މަންމައަކަށްވުމަށް... ހުރިހާ ހިތްދަތިކަމެއް އޭރުން ފިލާފާނެ" ރިޒްވާނު ހިނިތުންވެލިއެވެ.\n"ދާރިއަންއާއެކު ހޭޒަލް ހޭދަކުރާ ވަގުތުތައް، މާޒީގެ ހަނދާންތަކަށްވުރެ އަގުހުރި ޚާއްޞަ ހަނދާންތަކަކަށްވުމުން، ލިއަމްގެ ހަނދާންތައް ފަނޑުވެދާނެ، އަހަންނަށް ހީވަނީ ދާރިއަން އެހާ އޯގާތެރިކަމާއި ލޯތްބާއެކު ޒެއްލުއާ ދޭތެރޭ ޢަމަލުތައް ބަހައްޓަނީ އެ މަޤުޞަދުގައިހެން، އެއީ ދުރުވިސްނޭ ހަރުދަނާ ޚިޔާލުތަކެއް ގެންގުޅޭ ޒުވާނެއް" ސާއިރާ ވެސް ރިޒްވާނާ ހަތަރުކަޅި ހަމަކޮށްލުމާއެކު ލުއި ހިނިތުންވުމެއް ބަދަލުކޮށްލިއެވެ. އަނބިމީހާގެ ވާހަކައާ އެއްބަސްވާކަން ރިޒްވާނު ދައްކާލީ ބޯޖަހާލަމުންނެވެ.\nޙައްޖުގެ އަޅުކަމުގައި އުޅުނުއިރު ހޭޒަލްއަށް ދާރިއަންގެ އެހީތެރިކަން ނުހަނު ބޮޑެވެ. ދުވާލުގެ ހޫނުކަމުން ރައްކާތެރިވުމަށް އަނބިމީހާއަށް ދާރިއަން އިރުޝާދުދެއެވެ. ކެއުންބުއިމުގެ ވަގުތުތަކުގައި އަނބިމީހާ ކައިފިތޯ ދާރިއަން ބަލައެވެ. ރޭގަނޑު ނިދުމުގެ ކުރީން ހޭޒަލްއާ ވާހަކަދައްކައެވެ. ދުވަހުގެ ކަންކަން ދިޔަ ގޮތާމެދު ދެމީހުން ވެސް ވާހަކަދައްކައެވެ. ދެ ފަރާތުގެ ޢާއިލާއަށް ގުޅައި ޢާއިލާގެ މެންބަރުންނަށް ހާލު އޮޅުންފިލުވައިދެއެވެ.\nޔާސީންގެ ދެމަފިރިން އެ ދަތުރުގައި ބައިވެރިވިއެވެ. ޔާސީންގެ އަންހެނުން އުމްމުކުލްސުމްއާއި ހޭޒަލް ތިބީ ހޮޓެލުގައި އެއްކޮޓަރިއެއްގެ ތެރޭގައެވެ. އިތުރު ބަޔަކާއެކުއެވެ. މުޅި ދަތުރުގައި ވެސް އުމުރުން އެންމެ ހަގު ބައިވެރިންގެ ތެރޭގައި ދެ އަންހެނުންނާއި ހަތަރު ފިރިހެނުން ވިއެވެ. އެ ދެ އަންހެނުންގެ ތެރެއިން އެކަކީ ހޭޒަލްއެވެ. ކައިވެންޏަށްވީ މުއްދަތާއި ޢާއިލާއާ ބެހޭ ގޮތުން ކޮޓަރީގެ ބައިވެރީން ސުވާލުކޮށް ހެދިއެވެ. ފިރިމީހާގެ ހެޔޮކަން އެމީހުން ފާހަގަކުރުމުން ހޭޒަލްގެ ހިތް ޝުކުރުން ފުރެއެވެ.\nހުރިހާ އުނި ސިފަތަކާ ދުރުކޮށްދެއްވުމަށް ހޭޒަލް ދުޢާކުރިއެވެ. އޭނާ ދާރިއަން ބަލައިގަންނަން ބޭނުންވާކަން ﷲއަށް ދެންނެވިއެވެ. ފުރިހަމަ ގޮތުގައި ﷲއަށް ވަކީލުކުރުމަށް ހޭޒަލް އެދެއެވެ. އޭނާގެ ހިތާއި ނަފްސު ފިރިމީހާއަށް ޓަކައި ތައްޔާރުވުމަށް ހޭޒަލް އެދެއެވެ. ހުރިހާ ވަހުމަކާއި ޝައިތާނީ ވަސްވާސްތަކުން އޭނާގެ ނަފްސު ރައްކާތެރިކޮށްދެއްވުމަށް އެދި ދެންނެވިއެވެ. ދާރިއަންއަކީ ހޭޒަލްގެ އަމާންކަމާއި ކާމިޔާބުގެ ތަޅުދަނޑިކަމުގައި ލެއްވުމަށް ދެންނެވިއެވެ. ﷲގެ މަގުގައި އޭނާ ސާބިތުކޮށްދޭނޭ ދެ ދުނިޔޭގެ ބައިވެރިއެއްކަމުގައި ލެއްވުމަށް ހޭޒަލް ދެންނެވިއެވެ. ރީތި ތާހިރު ދިރިއުޅުމެއް އުޅޭން ބޭނުންވާކަން ހޭޒަލް ހާމަކުރިއެވެ.\nއަރަފާތު ބިމުގައި ޒިކުރުކުރުމާއި ދުޢާކުރުން އިތުރުވިއެވެ. ކުރެވިފައިވާ އެންމެހާ ފާފަތައް ފުއްސަވާދެއްވުމަށް ދާރިއަން ދެންނެވިއެވެ. އޭނާގެ ތަޢުބާ ޤަބޫލުކުރެއްވުމަށް ދެންނެވިއެވެ. އޭނާގެ ހިތުގެ ސީދާކަމާއި އޭނާގެ ތެދުވެރިކަން ހޭޒަލްއަށް ހާމަކޮށްދެއްވުމަށް ﷲއަށް ދެންނެވިއެވެ. އަނބިމީހާގެ ހިތުގައި އޭނާގެ މައްޗަށް ލޯބިލެއްވުމަށް ދެންނެވިއެވެ. އޭނާގެ ދެދުނިޔޭގެ ބައިވެރިޔާކަމުގައި ހޭޒަލްވުމަށް އޭނާ އެދުނެވެ. ދުނިޔޭގެ ދުވަސްތަކަކީ އެ ދެމަފިރިންނަށް އުފާފަގަތި ދުވަސްތަކެއްކަމުގައި ލެއްވުމަށް ދުޢާކުރިއެވެ. އަދި ހޭޒަލްގެ ފުށުން އޭނާއަށް ޞާލިޙު ދަރިފަސްކޮޅެއް ދެއްވުމަށް ﷲއަށް ދެންނެވިއެވެ. ގިނަގިނައިން ދުޢާކުރުމުން ﷲގެ ރަޙުމަތް އިތުރުކުރައްވާނޭކަން ދާރިއަން ޤަބޫލުކުރެއެވެ.\nއެންމެ ފަހުގެ ޠަވާފު ނިންމާލުމަށްފަހު ހޭޒަލް ބަލާލީ ދާރިއަން ވީ ހިސާބެކެވެ. ލޮލުގައި އަޅައި ނުގަތް ނަމަވެސް ހޭޒަލް މަޑުމަޑުން ހިނގައިގަތީ އެތަނުން ބައްދަލުވީ އެކުވެރިޔަކު ލޮލުގައި އަޅައިގަތުމުން އޭނާއާއެކު މަޑުކޮށްލުމުގެ ގަސްދުގައެވެ. އެއީ ހޭޒަލްއާއެކު ކޮޓަރީގައި ހިމެނޭ ބައިވެރިއެކެވެ. މީހުން މަދުވެލާފައި އޮތް ވަގުތަކަށްވާތީ އެތަނުން ދާރިއަން އޭނާ ހޯދައިގެން އަންނާނޭކަން ޔަގީންވެފައި ހުރެއެވެ. އެނބުރިދާނީ ދެމަފިރިން އެކުގައިކަން ނިންމައިގެންނެވެ. އެކުވެރިޔާއާ ކައިރިވެލުމުން އޭނާ ހިނގައިގަތީ ދުރަށެވެ. އެމީހާވީ ހޭޒަލް ހީކުރި މީހަކަށްނޫނެވެ. އެހެންވިޔަސް ލުއި ހިނިތުންވުމެއް ދީފައި ހޭޒަލްގެ ހެދުމުގެ ޖީބުން ރުމާކޮޅެއް ނަގައި މޫނު ފުހެލިއެވެ. ފުންނޭވާއެއްލާފައި އިސްއުފުލާލެވުނު ހިނދު ހައިރާންކަން ލިބުނެވެ. ހީވީ ކުރިން ހިނގައިފައި އޮތްކަމެއް އަލުން ތަކުރާރުވަނީ ހެންނެވެ. އެ ހަނދާނުން ސިކުނޑިއާއި ހިތާއި މުޅި ނަފްސު ފުރިގެންއައި ފަދައެވެ. ބަޔާންކުރަން ދަތި ގޮތެއް ހިތަށްވެއްޖެކަން ގައިމެވެ. އިޚްތިޔާރެއްނެތި އެއްވެސް ގަސްދަކަލާނުލާއި ހޭޒަލްގެ ދެ ލޯ ކަރުނުން ފުރެންފެށިއެވެ. ހީވީ އޭނާއަށް އެމަންޒަރު ދެއްކުމަށް ޓަކައި ހާޟިރުކުރެވިފައި ހުރީހެންނެވެ.\n"ސުބްޙާނައްﷲ! އަސްތަޤްފިރުﷲ! އަސްތަޤްފިރުﷲ!" ހޭޒަލްގެ ހިތުން ތަކުރާރުކޮށް އެކަލިމަތައް ކިޔުނެވެ. ދެފައި ތުރުތުރު އަޅާލުމުން މަޑުމަޑުން ހޭޒަލްއަށް ތިރިވެވުންވެ.\n"ހޭޒަލް..." ފަހަތުން ދާރިއަންގެ އަޑުއިވުނީ އެހިނދުއެވެ. އަޑުއައި ދިމާއަށް ހޭޒަލް މޫނު އަނބުރާލިއެވެ. ދާރިއަން ފެނުމުން އެހިތަށް މާބޮޑަށް އަސަރުކޮށްފިއެވެ. ހިނިތުންވުމަކާއެކު ދާރިއަން ދިއްކޮށްލި އަތުގައި ހިފަމުން ހޭޒަލް ކޮޅަށް ތެދުވިއެވެ. ނަމަވެސް ދާރިއަންގެ މޫނުން ވަގުތުން ހިނިތުންވުން ފިލައިފިއެވެ. އަލުން އަނެއްކާ ވެސް ހޭޒަލްގެ ނަޒަރު ހުއްޓުނީ ދުރުން ފެންނަ ގެފުޅާ ދިމާއަށެވެ. ދެން އަމިއްލަ ފައިތިލައަށެވެ. އޭނާއަށް ހުރެވުނުތަން އަދިވެސް ޔަގީންކުރީއެވެ. ﷲއީ ހުރިހާކަމަކަށް ކުޅަދުންވަންތަ ރަސްކަލާނގެއެވެ. އެކަލާނގެ މަދަދަށް އެދޭ ހިތްތަކަށް ސާބިތުކަން ދެއްވައެވެ. މަގު އޮޅިފައިވާ މީހާއަށް މަގު ދައްކަވައެވެ. ޔަގީންކަން ބޭނުންވާ އަޅަކަށް ޔަގީންކަން ދެއްވައެވެ.\n"އަހަންނަށް މަޢާފުކުރާނަންތަ؟" ހޭޒަލްގެ ނަޒަރު ދާރިއަންއަށް ހުއްޓުނެވެ. އަނބިމީހާގެ ކޯތާފަތް ފުހެލަ ދިނުމާއެކު އަތުގައި ހިފައިގެން ދާރިއަން ހިނގައިގަތެވެ. އޭނާގެ މޫނުން ފާޅުވަނީ ސީރިއަސްކަމެވެ.\n"ދާރިއަން!..." ދާރިއަން އަނގައިން ނުބުނީތީ ހޭޒަލް އަލުން ގޮވާލިއެވެ.\n"އަހަންނަށް ކުރެވުނީ ކޮންކަމެއްތޯ މި ވިސްނަނީ، އަހަންނަށް ކަމެއްކުރެވިގެން ހޭޒަލް ރޯނީ" ދާރިއަން ބުންޏެވެ. އިހުނަށްވުރެ ބާރަށް ފިރިމީހާގެ އަތްތިލައިގަ ހޭޒަލްއަށް ހިފާލެވުނެވެ. ކުށްވެރިއަކީ ފިރިމީހާނޫންކަން ހޭޒަލްއަށް އިޙްސާސްވެއެވެ. ހަޤީޤަތުގައި ދާރިއަންގެ މައްޗަށް ޤަދަރުކުޑަކުރި މީހަކީ އޭނާއެވެ.\n"ކައިވެނިކުރެވުނީ އަހަރެންގެ ނުރުހުމަގައެއްނޫން، އެއްވެސް ކަމެއްގައި ގަދަބާރުވެރިކަމެއްނެތް، ހުރިހާކަމެއް ދިޔައީ އަހަރެންނަށް އެކަމުގެ ޚަބަރު އެނގިހުރެ، އޭރުވެސް ﷲ އަހަންނަށް ސާފުކޮށް ހުރިހާކަމެއް ދެއްކެވި، ކުރިއަށްދާންވީ ކިހިނެއްކަން އެނގުނު، އެކަލާނގެއަށް ވަކީލުކުރުން މޮޅުއިތުރުވެގެންވާކަން އެނގޭ... އެހެންވިޔަސް އަހަރެންނަށް އެގޮތުގައި ސާބިތެއްނުވެވުނު، އޭރު އެއީ ހުވަފެނެއް، އެކަމަކު މިއަދު އަހަރެން މިހުރީ ހޭލާ، އެހެންވިޔަސް ﷲ ދެއްކެވި މަންޒަރެއްނޫނިއްޔާ މި ދެ ލޮލަށް ފެނުމެއްނުވޭ، އަހަރެން ބިރުގަތީ މާނައެއްނެތް ގޮތުގައި... ބިރުގަންނަންވީ ﷲގެ އަޒާބާމެދު، އެކަލާނގެ ނިޢުމަތުން ބޭރުކުރެވިފައިވާ އިންސާނަކަށްވެދާނެކަމަށްޓަކައި" ހޭޒަލްއަށް ރޮވެނީއެވެ. ދާރިއަން މަޑުކޮށްލުމާއެކު ހޭޒަލްގެ ކޯތާފަތް ފުހެލަދީފިއެވެ.\n"ހޭޒަލް ދައްކާވާހަކަ އަހަންނަށް ސާފުނުވާތީ ބުނާނޭ އެއްޗެއް ނޭނގިފަ މިހުންނަނީ، އެހެންވިޔަސް ދެން ނުރޮއެ ހުއްޓާލާ، މިތާ އެއްފަރާތުގައި މަޑުކޮށްލަން އާދޭ، ފެންފޮދެއް ބޯލަންވީނު" ދާރިއަން އޯގާތެރިކަމާއެކު ވާހަކަދެއްކިއެވެ. ހޭޒަލް ބޯޖަހާލިއެވެ. ދާރިއަން ފެންފުޅިއެއް ހޯދައިގެން ހޭޒަލް ގޮވައިގެން އެއްފަރާތެއްގައި މަޑުކޮށްލިއެވެ. އަނބިމީހާގެ ތުނބުގައި ފެންފުޅި ޖައްސާލުމާއެކު ދަތްދޮޅި ދަށުގައި އަނެއްއަތްތިލަ ޖައްސާލިއެވެ.\n"އޯކޭތަ؟" ހޭޒަލް ފެންފޮދެއް ބޯލުމުން ދާރިއަން އަހާލިއެވެ.\n"އަހަންނަށް މަޢާފުކުރާނަންތަ؟" ހޭޒަލް އަހާލިއެވެ.\n"އަހަރެން ހިތްހަމަނުޖެހޭކަމެއް ހޭޒަލް އަދި ނުކުރޭ، ކުރެވިއްޖެނަމަ އަހަރެން ބުނާނަން، ރަނގަޅުގޮތް ހޭޒަލް ޚިޔާރުކުރާނޭކަން އެނގޭ، އެހެންވީމަ އަހަރެން އަބަދުވެސް ހޭޒަލްއަށް މަޢާފުކުރާނަން، ޕްލީޒް ދެން ހުއްޓާލާ" ދާރިއަން ވާހަކަދެއްކީ ލަސްލަހުންނެވެ. އެވަގުތު އެމީހުންގެ ގާތަށް ހަރުފުރައިގެ ދެ އަންހެނަކު އަތުވެއްޖެއެވެ. ހޭޒަލް ރޯތީ، ދާރިއަންގެ ގާތުން އަނބިމީހާއަށް ކިހިނެއްވީތޯ އެމީހުން އަހާލީ ކަންބޮޑުވުމާއެކުއެވެ. އެމީހުންނަށް އެއީ ދެމަފިރިންކަން ބުނެދިނީ ދާރިއަންއާއި ހޭޒަލްގެ ގާތްކަމެވެ. އެ ދެމެދުގައިވި އޯގާތެރިކަމެވެ. އިންސާނިއްޔަތުކަން އެމީހުންގެ ފުށުން ފެނުނެވެ. ތަނަކަށް ތަދުވީތޯ ސުވާލުކުރިއެވެ. އެހީތެރިކަމެއް ބޭނުންވޭތޯ އެއްސެވެ. ކޮންރަށެއްގަ ބައެއްތޯއާއި އެމީހުންނަކީ މެލޭޝިއާގެ ދެމީހުންކަން ބުންޏެވެ. އިނގިރޭސިއަށް ކޮށި ނަމަވެސް އެމީހުން ދެއްކި ވާހަކަ ސާފުވެއެވެ. ދާރިއަން ނިކަން އަވަހަށް ވާހަކަ ހަމަޖައްސާލިއެވެ.\nޙައްޖުގެ އަޅުކަން ނިންމާ މީހުންތައް މާލެ އަންނަން ފެށިތާ ހަތަރުވަނަ ދުވަހު ދާރިއަންއާއި ހޭޒަލް އަތުވެއްޖެއެވެ. ވައިގެ ބަނދަރުގައި އެމީހުންނާ ބައްދަލުކުރަން ދެ ފަރާތުގެ ޢާއިލާ އައިސް ތިއްބެވެ. އެމީހުންގެ ތެރޭގައި އިޝްވާ ވެސް ހުއްޓެވެ. ރޯގާވައްތަރުވެފައި ހުރި ހޭޒަލްގެ މޫނު މާސްކަކުން ނިވާކުރެވިފައި ހުއްޓެވެ. އެހެންވެ ހޭޒަލްއަށްވުރެ ކުރީން އެންމެންނަށް ވެސް ފާހަގަވީ ދާރިއަންއެވެ.\nޢާއިލާގެ މެންބަރުން ހޫނު މަރުޙަބާއެއް އެ ދެމަފިރިންނަށް ކިޔެވެ. އެމީހުންނާއެކު އެގެއަށް އެންމެން އައެވެ. ގޭތެރެވަނީ އެމީހުންނަށް މަރުޙަބާ ކިޔުމަށް ތައްޔާރުކުރެވިފައެވެ. ހޭޒަލްގެ މޫނުން ތަފާތު އުފާވެރިކަމެއް ފާޅުވާކަން ރިޒްވާނަށް ފާހަގަވިއެވެ. ދާރިއަންއާމެދު އިހުނަށްވުރެ ބޮޑަށް އޭނާ ފަރުވާތެރިވާތީ ދުށްޓެވެ. ސިއްރުން ވިޔަސް ވަގުތުން "އަލްޙަމްދުލިﷲ" ރިޒްވާނު ބުނެލީ އުފަލުންނެވެ.\nއަނބިމީހާގެ ޠަބީޢަތަށް ބަދަލުތަކެއް އަތުވެއްޖެކަން ދާރިއަން ދެނެގަތެވެ. ދުރުދުރުން އުޅުމުގެ ބަދަލުގައި ގޭގައި ދާރިއަން އުޅޭނަމަ އޭނާއަށް ފެންނަ ހިސާބުގައި ހޭޒަލް އިނދެއެވެ. ކުރިން ހިނިތުންވާވަރަށްވުރެ ގިނައިން ދާރިއަންއާ ހިނިތުންވުން ބަދަލުކުރެއެވެ. ދާރިއަންއަށް ކަމުދާ ކަންކަމާއި ގަޔާނުވާ ކަންކަން އޮޅުންފިލުވުމަށް ސުވާލުކުރެއެވެ. ކައިވެނި ކުރި ދުވަސް ފާހަގަކުރުމާމެދު ދާރިއަންގެ ޚިޔާލު އެހިއެވެ. މަހުންމަހުންތޯ ނޫނީ ކޮންމެ އަހަރަކު ފާހަގަކުރުންތޯ ދާރިއަންއަށް ކަމުދަނީ އެއްސެވެ. އެފަދަ ކަންކަމުގައި ދާރިއަން ދޫކޮށްލީ ހޭޒަލްއަށެވެ. އޭނާއަށް ކޮންމެ ދުވަހަކީ ވެސް ހޭޒަލްއާއެކުނަމަ ވަރަށް ޚާއްޞަ ދުވަހެއްކަމުގައި ބުންޏެވެ.\nމާލެއައިތާ ހަފްތާއެއް ވޭތުވެގެން ދިޔައިރު ވެސް ދާރިއަންގެ ފުށުން އިސްނެގުމެއް ނުފެނެއެވެ. ހޭޒަލް ހުރީ އެފަދަ އިސްނެގުމަށް ތައްޔާރުވެއެވެ. މާލެއައިފަހުން އޭނާއަށް އެ ޚިޔާލު ކުރެވެންފަށައިފިއެވެ. ފިރިމީހާއަށް ބޭނުންވާކަމުގެ ޖަޒުބާތުތައް އެހިތަށް ގޯނާ ކުރަން ފަށައިފިއެވެ. ކުރީގެ ދިރިއުޅުމާ މިހާރުގެ ދިރިއުޅުން މުޅިން ތަފާތުކަން ހޭޒަލްއަށް އިޙްސާސްވެއެވެ. ކުރިން ކަންކަމާ ފަސްޖެހި ލަދުގަންނަ ގޮތެއްނުވެއެވެ. އެހެންނަމަވެސް ދާރިއަންގެ ޠަބީޢަތާއި އުޅުމުގައި ހުންނަ މަޑުމައިތިރިގޮތުން އޭނާއާ ކަންކަމުގައި ކުރިމަތިލާން ހޭޒަލް ލަދުގަނެއެވެ. ވަރަށް އަވަހަށް ރަކިވެއެވެ. ދެމީހުންގެ ފުރަތަމަ ބައްދަލުވުން ހޭޒަލްއަށް ޚިޔާލުކުރެވެން ފަށައިފިއެވެ. ދެމެދުގައި އޮތް އެކުވެރިކަމާމެދު ވިސްނުން ހިންގުނެވެ. ކޮންމެ ވިސްނުމަކާއެކު ލަދުން އޮޅެމުން ވިޔަސް ހިތް ބުނެލަނީ ދާރިއަން މާ ޚާއްޞައެވެ.\nލަދުން ހުރެވެސް އަމިއްލައަށް އިސްނަގަން ވެއްޖެކަން ހޭޒަލްއަށް ވިސްނުމުން އޭނާ ކަންކަން ރޭވިއެވެ. ދާރިއަންއާ ކުރިމަތިލާނޭ ގޮތަކާމެދު އެކި ޚިޔާލުތައް ކުރިއެވެ. ފުރަތަމަ ކަމަކަށް ޚިޔާލަށް އައީ ތަފާތު ނިދާ ހެދުމެއް ހޯދުމަށެވެ. ދާރިއަންގެ ސަމާލުކަން ހުއްޓޭނޭ ކަހަލަ ނިދާ ހެދުމެކެވެ. ދެން ވެސް އެފަދަ އެތައްކަމެވެ. އޭނާ އެކަނި ބާޒާރުކުރަން ނުކުތުން ރަނގަޅު ޚިޔާލަކަށްނުވިއެވެ. ބާޒާރުކުރަން މަންމައާއެކު ދާކަށް ހޭޒަލް ބޭނުމެއްނޫނެވެ. ދެން ހުރީ އިޝްވާއެވެ. ހޭޒަލް ގަންނަ އެއްޗެހި ފެނުމުން އިޝްވާއަށް ހުރިހާކަމެއް އެނގޭނެއެވެ. އޭނާއަށް އެނގޭކަށް ހޭޒަލް ބޭނުމެއްނޫނެވެ. ދެން ހަމައެކަނި ހުރި މީހަކީ ނަޝާއެވެ. އޭނާ ގާތު އެދިފިއްޔާ ދާނެކަން ޔަގީނެވެ.


Loabin Dhin Dhoneh Ge Sababun Haaluboduvegen Maruvehje - Vaguthu\nލޯބިން ދިން ދޮނެއްގެ ސަބަބުން ހާލުބޮޑުވެގެން މަރުވެއްޖެ\nތުއްތު ކުއްޖަކު ބަލާލަން ހޮސްޕިޓަލަށް ދިޔަ މީހަކު ލޯބިން ދޮނެއް ދިނުމުގެ ސަބަބުން އެކުއްޖާއަށް ނުރައްކާތެރި ހާލަތެއް މެދުވެރިވެ ދުނިޔެއިން ވަކިވެއްޖެއެވެ.\nރިޕޯޓްތައް ބުނެފައިވާގޮތުގައި، އިނގިރޭސިވިލާތަށް ނިސްބަތްވާ އުމުރުން އެންމެ އަށް ދުވަހުގެ އެލީޒާ މަރުވީ، އޭނާގެ މަންމަ، އެބީގެއިލް ރޯޒްގެ ރަހުމަތްތެރިއަކު އެލީޒާއަށް ދޮނެއް ދިނުމުން ހާލު ސީރިއަސްވެގެން ފަރުވާދެމުން ދަނިކޮށެވެ. ސިއްޙީ އޮފިޝަލުން ބުނެފައިވާގޮތުގައި، އެލީޒާއަށް ފަރުވާދެމުން ދިޔައީ އޭނާގެ ތުއްތު ހަށިގަނޑަށް އެރި، "ނިއޯނަޓަލް ހާޕްސް" ނަމަކަށްކިޔާ ވައިރަސްއެއްގެ ސަބަބުންނެވެ.\nއެޗްއެސްވީ-1ގެ ނަމުން މަޝްހޫރު އެ ވައިރަސްގެ އަސަރު އެލީޒާގެ ހަށިގަނޑަށް ކުރުމާއި ގުޅިގެން، އޭނާގެ ފުއްޕާމެޔާއި ސިކުންޑި ވަނީ ގިރިފައި ކަމަށް ވެއެވެ. މިކަމުގެ ސަބަބުން މޭމަތީގައި ހުރި ނާރުތައް ބާރުވެ އޭނާއަށް އެތައް ވޭނެއް އަޅަމުން ދިޔައިރު، ފަހުން ފަރުވާދެމުން ދިޔައީ "ލައިފް ސަޕޯޓް މެޝިން" އެއްގެ އެހީގައެވެ. ނަމަވެސް އޭރު އޭނާގެ ސިކުނޑި މަސައްކަތެއް ނުކުރެއެވެ.\nއެލީޒާ މަރުވީ، މި ހާދިސާއަށް ފަހު އޭނާއަށް ސީރިއަސް ހާލުގައި ފަރުވާދޭން ފެށިތާ 24 ގަޑިއިރުވެސް ނުވަނީސް ކަމަށް ވެއެވެ. އޭގެ ކުރިންވެސް، އޭނާ ދިރި އޮންނާނެ ކަމުގެ މާބޮޑު އުންމީދެއް ނެތްކަން ޑޮކްޓަރުން އޮތީ އާއިލާއަށް އަންގާފައެވެ.\nއެލީޒާގެ ކުއްލި މަރާއި ގުޅިގެން އޭނާގެ މަންމަ، އެބީގެއިލް އެހެން މައިންވެސް މިފަދަ ކަންކަމަށް ހޭލުންތެރިވެ ސަމާލުވުމަށް އިލްތިމާސްކޮށްފައި ވެއެވެ. އޭނާ ވަނީ އެލީޒާގެ އަށް ފަރުވާދެމުންދިޔަ އޭނާގެ އެންމެ ފަހު ވަގުތުކޮޅު ނަގާފައިވާ ބައެއް ފޮޓޯތައްވެސް މީސްމީޑިއާގައި އާންމުކޮށްފައެވެ.\n"އެ ދަރިފުޅުގެ ހަނދާންތައް އަހަރެންގެ ހިތުގައި ނުވާ އެންމެ ހިނދުކޮޅެއްވެސް ނާދޭ. އަހަންނަށް އަބަދު އެ ހާދިސާ އާއި މެދު ފިކުރު ކުރެވޭ. އަހަރެންގެ އުންމީދަކީ މިފަދަ ކަމެއް އެހެން މަޔަކަށް ކުރިމަތިނުވުމުން. މި ހާދިސާއިންވެސް ފިލާވަޅެއް ލިބިގަތުމަށް އަހަރެން އެންމެނަށް ނަސޭހަތްތެރިވަން. ތުއްތު ކުދިންނަކީ ވަރަށް ނާޒުކު ބައެއް. މިހާ ތުއްތު ކުދިންނަށް ދޮން ދިނުމަކީ ކޮށްގެން ވާނެ ކަމެއް ނޫން،" އެބީގެއިލް ބުނެފައި ވެއެވެ.\nޢާންމު ގޮތެއްގައި މިފަދަ ނުރައްކާތެރި ހާލަތުތައް ތުއްތު ކުދިންނަށް ކުރިމަތިވަނީ، އަތް ރަނގަޅަށް ސާފުނުކޮށް ކުދިން އުރުމުންނާއި އެކުދިންނަށް ދޮންދިނުމުން ޖަރާސީމުގެ އަސަރު ހަށިގަނޑަށް ކޮށްގެންނެވެ. މި ހާލަތު މެދުވެރިކުރުވާ އެޗްއެސްވީ-1 ވައިރަސް އަކީ ބޮޑެތި މީހުންވެސް ހުން އައިސް ބައެއް ކަހަލަ ރޯނގާ ޖެހުމަށް މެދުވެރިކުރާ ވައިރަސް އެކެވެ.\nތުއްތު ކުދިން އުފަންވާއިރު، އެކުދިންގެ ދިފާއީ ނިޒާމު ރަނގަޅަށް އުފެދިފައި ނުވާނެއެވެ. މިކަމުގެ ސަބަބުން ނުރައްކާތެރި ވައިރަސްއެއް ނުވަތަ ޖަރާސީމެއްގެ އަސަރު ކޮށްފިނަމަ އެކަންކަމުން ރައްކާތެރި ކޮށްދިނުމުގެ ބާރެއް އެކުދިންގެ ހަށިގަނޑުގައި ނުވާނެއެވެ.\nއޮކްޓޯބަރ 26, 2018 18:58\nއޮކްޓޯބަރ 27, 2018 14:55


Auto driver akun pilot akah badhaluvi hivvarugadha zuvaanaa - AO News\nއޮޓޯ ޑްރައިވަރަކުން ޕައިލެޓަކަށް ބަދަލުވި ޒުވާނާ\nއަތްމަތި ދަތިކަމާއި ފަގީރުކަމަކީ އިންޑިޔާގެ ގިނަ ސަރަހައްދު ތަކުގައި އުޅެމުންދާ މީހުންނަށް ތަހައްމަލު ކުރަންޖެހިފައިވާ ހިތްދަތި ހަގީގަތެކެވެ. ހާއްސަގޮތެއްގައި މިއީ އެތަންތަނުގައި ދިރިއުޅޭ ކިޔެވުމުގެ ފުރުސަތަކަށް އެދިއެދި ތިބޭ ކުދިންނާއި ކުރިމަތިވެފައިވާ ވަރަށް ބޮޑު ގޮންޖެހުމެކެވެ. ޅައުމުރުގައި އެކުދިންނަށް މަޖުބޫރުވެފައިވަނީ އާއިލާގެ ހުރިހާ ޒިންމާއެއް އަމިއްލަ ކޮނޑުމައްޗަށް ލައިގެން މުޖްތަމައު ތެރެއަށް ގިނަވެގަންނާށެވެ. ތައުލީމު ހާސިލް ކުރުމަށް ކިތަންމެ ބޭނުންވި ކަމުގައި ވިޔަސް ނިކަމެތި ކަމާއި މަޖުބޫރީ އެކަމަށް ހުރަސް އަޅައެވެ.\nނާގްޕޫރަށް އުފަން ޝްރީކާންތް ޕަންޓަވަންގެ ވާހަކައަކީވެސް އެއިން އިބުރަތެއް ހާސިލުކުރެވިދާނެ ވަރަށް ވެސް ފުރިހަމަ ވާހަކައެކެވެ. ތިމާގެ ހުވަފެންތަކަށް ފަސްއަޅައި ވަޅުލުމުގެ ކުރިން މިފަދަ ކުއްޖެއްގެ ވާހަކަ ކިޔާލުން ކީއްތޯއެވެ.\nސެކިއުރިޓީ ގާޑެއްގެ ވަޒީފާ އަދާކުރާ މީހެއްގެ ދަރިއެއްކަމަށްވާ ޝްރީކާންތަކީ “ޑެލިވަރީ ބޯއި” އެއް ގެ ގޮތުގައި އޭނާގެ ސްކޫލް ދުވަސް ވަރު މަސައްކަތް ކުރަމުންދިޔަ ކުއްޖެކެވެ. އެހެންނަމަވެސް ކުރަމުންދިޔަ އެމަސައްކަތުން އާއިލާގެ ޚަރަދުތައް ދެކޮޅު ޖެއްސޭނެހައި އާމްދަނީއެއް ނުލިބުމުން ޝްރީކާންތް ދެންކުރަންފެށީ ކުރޮޅި ދުއްވުމުގެ މަސައްކަތެވެ. ކިޔަވަމުން އަދި ވަޒީފާ އަދާކުރަމުން ކިތަންމެ ބުރަ ދިރިއުޅުމެއް އުޅެމުން ދިޔަނަމަވެސް ޝްރީކާންތް ދުވަހަކުވެސް އުއްމީދު ގެއްލުވައެއް ނުލައެވެ. ކޮންމެ ވެސް ދުވަހަކުން މޮޅު މީހަކަށް ވުމަކީ އޭނާ ދެކެމުން އައި ފޮނި ހުވަފެނެވެ. ކިޔެވުމުގައި ހިއްވަރާއެކު އޭނާ ކުރިޔަށް ދިޔައީ މުސްތަގްބަލާމެދު ދެކެމުންދިޔަ ހުވަފެންތަކާއި ކުރަމުން ދިޔަ އުއްމީދުތައް ހަގީގަތަކަށް ހެދުމަށެވެ.\nޝްރީކާންތުގެ ދިރިއުޅުން ބަދަލުވެގެން ދިޔައީ އެއްދުވަހަކު އެއާޕޯޓަށް ކުރި ދަތުރެއްގައެވެ. އެތަނުން ޝްރީކާންތާ ދިމާވި ޕޮލިހަކާ ދެކެވުނު ވާހަކައެއްގެ ތެރެއިން ޝްރީކާންތައް އެނގުނީ ޕައިލެޓަކަށް ވުމަށް ކޮންމެހެން އިންޑިޔާގެ އެއާރ ފޯސް އަށް ވަނުމަކީ މަޖުބޫރު ކަމެއް ނޫން ކަމެވެ. އަދި ހަމަ އެހެންމެ ގްރޭޑް 12 ނިންމާލުމަށް ފަހު ޑީޖީސީއޭ ގެ (ޑައިރެކްޓްރޭޓް ޖެނެރަލް އޮފް ސިވިލް އޭވިއޭޝަން) ޕައިލެޓް ސްކޯލާޝިޕް ކޯހެއްގައިގައި ބައިވެރިވުމުގެ ފުރުސަތުވެސް އޮތްކަމެވެ. ކާމިޔާބު މީހަކަށް ވުމުގެ ހުވަފެން ދެކެމުންދިޔާ ޝްރީކާންތައް މިއީ ރަނުގެ ފުރުސަތަކަށް ވެގެންދިޔައެވެ. އޭނާގެ ހިތް ވަރު އާވެގެން ދިޔައީ އެދުވަހުއެވެ. ކިޔެވުމަށް އިތުރު ސަމާލުކަމެއް ދެވުނީ އެސްކޯލަރޝިޕް ހާސިލުކުރުމުގެ ވަރުގަދަ އަޒުމާއެކުގައެވެ.\nކިޔެވުމަށް އޭނާ ކުރި ހިތްވަރުގެ ނަތީޖާއަކަށް ވެގެންދިޔައީ ވަދްޔަ ޕްރަދޭޝްގެ ފްލައިން ސްކޫލަކުން ޝްރީކާންތައް އެ ސްކޯލަރޝިޕް ލިބުމެވެ. ނަމަވެސް ދެން ދިމާވި ގޮންޖެހުމަކަށް ވީ ޝްރީކާންތައް އިންގިރޭސި ބަސް ރަނގަޅަށް ނޭނގުމެވެ. ކަމެއް ކާމިޔާބުކުރުމުގެ ވަރުގަދަ އަޒުމެއް އޮވެއްޖެއްޔާ ކާމިޔާބު ވާނެ މަގުވެސް އޮންނާނެއެވެ. އެގޮތުން ޝްރީކާންތް ވެސް އިނގިރޭސި ބަސް ދަސްކުރުމަށް އާއަޒުމެއް ކަނޑައަޅައި އެކަމަށް މަސައްކަތް ފެށިއެވެ. ކުރި ހިތްވަރާއި އަދި އެކުވެރިންގެ ފަރާތުން ލިބުނު އެހީތެރިކަމާއެކު ގިނަ ދުވަސްތަކެއް ނުކޮށް އެކަންވެސް އޭނާ ކާމިޔާބު ކުރިއެވެ.\nނަތީޖާއަކަށް ވެގެންދިޔައީ ފަޚްރުވެރި ނަތީޖާއަކާއެކު ޕައިލެޓެއްގެ ލަގަބުލިބި އޭނާގެ ލައިސަންސް ލިބުމެވެ. ޝްރީކާންތް ދެން އިންތިޒާރުކުރަމުން ދިޔައީ ޕައިލެޓެއްގެ ގޮތުގައި އޭނާ އެންމެ ފުރަތަމަ މަތިންދާ ބޯޓު ދުއްވާނެ ދުވަހަށެވެ. އޭނާގެ އެ އިންތިޒާރައް ނިމުމެއް އައީ އިންޑިގޯ ކާރގޯ ފްލައިޓްގެ ފަސްޓް އޮފިސާރ ނުވަތަ ކޯ ޕައިލެޓްގެ ގޮތުގައި ދަތުރުކުރުމަށް ލިބުނު ދުވަހުއެވެ.\nޝްރީކާންތް އޭނާ ގެ ހުވަފެންތައް ފެށީވެސް އަދި ނިންމާލީވެސް އޭނާގެ ތިން ފުރޮޅުލީ އުޅަނދުގައެވެ. އެމަސައްކަތުން ހޯދި ފައިސާގެ އެހީގައެވެ. އެހެނަސް ހުވަފެން ކާމިޔާބުކޮށް ޒަމާންވީ ކުރޮޅި ދޫކޮށް އަގުބޮޑު މަތިންދާބޯޓެއްގެ ޕައިލެޓަކަށް އޭނާ ބަދަލުވެގެން ދިޔައީ ކުރި މިންނެތް މަސައްކަތުގެ ނަތީޖާއިންނެވެ. އަޒުމުގެ ވަރުގަދަކަމުންނެވެ.\nދުނިޔޭގެ ފެންވަރުގެ ދެވަނައެއްނެތް ޓްރެއިނާރ- އަފީފް


ޝައްކުވި ކުއްޖާ ހިމަބިއްސަށް ޕޮޒިޓިވް ވެއްޖެ – Dhen.mv\nޝައްކުވި ކުއްޖާ ހިމަބިއްސަށް ޕޮޒިޓިވް ވެއްޖެ\nJanuary 11, 2020 - 6:03 pm\nހިމަބިހި ޖެހުނު ކަމަށް ޝައްކު ކުރެވިގެން ޓެސްޓު ކުރި ކުއްޖާ އެ ބައްޔަށް ޕޮޒިޓިވް ވެފައިވާ ކަމަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ބުނެފިއެވެ.\nއެޗްޕީއޭ އިން މިއަދު ނެރުނު ބަޔާނެއްގައި ބުނެފައި ވަނީ ހިމަބިއްސަށް ޕޮޒިޓިވް ވެފައިވަނީ މާލެ ސަރަހައްދުގައި ދިރިއުޅޭ އުމުރުން ތިން އަހަރުގެ ކުއްޖެއް ކަމަށާއި އެކުއްޖާ ހިމިބިއްސަށް ޝައްކު ކުރެވިގެން ރިޕޯޓުކޮށްފައި ވަނީ މި މަހުގެ އަށް ވަނަ ދުވަހު ކަމަށެވެ.\nއެކުއްޖާއަކީ ނުވަ މަހުގައާއި 18 މަހުގައި ދޭންޖެހޭ މީސްލްސް ވެކްސިންގެ ދެ ޑޯޒް ފުރިހަމަކޮށްފައި ނުވާ ކުއްޖެއް ކުއްޖެއް ކަމަށް ވެސް އެޗްޕީއޭ އިން ބުންޏެވެ.\nއެހެންކަމުން ވެކްސިން ގަވާއިދުން ދިނުމަށް އެޗްޕީއޭ އިން އިލްތިމާސް ކުރެއެވެ.\nއެޗްޕީއޭއިން ބުނީ އެކަން ރިޕޯޓުކުރުމާއެކު އެކަމާ ގުޅިގެން ކުރަންޖެހޭ އިންވެސްޓިގޭޝަންތައް ފެށި ކަމަށާއި، އެގޮތުން ކުއްޖާގެ ފަރާތުން ބަލި ފެތުރުމުގެ ފުރުސަތު އޮތް ދުވަސްވަރު ދެނެގަނެ، އެ ދުވަސްތަކުގައި އެކުއްޖާއާއެކު އުޅެފައިވާ ނުވަތަ ކައިރިވެފައިވާ ފަރާތްތައް ހޯދާ، އޭގެ ތެރެއިން މީސްލްސް ވެކްސިންގެ ދެ ޑޯޒް ފުރިހަމަކޮށްފައި ނުވާ ފަރާތްތަކަކަށް ވެކްސިން ޖެހޭނެ އިންތިޒާމް ހަމަޖައްސާފައިވާނެ ކަމަށެވެ.\nއާންމު ސިއްހަތާއި ކުޑަކުދިންނާ ބެހޭ ކަންކަމުގައި ޓްވިޓަ މެދުވެރިކުރައްވައި، ވަރަށް ގިނަ މެސެޖްތައް ފޮނުއްވާ ޑރ. ފައިސަލް ވެސް ވިދާޅުވީ އެބަލި ފެތުރިދާނެ ކަމުގެ ބިރު އޮތް ކަމަށެވެ. ރައްކާތެރިކަމުގެ ފިޔަވަޅެއްގެ ގޮތުން ކުރެވޭނީ "މީސްލްސް، މަމްޕްސް، ރުބެލާ" ނުވަތަ އެމްއެމްއާރު ވެކްސިން ޖަހައިގެން ކަމަށް ވެސް އޭނާ ވިދާޅުވި އެވެ.